
BY-PASS-UL NU ESTE 
TOTDEAUNA INDICAT 


Tratamentul maladiilor coronariene face 
adesea apel la tehnici invazive, asemenea 
angioplastiei sau by-pass-ului. In numeroase 
cazuri totuşi un regim alimentar sărac în gră- 
simi saturate, bogat în fructe şi legume, acom- 
paniat de o controlare a stresului, are un 
impact mult mai important în ceea ce priveşte 
riscul producerii unui infarct şi mortalitatea 
datorată acestuia, comparativ cu procedeele 
tradiţionale. Suplimentarea vitaminelor antioxi- 
dante (beta-caroten, C, E) şi administrarea 
aspirinei ameliorează încă eficacitatea unui 
asemenea program. În sfârşit, acidul nicotinic 
(vitamina B3, vezi foto) rămâne unul dintre 
cele mai bune tratamente ale colesterolului 
crescut. 


EL GRECO 
NU SUFEREA 
DE ASTIGMATISM 


Contrar a ceea ce se credea, figurile alungite 
din pictura lui El Greco nu se datorează unei 
deformări provocate de astigmatism. Un psiholog 
american a demonstrat acest lucru folosind 
voluntari plasați în condiţiile acestui defect de 
vedere, adică acoperindu-le un ochi cu o lentilă 
deformantă. După o perioadă de adaptare, dese- 
nele sau copiile realizate de ei nu prezentau nici 
un fel de deformare. El Greco avea deci stil! 


CASIO CMD 10 


De acum înainte, nu veţi mai avea 
nevoie de telecomandă! Casio a pus 
la punct un ceas de mână care face 
apel la tehnologia miniaturizată a 
razelor infraroşii pentru a transmite 
semnale televizoarelor şi magne- 
toscoapelor. Posesorul unui aseme- 
nea ceas poate să selecteze cana- 
lele, să mărească sau să micşoreze 
nivelul sunetului, să pornească sau 
să oprească televizorul etc. 


CURTEA LUI TUTHMES AL IV-LEA 


Din anul 1970, egiptologii francezi 
încearcă să reconstituie curtea monu- 
mentală cu piloni construită la Karnak 
de către faraonul Tuthmes al IV-lea. 
Cu ajutorul a 2 165 de clişee, au fost 
asamblate cu răbdare aproximativ 
jumătate din miile de blocuri descope- 
rite - ele fac din nou parte din incinta 
templului şi se speră că lucrările vor fi 
încheiate peste doi ani. Acum 3 000 de 
ani, lucrătorii egipteni au tăiat blocuri 
imense de piatră, care au fost pictate 
(numai roşul a reuşit să “supravieţu- 
iască” până în zilele noastre) şi cu 
care s-a înălţat curtea de 70 de metri 
lungime ce ducea la templul lui Amon. 
Ele au servit ulterior la ridicarea unui 
pilon din porunca fiului lui Tuthmes al 
IV-lea, Amenhotep al Ill-lea, care nu a 
ezitat să demoleze ceea ce se con- 
struise în vremea tatălui său, practică 
de altfel curentă în Egiptul antic. 
Curtea cu piloni a fost descoperită în Aa RU, 
1924. În 1970, Bernadette Letellier, conservator-şet la Departamentul antichităţilor egiptene de la Muzeul din Cairo, a 
obţinut autorizaţi a reconstitui acest “cub al lui Rubik” gigantic. 

Premiul Nobel 
Laureații din 1995 


DOUĂ PARTICULE 


tudiul particulelor elementare, 
CER al structurii intime a 


materiei, se află la loc de cin- 
ste. Acest lucru este demonstrat şi de 
Premiul Nobel obţinut, în 1995, de 
fizicienii americani Martin L. Perl şi 
Frederick Reines. Ei au studiat în 
detaliu două particule extrem de 
interesante: particula tau şi neutrino. 
Martin L. Perl (n. 1927) a condus 
echipa de la acceleratorul liniar din 
Stanford (California) care a descoperit 
existenţa reală (nu numai teoretică) a 
particulei tau, un fel de frate mai mare 
a electronului (este de 3 500 ori mai 
greu decât acesta din urmă). Pentru 
aceasta a fost nevoie să se producă 
ciocniri de înaltă energie între electroni 
şi pozitroni. In urma anihilării lor s-au 


F. Reines 


Martin. L. Perl 


găsit, în urma unor analize foarte 
minuțioase, dovezile care au confirmat 
existența particulei tau. 

Frederick Reines (n. 1918) a reușit, 
într-o misiune aproape imposibilă, 
detectarea particulei numită neutrino. 
Această stranie componentă a mate- 
riei a fost prezisă de către Wolfgang 
Pauli. Spunem că această "misiune 
era aproape imposibilă" deoarece neu- 
trino are neplăcuta proprietate de a 
interacționa foarte slab cu materia. 
Practic o asemenea particulă poate 
traversa planeta noastră fără a pierde 
o cantitate semnificativă de energie, 
deci este foarte dificil de detectat. F. 
Reines a utilizat noul reactor de la 
Savannah River care emitea un puter- 
nic flux de neutrini, mărindu-se astfel 
probabilitatea detectării lor. Să adău- 
găm faptul că în urma confirmării exis- 
tenței acestei particule s-a mai adău- 
gat o cărămidă importantă în "rafi- 
narea" teoriilor privitoare la originea 
Universului. 


OZONUL ÎN PERICOL 


remiul Nobel pentru chimie a 
P răsplătit, în anul 1995, cer- 

cetările întreprinse asupra 
stratului de ozon al Pământului, un 
subiect de extremă actualitate. 
Stratul de ozon a devenit de câțiva 
ani buni un subiect de senzație pen- 
tru presă, deoarece distrugerea sa în 
urma activităților umane este drama- 
tică, punând în primejdie însăşi exis- 
tența vieții pe planeta noastră (cel 
puțin în forma pe care o cunoaştem). 
De aceea cercetările 
privitoare la stratul 
de ozon au căpătat, 
mai ales în ultimele 
decenii (o dată cu 
descoperirea unei 
“găuri” în stratul de 


ozon deasupra 
Antarcticii), o impor- 
tanță deosebită, 


lucru care nu putea 
să scape comisiei 
care acordă anual 
premiile Nobel. 

In acest dome- 
niu s-a făcut remar- 
cați trei cercetători: 
olandezul Paul Cru- 
tzen şi americanii 
Mario Molina şi 
Franck S. Rowland. 
Primul dintre ei a 
elaborat, în 1970, 
un model matematic 
al stratului de ozon 
şi a analizat influen- 
ţa activităţilor indus- 
triale şi a gazului de 
eşapament (care conţin oxizi de azot) 
asupra deteriorării acestuia. Molina şi 
Rowland au studiat influenţa negativă 
a clorofluorocarburilor (CFC) asupra 
ozonului, începând cu anul 1974. 
Comunitatea internaţională, alarmată 
de concluziile celor trei cercetători, a 
încercat să preîntâmpine această 
ameninţare şi, în urma protocolului 
de la Montreal (1988), s-a decis ca 
până la sfârşitul secolului să se elimi- 
ne utilizarea CFC-urilor. 


P. Crutzen 


EMBRIONUL NOBEL 


a început, un morman de celule. 
L În final, un embrion organizat. Ce 
se întâmplă în acest interval de 
timp şi de ce? lată numai câteva între- 
bări la care încearcă 
să răspundă geneti- 
ca dezvoltării, o dis- 
ciplină tânără în plin 
avânt, şi laureații 
Premiului Nobel '95 
Christiane Nusslein- 
Volhard, Germania, 
Edward B. Lewis şi 
Eric F. Wieschaus, 
SUA. Toţi trei au cercetat meca- 
nismele genetice ce intervin în con- 
trolul primelor etape ale dezvoltării 
embrionului, identificând genele purtă- 
toare de informaţii cheie, genele home- 
otice, care determină organizarea 
corpului după axa 
antero-posterioară şi 
dorso-ventrală. 
Studiile au fost 
efectuate pe mus- 
culiţa de oţet - Dro- 
sophila melanogas- 
ter -, insectă care dă 
o nouă generaţie la 
fiecare zece zile. 
Această rapiditate a reproducerii a 
făcut ca ea să fie un “star” de laborator 
în cercetarea genetică, cu atât mai 
mult cu cât se pot obţine extrem de 
uşor mutante, uneori spectaculoase. 
De exemplu, Drosophila cu patru aripi. 
Cercetând genele acestei mutante, ale 
cărei balansiere au 
dispărut în favoarea 
unei perechi de aripi 
suplimentare, Lewis 
a descoperit secven- 
tele de DNA direct 
implicate în formarea 
şi amplasarea orga- 
nelor. Sunt genele 
homeotice, comune 
tuturor organismelor complexe, inclu- 
siv plantele. Astfel, a fost deschisă 
calea înțelegerii  malformaţiilor 
congenitale la om. 


C. Niisslein-Volhard 


E. Wieschaus 


Pagină realizată de 
VOICHIŢA DOMANEANŢU şi 
CRISTIAN ROMÂN 


La bordul unei nave corsar din secolul al XV-lea - cea 
mai veche din lume cunoscută până acum - descoperită 
nu de mult în largul Cavalaire-ului, în Var, Franţa, a fost 
găsit un adevărat arsenal: opt tunuri, ghiulele de piatră şi 
săgeți de arc sau arbaletă. Din cauza coroziunii, piesele 
de artilerie au fost deformate, iar conservarea lor necesită 
protejarea cu un produs special înainte de a fi congelate, 
apoi liofilizate. Va fi necesar, susţin specialiştii, un an de 
studiere pentru ca ele să-şi divulge toate secretele. 


Tutunul diminuează considerabil capacitatea respiratorie, 
ca şi posibilităţile de a răspunde la efort. Aceasta este conclu- 
zia unui studiu norvegian fără precedent, publicat de British 
Medical Journal. Timp de 8 ani, medicii au examinat 1 393 de 
subiecţi. În 1987, volumul expirator şi “forma fizică” erau net 
mai puţin bune la fumători, comparativ cu nefumătorii. Astăzi 
însă, declinul formei fizice este de 3 ori mai mare la primii. 
Singura soluţie ar fi să-i imităm pe cei 199 de subiecţi care au 
încetat să mai fumeze: ei şi-au regăsit capacităţile respiratorii, 
care sunt analoge cu cele ale nefumătorilor. 


În timp ce aparatele de zbor au 
evoluat de la biplanele primitive de 
la începutul secolului la puternicele 
aparate cu reacţie de astăzi, pistele 
de aterizare s-au schimbat foarte 
puţin de la zborul fraţilor Wright 
încoace. Dar iată că Jim Starry, un 
specialist american din Colorado, a 
reproiectat suprafeţele de rulare; 
proiectul său, denumit Starport, 
poate reduce consumul de energie, 
poluarea aerului şi poluarea so- 
noră. 

Aeroportul propus foloseşte 
forţa gravitaţională: avioanele por- 
nesc din aerogara situată la ultimul 
nivel al unei construcţii cu 20 de 
niveluri, rulează apoi pe o supra- 
faţă înclinată, obţinând astfel o 
creştere a vitezei care să le per- 
mită decolarea. La aterizare, ele 
vor parcurge acelaşi traseu, dar 
din direcţia opusă: înclinația căii de 


` 


rulare va fi cea care va juca rolul 
sistemului de frânare. 

Căile de rulare au fost proiec- 
tate uşor concave, pentru a ajuta 
aeronavele să păstreze direcţia 
corectă. Largi acolo unde avioanele 
ating suprafaţă pistei, ele se 
îngustează pe măsură ce se apro- 
pie de aerogară. Pasagerii pătrund 
prin porţile acesteia, iar lifturile îi vor 
transporta la nivelurile inferioare, 
unde se vor afla restaurante, maga- 
zine şi parcări auto. Deoarece pista 
înclinată nu va putea determina de 
una singură oprirea avioanelor, 
Starry a proiectat şi un sistem de 
frânare pentru roţi, care nu numai că 
va încetini viteza, dar va funcţiona 
ca un veritabil generator, producând 
energie electrică. Aceasta este sto- 
cată şi poate fi folosită în timpul 
rulării pe platforma aerogării. “Când 
roţile au luat contact cu pista la 


aterizare, motoarele pot fi oprite”, 
afirmă proiectantul. 

Un Boeing 747 consumă la 
aterizarea pe o pistă normală 200 | 
de combustibil. Starry afirmă că 
sistemul de frânare proiectat, cât şi 
căile de rulare înclinate pot asigura 
la aterizare o economie de carbu- 
rant de până la 25% - ceea ce 
reprezintă o economie anuală de 
800 000 t pentru un aeroport de 
mărimea celui din Denver. In 
acelaşi timp, reducerea consumu- 
lui de combustibil va determina 
diminuarea poluării aerului (motori- 
na arsă în timp ce motoarele merg 
în gol produce o poluare de 14 ori 
mai mare decât cea produsă de 
benzină). Micşorarea lungimii căii 
de rulare va asigura şi o scădere a 
poluării sonore. In plus, suprafaţa 
ocupată de Starport va fi mai mică 
decât cea a unui aeroport “clasic”. 

Utilizată larg în Statele Unite pen- 
tru tratamentul copiilor agitaţi, Ritalina 
va fi în curând comercializată şi în 
Franţa, cu toate că nu există o unani- 
mitate în această privinţă. Într-adevăr, 
molecula este o amfetamină, eficace, 
în mod paradoxal, la copiii agitaţi, dar 
cu efecte toxice ce nu trebuie negli- 
jate. Marea majoritate a specialiştilor 
estimează că aceşti micuţi, fragili pe 
plan emoţional, au nevoie, înainte de 
toate, de o atenţie deosebită din 
partea medicilor, dar şi a părinţilor, 
asociată cu terapie psihologică şi psi- 
homotrice. Ei se tem că folosirea 
acestui medicament va conduce la o 
multiplicare a prescripțiilor medica- 
mentoase, aşa cum s-a întâmplat în 
SUA. Alţii însă s-au lăsat seduşi de 
eficacitatea rapidă a Ritalinei, pro- 
dusul urmând să fie aplicat pe 1 000 
de copii. 


Două molecule, taxolul şi taxotera, au dat rezultate excelente în lupta împotri- 
va paludismului. Cunoscut pentru eficacitatea sa în tratamentul unor cancere, 
taxolul este extras din scoarţa trunchiului tisei. Echipele de cercetători de la CNRS 
şi Muzeul de Istorie Naturală din Franţa au demonstrat că taxotera, analog semi- 
sintetic al taxolului, ar putea să blocheze agentul infecțios al paludismului în mo- 
mentul fazei sale de proliferare rapidă. Această descoperire ar avea o importanță 
deosebită în abordarea unei noi strategii antipaludice şi antiparazitare, taxoidele 
permiţând o mai bună înţelegere a anumitor mecanisme ale infecţiei celulare. 


În centrul Portugaliei au fost descoperite 70 de ouă 

fosilizate din jurasicul superior, vechi de 150 de mili- 
oane de ani. Singurul “zăcământ” la fel de important se 
află în Utah, Statele Unite ale Americii. 


În Spania, la est de Burgos, au fost găsite resturile 

a patru hominizi, vechi de 780 000 de ani, care bat 
recordul celui mai “bătrân” european, deţinut până acum 
de către fragmentele de tibia descoperite nu de mult la 
Boxgrove (Marea Britanie). 


lubitorii sporturilor de iarnă pot schia acum în orice 
perioadă a anului pe o pârtie artificială acoperită, constru- 
ită în vecinătatea oraşului Tokyo. Destinată începătorilor, 
ea măsoară 120 m, are o înclinaţie maximă de 13 grade, 
= iar “zăpada” este de fapt o răşină sintetică. 


THE PLANETARY 
SOCIETY 


unule cititor, să recunoaştem că 
B- o înaltă părere despre 
abilitatea cu care cetățeanul 

planetar mioritic se descurcă în viaţă, 
reuşind înalta performanță a supra- 
vieļuirii. Ingenios foc, ciobanul 
Mioriței, reciclat inginer, student, om 
de afaceri sau, vorba lui Ostap 
Bender, administrator de bloc, reuşeş- 
te performanțe care ne taie respirația. 

Frunzăresc, din baza personală 
de date, câteva asemenea perfor- 
manțe, pe care le socotesc a avea 
putere de simbol (simbol în sens 
topârcenian — vă amintiți versurile: Și 
cu plosca într-o mână / Proiectat pe 
cerul gol / Popa capătă, deodată / 
Măreție de simbol...). 

rima idee ce-ar fi putut fi lansată la 

o Bursă Mioritică a Ideilor (ce-ar fi, 
dom’-Albescu, să inventăm o rubrică 
BMI?) se referă la un şofer care îşi 
conducea fără odihnă Trabantul pro- 
prietate personală în vremurile de 
restrişte ale anilor '80, când, adulții îşi 
amintesc, benzină, motorină, ulei se 
luau doar pe cartelă şi numai dacă se 
băgau la PECO -— şi nu prea se 
băgau... Dar omul nostru circula 
nepăsător, stârnind invidia celorlalţi 
olteni motorizaţi (păi, de, oltean, veți 
zice! sigur, ricanez eu, după un sfert 
de veac trăit în Craiova, oltean, păi ce 
credeaţi?). Care olteni, până la urmă, 
l-au luat la rost, după principiul — 
fatalist — al caprei vecinului, aşa că 
omul a spus totul la Miliție. Şi ce 
credeţi că a spus? Că se scula, har- 
nic, în fiecare dimineaţă, pleca până 
la cea mai apropiată conductă de 
gaz din judeţul Olt, instala cutii goale 
de conserve sub supape, valve şi 
garnituri şi... aştepta recolta, adică 
condensul ce picura, strop cu strop, 
hidrocarburi de slabă calitate, dar 
preţioase pentru un trabantist, căci, 
toată lumea ştie, micuțul Trabi se 
comporta ca vaca săracului: înghiţea 
orice şi dădea cai putere. 

Pe ingeniosul oltean l-au binetem- 
perat (vorba domnului Mircea Horia 


EDITORIAL 


Simionescu), dar ideea tehnică 
rămâne, vie, profundă, numai bună 
pentru BMI. 

| doilea exemplu îl voi lua din 

radiofonie. Cu un captator din... 
fileu de sârmă, nu ştiu care Moro- 
mete de prin Ilfov, dotat cu gena 
maşinii (cum ar spune prietenul 
Sandu Ungureanu, scriitor SF aflat 
cam de multişor în stază temporară) 
reuşea să transforme unde radio în 
energie electrică, ciupind, acolo, 
câţiva waţi, cu care aprindea un bec 
în curte. Un bec aprins seara, pe 
vremea când zbirii electrotehnicii de 
atunci - RENEL-iştii de astăzi! — 
stingeau cu fermitate toate luminile 
țării, ei bine, un asemenea bec se 
vedea de departe! Mai ales că alde 
Moromete şi-a îndemnat şi fratele şi 
tatăl şi vecinii să... ciupească din 
emisiunile Radioteleviziunii Române, 
transformând, cu folos, tâmpitele 
programe de anţărț (Doamne, 
repede mai uităm!) în energie elec- 
trică utilă. 

Tot Miliția a rezolvat lucrurile, pe 
tăcute, pentru ca exemplul să nu se 
întindă, molipsind pe toţi ascultătorii şi 
telespectatorii țării — care, oricum, n-ar 
fi renunţat pentru nimic în lume la emi- 
siunile lor favorite de la televiziunea 
iugoslavă, bulgară, rusă sau ungară. 

Oricum ideea tehnică rămâne 
notabilă (şi, iată, notată la BMI, dom’ 
Albescu!), ca un semn că entropia 
nu se generalizase total: ici-colo mai 
sclipea câte un bec, câte o lumină... 


| treilea exemplu ţine de comerţ, 

"A de economie, de fapt de opti- 

mizarea unei acţiuni de cumpărare, 
de achiziţionare a unui produs. 

Mi s-a întâmplat, prin '80-'81, să 
intru la restaurantul cu autoservire 
din Piaţa Romană, de lângă Aca- 
demia de Studii Economice. Imi iau 
două feluri de mâncare, într-o farfurie 
(adâncă), ciorbă, înaintez spre casie- 
ră, doamna dela casă scoate o lin- 
gură din spatele maşinii de taxat, îmi 
vântură ciorba, citeşte indignarea 
mea, oftează şi îmi spune: “Nu te 
supăra, domnule, potlogarii de stu- 
denţi vin aici la masă, îşi iau doar 
ciorbe şi... ascund şniţele în ciorbe!” 

Doamna este indignată, eu, o 
clipă, rămân fără grai, apoi o bucurie 
din străfunduri ţâşneşte, mă inva- 
dează, pur şi simplu, şi îmi zic, ca 


din Tudor Gheorghe, încărcat de 
speranţă: Muică, suntem neam de 
piatră... — un popor cu asemenea 
idei n-o să moară niciodată!... 
S i fac acum un pas lateral şi vă 
vorbesc serios. L-am îngropat 
pe unchiul meu, Alecu Mironov, în 
primăvara trecută, pe malul Nistrului, 
la Slobozia-Vorâncău, de unde se 
trage familia mea. Eram, înainte de 
război, familie avută, condusă de un 
boiernaş local, Justin Mironov, care, 
la intrarea Armatei Roşii, în 1944, 
s-a îmbolnăvit de pneumonie, din 
cauza răcelii glonţului. 

Un fiu (tatăl meu) şi o fiică a 
boiernaşului au luat drumul refugiu- 
lui, spre România, alţi patru au fost 
luaţi pe drumul Siberiei — din ei nu- 
mai Alecu s-a întors acasă, şi acasă 
la el şi-a sfârşit zilele, dar după 
decenii petrecute în spatele Uralului. 

La înmormântare, cineva venit 
din Siberia a adus nişte acte. Între 
ele, schiţe tehnice, de felul celei pe 
care am inserat-o la pagina 8 — do- 
vezi că omul locului gândea tehnic, 


robotea, meşterea, inova, inventa. . 


Aşa am aflat că bunicul meu proiec- 
tase şi construise, cu propriile-i 
mâini, cinci mori de apă. Mori pluti- 
toare care, ancorate în mijlocul fluvi- 
ului Nistru, cel cu ape repezi, măcina 
grâul şi porumbul lanurilor mănoase 
ale Basarabiei. Seara, morile erau 
aduse la țărm, ancorate peste 
noapte, ziua luau iarăşi largul — doar 
în timpul iernilor se odihneau, când 
Nistrul, îngheţat, îi ţinea pe ai mei în 
casă. 

Considerând aceste rânduri ca un 
omagiu pe care îl aduc acestui fabu- 
los strămoş al meu, fac, în numele lui, 
o ofertă: dacă cineva doreşte să preia 
ideea, sunt dispus să contribui cu 
cheltuielile de decontare a morii de 
pe Nistru, cu condiţia ca proiectul să 
fie apoi oferit, după verificarea în 
practică, oricui l-o cere, gratuit. 

Fie acesta un act de punere în 
valoare a ingeniozităţii tehnice miori- 
tice şi, sigur, un moment de genero- 
zitate care stă bine familiei mele. 

Căutaţi-ne la redacţie, cu emoție 
vă aşteptăm, ca mioritici cetățeni 
planetari ce ne aflăm... 


ALEXANDRU MIRONOV 

Ce reacţie aveţi la o întrebare de 
genul: “Hei, cine şi-a vărsat calculatorul 
pe ziarul meu?”. Probabil pe cea 
obişnuită în faţa unei glume vag- 
absurde şi cu haz îndoielnic: ridicarea 
nedumerită şi condescendentă a 
sprâncenelor şi umerilor. Rânaurile de 
față vor să vă pregătească pentru a lua 
fraza dinainte la propriu: calculatorul 


lichid e aproape gata! 


cotrobăi prin science fiction, 
ideea nu este deloc nouă. Deja 
în 1973, Charles Bennet asemuia 
operaţiile cu ARN celor efectuate de o 
maşină Turing; acelaşi Bennett descrie 
în 1982 o maşină Turing pe bază de 
ADN, operând cu ajutorul unor enzime 
imaginare, similare totuşi celor reale. 
Mai aproape de noi, în 1991, A. 
Hjemfelt, E.D. Weinberger şi J. Ross 
publică o lucrare cu un titlu autoex- 
plicativ: Implementarea chimică a rețe- 
lelor neuronale şi a maşinilor Turing. 
Toate aceste idei (şi probabil 
altele înrudite) rămâneau la nivelul 
speculațiilor, al “planurilor de viitor”, 
aşteptând progrese semnificative în 
biochimie şi chimie pentru a deveni 
operaţionale. In 1994 şocul s-a pro- 


C hiar rămânând în science; fără a 


dus însă: Leonard Adleman a reuşit 
să calculeze, în laborator, prin 
mijloace strict biochimice! Frisonul 
care i-a cuprins pe informaticieni şi 
biochimişti (n-am zis “entuziasmul”) a 
fost enorm, entuziasmul (n-am zis 
doar “frisonul”) care i-a cuprins pe 
gazetari a fost, cu permisiunea lui 
George Pruteanu, şi-mai-enorm. 

Voi explica imediat ce şi cum, dar 
mai întâi să privim figurile 1 şi 2. Prima 
prezintă celebra de acum dublă spirală 
elicoidală a ADN-ului, suportul pe care 
este codificată nu numai înfăţişarea, 
dar în mare măsură şi “funcţionarea” 
noastră, de la chimia proteinelor la 
multe dintre bolile care ne aşteaptă. 
Sunt folosite doar patru “litere”, 
nucleotidele A (adenină), C (citozină), 
G (guanină), T (timină). Ele stau în 


Bandă infinită 


ap de citire-scriere 


Memorie 


perechi pe cele două fire ale 
ADN-ului, cuplate prin 
legături de hidrogen: A face 
totdeauna pereche cu T, iar 
C cu G. Sunt aşa-numitele 
complemente Watson-Crick, 
după numele lui Sir Francis 
Crick şi James Dewey 
Watson, răsplătiți în 1962 cu 
Premiul Nobel - alături de 
Maurice Wilkins - pentru 
descoperirile lor privind 
structura ADN-ului. 

Figura 2 prezintă sche- 
matic o maşină Turing, 
modelul matematic, simplifi- 


cat la maximum, dar universal ca pute- 
re (cel puţin aşa spune, şi nu a putut fi 
contrazisă încă, teza Turing-Church), 
al ideii de algoritm, de calcul. Distin- 
gem o bandă potenţial infinită, împăr- 
țită în celule în care pot fi scrise sim- 
boluri dintr-un alfabet precizat, capul de 
citire-scriere şi memoria; capul de 
citire-scriere se poate deplasa, pas cu 
pas, spre stânga sau spre dreapta, 
poate recunoaşte şi poate modifica 
simbolul citit, memoria se poate afla 
într-o stare dintr-o mulţime finită. 
Comportarea curentă a maşinii depin- 
de de această stare şi de simbolul citit 
de pe bandă. 

Detalii despre ADN şi maşini pot fi 
găsite în multe locuri; nu insist, altfel 
nu mai ajungem curând la Adleman. 

Ce face ADN-ul (şi alte structuri 
similare din chimia organică) potrivit(e) 
ca suport pentru un calcu//calculator? 

În primul rând, el se comportă 
deja, in vivo, ca un soi de calculator: 
nu numai că este suportul unei can- 
tităţi enorme de informaţie, dar este şi 
capabil să “prelucreze” acea infor- 
maţie, prin mutații locale şi recom- 
binare. lar aceste operaţii, deja con- 
trolabile în faborator, se efectuează 
prin intermediul unor “unelte” bine 
cunoscute: enzime care fie taie 
secvențele de ADN, la locuri bine pre- 
cizate, fie lipesc la loc fragmentele 
astfel obţinute. Există deja cataloage 
descriind mii de enzime, identificând 


pentru fiecare modul de acţiune. 
Figura 3 ilustrează cazul enzimei Tag! 
dacă o secvenţă ADN conţine o por- 
ţiune unde apar perechile: 

TCGA, 

AGCT 
atunci ea este tăiată în două bucăți 
având capete “lipicioase”, cu nucleo- 
tide C, G fără pereche. Dacă o altă 
secvență ADN este tăiată cu Tag! sau 
cu o altă enzimă care produce capete 
similare (cu C şi-G libere), atunci din 
fragmentele care se potrivesc pot fi 
formate secvenţe noi. Aceasta este 
operaţia de recombinare, un fel de joc 
de domino, prin care natura trece de la 
o specie la alta, iar noi... putem simula 
o maşină Turing. 


Adleman nu a avut ambiţii atât de 
mari (nerealizabile pentru moment), 
dar a reuşit, pentru-prima dată, un 
calcul propriu-zis în eprubetă. Spune 
el, în unul din numeroasele interviuri 
care i-au fost solicitate după ispravă: 
cunoştea calităţile informaţionale ale 
ADN-ului; aproape un an a învăţat 
singur biochimie, lucrând tot de unul 
singur, în laborator; era clar că va 
reuşi să calculeze cu ADN, îi lipsea 
doar o problemă potrivită pentru a 
începe; când a găsit-o, iluminarea a 
fost totală, nici n-ar mai fi fost nece- 
sar să efectueze experimentul, era 
evident că va merge; trebuia însă 
publicat ceva, trebuiau convinşi şi 
alţii; de aceea şi numai de aceea, a 
calculat un drum hamiltonian într-un 
graf, agitând o eprubetă cu ADN! 

larăşi se impune o paranteză, ba 
chiar două. Leonard Adleman este un 
“renascentist întârziat” (i s-a zis unde- 
va) de mult celebru, deşi aparţine 
generaţiei oamenilor de ştiinţă în blugi 
şi adidaşi: sub îndrumarea sa, un doc- 
torand, Cohen pe nume, a realizat 
primul virus pe calculator, iar A din 
“sistemele criptografice cu cheie publi- 
că RSA” (vezi, de exemplu, A. 
Salomaa, Criptografie cu chei publice, 
Ed. Militară, 1993) tot de la el vine. 

Pe de altă parte, noţiunea de drum 
hamiltonian poate fi înţeleasă pe graful 
din figura 4, chiar cel folosit de 
Adleman în experimentul său: un drum 
care trece prin toate nodurile, o sin- 
gură dată prin fiecare, folosind numai 
trecerile de la un nod la altul indicate 
de arce, se numeşte hamiltonian 


(după numele matematicianului irlan- 
dez William Rowan Hamilton, care a 
lansat un joc de acest tip, pe la 1850: 
să se viziteze 12 oraşe de pe glob, 
aşezate în vârfurile unui icosaedru, 
trecând o singură dată prin fiecare. 

Problema pe care şi-a pus-o 
Adleman a fost să găsească - presu- 
punând că există - un drum hamiltoni- 
an care să plece din nodul 1 şi să 
ajungă în nodul 7. In câteva secunde, 
cel mai bun calculator de până acum, 
creierul (ajutat de ochi), poate 
răspunde: 1, 4, 5, 2, 3, 6, 7. Aceasta, 
deoarece avem de a face cu un caz 
particular, de mică dimensiune, al unei 
probleme generale; încercaţi cu un 
graf cu 77 de noduri şi veţi sesiza 
diferenţa. 

“Calculul” lui Adleman a decurs ast- 
fel (amănunte pot fi găsite în revista 
Science, numărul 226, din noiembrie 
1994): Cele şapte noduri au fost codifi- 
cate prin tot atâtea şiruri de ADN, de 
lungime 20. Acest lucru este deja 
“banal”: orice şir de simboluri poate fi 
codificat cu ajutorul nucleotidelor A, C, 
G, T, relativ repede şi ieftin. Au fost 
apoi codificate arcele, în felul următor. 
Să zicem că nodului i îi corespunde 
şirul x, iar nodului j îi corespunde şirul 
y şi că există un arc de la jla j. Se iau 
ultimele 10 litere din x, primele 10 din y 
şi se obţine un nou şir, z. Se constru- 
ieşte complementul Watson-Crick al 
şirului z; să-l notăm cu z’. Se introduc 
într-o eprubetă, în soluţie apoasă, 
şirurile-noduri (x şi y) şi şirurile-arce 
(zì construite ca mai sus. Adleman a 
folosit în jur de 1015 copii din fiecare, 
pentru a fi sigur că reacţia reuşeşte. 
Tot pentru siguranţă, a agitat apoi 
eprubeta timp de patru ore. In felul 
acesta, şirurile-complement au aderat 
la şirurile-pereche. Se ştie că acest 
lucru se face univoc, aproape fără 
eroare. Ceea ce rezultă este un ames- 
tec de şiruri ADN simple şi duble. Dacă 
în graful cu pricina există un drum 
hamiltonian de la 1 la 7, atunci soluţia 
conţine şi secvenţe duble, care încep 
cu codul nodului 1 şi se termină cu 
codul nodului 7, au lungimea 140 (deci 
trec prin exact 7 noduri) şi trec ce! puţin 
o dată prin fiecare nod. Aceste trei pro- 
prietăţi pot fi testate efectiv în laborator, 
iar Adleman a făcut acest lucru. l-au 
fost necesare 7 zile pentru a striga 
Evrika! După toate selecţiile enume- 
rate, eprubeta încă mai conţinea 
secvenţe ADN duble, drumul de la 1 la 
7 fusese găsit. 

Veţi zice, poate: şapte zile pentru a 


rezolva o problemă pe care un calcula- ` 


tor obişnuit o poate rezolva în şapte 
milionimi de secundă!... Eah... Corect. 
Un calculator de azi, dar nu unul din, 
să zicem, anul 1944. Apoi, chiar calcu- 
latoarele de azi sunt neputincioase în 
faţa problemelor de complexitate expo- 


nențială, cele care, pentru o intrare de 
lungime n, nu pot fi rezolvate altfel 
decât lucrând un timp de ordinul unei 
exponenţiale, 2", de pildă. lar problema 
drumului hamiltonian este de acest tip. 
Să detaliem puţin. Există probleme 
care nu pot fi rezolvate în timp subex- 
ponenţial (li se spune şi intratabile); 
dacă însă cineva “ghiceşte” o soluţie, 


„verificarea corectitudinii ei se poate 


face în timp polinomial (nu mai trebuie 
explorat întregul spaţiu al posibilelor 
soluţii). Ghicirea revine la rezolvarea 
problemei în mod nedeterminist, adică 
aşa cum nici un calculator actual nu e 
în stare să facă. (Un exemplu lămuri- 
tor: ce credeţi, numărul 61 018 717 
este prim sau nu? Dacă nu dispuneţi 
de un tabel consistent de numere 
prime, atunci aveţi ceva de lucru. Dacă 
însă vă sugerez că 6 277 este un divi- 
zor al numărului nostru, în câteva zeci 
de secunde puteţi confirma sau infir- 
ma această afirmaţie. Pentru că n-am 
trişat, se va vedea că 61 018 717 nu 
este prim, verificarea că 6 277 este 
divizor este banală, găsirea lui nu e 
deloc simplă.) 

Aici stă marea promisiune a cal- 
culatorului cu ADN; într-o eprubetă 
intră miliarde de secvenţe de ADN. 
Un bit de informaţie poate fi codificat 
la nivel molecular (nici un suport elec- 


tronic de informaţie nu este încă la fel ` 


de performant). lar ceea ce se 
întâmplă în eprubetă este în acelaşi 
timp nedeterminist şi superparalel 
(paralelismul este. un alt vis al infor- 
maticii, cu greu şi doar pe scară limi- 
tată implementabil cu mijloace cla- 
sice). Aşa cum a procedat Adleman, 
introducând în eprubetă miliarde de 
copii ale datelor de intrare, prin reacţia 
care urmează sunt şanse ca măcar o 
parte dintre recombinările potrivite să 
aibă loc, conducând la soluţie. 
Teoretic, un exemplar din fiecare 
secvenţă ADN este suficient, un 
număr cât mai mare de exemplare, 
exponențial în raport cu mărimea 
problemei dacă se poate, dă posibili- 
tatea rezolvării în timp subexponenţial 
a problemei. lar multiplicarea unei 

Alăturat prezentăm un mic detaliu 
al unei mori plutitoare. Avantajele ei, 
la vremea respectivă, erau: capaci- 
tate mare de măcinare, simplitate 
constructivă şi acoperirea unei mari 
zone agricole. Tocmai în acest din 
urmă aspect stă ingeniozitatea unei 
astfel de mori. Nefiind-legată de o 
anumită zonă agricolă, ea permitea 
să se elimine timpii morţi ai uneia fixe. 
De asemenea, printr-o programare 
judicioasă a navigaţiei pe fluviu, putea 
asigura o programare eficientă ser- 
viciilor ei. S-ar părea că un asemenea 
concept s-a demodat în timp. Adevă- 
rul este că, utilizându-se tehnologiile 
care ne stau astăzi la dispoziţie, s-ar 
putea construi mori plutitoare care, 
deplasându-se de-a lugul cursurilor 
mari de apă, ar putea măcina cerea- 
lele şi să le încarce, după ambalare, 
direct în şlepuri. Aceasta este o solu- 
ție corectă din punct de vedere eco- 
nomic? Răspunsul este pozitiv căci, 
nu trebuie să uităm, transportul pe 
apă a fost şi este cel mai ieftin. Pe 
când o revigorare a acestui concept? 


po 

secvenţe de ADN este, ziceam, 
ieftină, sigură şi relativ rapidă. 

Şi mai e ceva: reacţia este 
reversibilă, nu se consumă nimic 
altceva decât căldură (o cantitate 
insignifiantă), de la Lavoisier citire, 
ce-am pus în eprubetă, aia rămâne, 
transformat pe ici pe colo. 

Ce a urmat este un soi de 
vacarm, care nu s-a limpezit încă: 
continuări (idei de rezolvare pe căi 
similare a altor probleme cunoscute 
ca dificile computaţional), generalizări 
(folosind şi alte tehnici, în special 
recombinarea prin intermediul .enzi- 
melor, pentru a simula maşini Turing, 
în general), comentarii minimaliza- 
toare (Adleman a rezolvat o problemă 
dată, printr-o procedură dată; de aici 
până la un calculator e, principial, 
cale lungă), contestări (exponenţialul 
rămâne exponențial; pentru probleme 
de dimensiuni semnificativ mai mari 
decât cele care pot fi rezolvate de 
calculatoarele electronice ar fi nevoie 
de ADN cât nu încape într-un labora- 
tor întreg, nu numai într-o eprubetă), 
idei conexe (construirea de memorii 
superîncăpătoare, mult mai largi 
decât creierul uman, de exemplu), 
speculaţii (invalidarea tezei Turing- 
Church), aplauze gazetăreşti (cu 
exagerări, neînţelegeri şi erori uzuale 
pentru un asemenea context), con- 
ferințe, lucrări publicate sau circulate 
rapid pe reţelele de calculatoare, pen- 


“tru asigurarea priorităţii, grupuri de 


cercetare spre care se îndreaptă 
sume de bani americano-japonezi 
destul de dolofane. Plus un articol 
descriind cum s-ar putea “sparge” sis- 
temul criptografic american DES 
(Data Encryption Standard), folosit 
curent de instituţiile publice, inclusiv 
de bănci, lucrând vreo două luni cu 
mijloace care pot fi improvizate într-o 
pivniţă! Probabil că e vorba despre o 
speculație cu intenţii propagandistice, 
menită a atrage atenţie şi bani, dar 
care ar putea ascunde pentru o 
vreme cercetările asupra calculatoru- 
lui cu ADN în zonele umbrite ale 
secretelor de stat. Sau poate că 
exagerarea nu e prea mare... lar con- 
testărilor amintite, Adleman le 
răspunde convingător: pe de o parte, 
ne aflăm în preistoria informaticii 
ADN, nimeni nu poate prezice cum 
vor decurge progresele în domeniu 
(oare şi-a imaginat cineva un laptop 
de puterea celor actuale în timp ce 
înlocuia lămpile încinse ale coloşilor 
care pâlpâiau în draci în jurul a 
câtorva K de memorie, consumând 
energie cât o moară, abia efectuând 
câteva zeci de operaţii pe secundă, în 
vremea războiului?); pe de altă parte, 
nu se pune problema înlocuirii calcu- 
latoarelor actuale cu “calculatoare 
lichide”, nici măcar a competiţiei. 
Trebuie căutate problemele specifice, 
la care calculatorul cu ADN îşi poate 


valorifica posibilităţile (nedeterminis- 
mul şi paralelismul, în primul rând, 
poate şi eficiența energetică). 

Intre timp, au fost propuse 
numeroase modele (teoretice: nici un 
alt experiment reuşit nu a mai fost 
anunţat după Adleman) de calcula- 
toare cu ADN capabile să simuleze 
maşini Turing universale, programa- 
bile deci: se poate aranja o combina- 
ție de secvenţe ADN şi de enzime, 
astfel încât, dându-se un algoritm par- 
ticular, oricare ar fi el, să îl putem codi- 
fica printr-o secvenţă ADN pe care o 
adăugăm “supei” dinainte; reacţia 
care urmează va realiza algoritmul 
considerat, la fel cum un calculator 
uzual execută un program care codifi- 
că un algoritm dat. (Calculatoare cu 
ADN programabile în acest fel sunt 
descrise, de exemplu, într-o comuni- 
care, prezentată de E. Csuhaj-Varju, 
R. Freund, L. Kari-şi subsemnatul, la 
primul Simpozion de bioinformatică, 
Hawaii, ianuarie 1996.) ia 

In concluzie, nu vă grăbiţi să vă 
schimbaţi calculatorul (chiar dacă nu 
joacă GO, aşa cum aţi dori...), dar 
pregătiţi un loc alături şi pentru calcu- 
latorul cu ADN (chiar dacă el se 
poate răsturna peste revistele Ştiinţă 
şi tehnică de pe birou...). 


Dr. GHEORGHE PĂUN 


PT 


POLUAREA DIN APARTAMENT! 


Trăim într-o lume poluată: gaze de eşapament, praf şi fum. Dar v-aţi gândit 
vreodată la poluarea din interiorul caselor dumneavoastră? Majoritatea 
apartamentelor constituie (mai ales iarna) veritabile fortărețe ermetice, pen- 
tru a micşora pierderile de căldură în exterior: ferestrele şi uşile sunt 
prevăzute cu garnituri şi benzi adezive, iar în pereți există straturi din mate- - 
| riale plastice, totul cu scopul economisirii energiei. 


au dezvăluit o latură mai puţin 
cunoscută a acestei goane după 
economia de energie. Fără o circulaţie 
liberă a aerului în încăperi, acesta 
devine un pericol pentru sănătatea 
locatarilor. Cercetările au reliefat un 
nivel ridicat de aldehidă formică, cât şi 
o radioactivitate de 100 de ori mai 
mare decât cea a fondului natural. 
Concluzia care s-a impus după 
analizarea probelor de aer a fost că 
în interiorul apartamentelor concen- 
traţia de substanţe poluante o 
depăşeşte pe cea din exterior cu mult 
peste limita admisibilă. 
Substanțele răspunzătoare pentru 
această poluare sunt: 


e aldehida formică - un liant pre- 
zent în compoziția materialelor de 
izolare şi în mobilierul din PVC şi car- 
ton presat; > 

e dioxidul de azot şi monoxidul de 


carbon - care se acumulează în timpul, 
utilizării maşinilor de gătit cu gaze; 


e particulele de funingine şi gu- 
droane - conţinute de fumul de ţigară; 


e radonul - un component natural 
care se întâlneşte în pământ, piatră şi 
apă, prezent şi în compoziţia 
cărămizilor şi betonului. 

Ţinând cont de rezultatele acestor 
studii, cât şi de faptul că 70% din viaţă 
ne-o petrecem în.casă, poluarea aeru- 
lui de cameră devine o problemă 
serioasă. Astfel, Organizaţia Mondială 
a Sănătăţii a dat publicităţii o serie de 
recomandări în această privinţă: 
guvernele nu ar trebui să mai pună în 
prim-plan economisirea de energie în 
defavoarea calităţii aerului; trebuie să 
evite folosirea materialelor de con- 
strucţii cu grad sporit de poluare şi să 
introducă restricţii privind sumata în 
clădirile publice. 

Aldehida formică Pe în 
apartamente este răspunzătoare pen- 
tru multe cazuri de îmbolnăviri: ame- 
teli, erupții ale pielii, sângerări ale 
nasului şi stări de vomă. Mari cantităţi 
din acest gaz iritabil sunt eliberate de 
canapele, paturi şi alte piese de mobi- 
lier ce conţin talaş. Adezivii folosiţi la 


3 tudiile unor cercetători americani 


monoxid de carbon 
diòxid de azot 


fabricarea covoarelor au în compo- 
nenţă aldehidă formică. Nici posesorii 
de rulote nu sunt feriţi de acest pericol: 
pereţii acestora eliberează şi ei gazul 
incriminat. 

Acum doi ani un grup de chimişti 
au descoperit, în urma unor teste 
făcute pe cobai, că intoxicarea cu 
acest gaz poate provoca cancer. 

Acest gen de studii nu reprezintă 
o noutate: în 1977-1978, s-a analizat 
calitatea aerului din interiorul caselor 
şi din mediul ambiant în şase oraşe 
americane. Au fost găsite acumulări 
de dioxid de azot în bucătăriile 
prevăzute cu maşini de gătit cu gaz, 


Si mai mari decât cele din aer liber 
şi din casele care au maşini de gătit 
electrice. De asemenea, concentraţia 
de particule de fum şi de praf o 
depăşea de două ori pe cea din exte- 
riorul apartamentelor. Unii specialişti 
sunt de părere că copiii care locuiesc 
în astfel de apartamente prezintă un 
risc mai mare de îmbolnăviri ale sis- 
temului respirator. S-a confirmat fap- 
tul-că acest lucru este valabil şi în 
casele în care se fumează. 

Dar poate cel mai surprinzător şi 
alarmant poluant descoperit în urma 
celor mai recente analize este rado- 
nul. Compuşii săi aderă la particulele 

“FARFURII ZBURĂTOARE” - SPIONI! 


Dacă veţi vedea vreodată o farfurie zburătoare, nu vă gândiţi imediat că ceea ce ați văzut 
este un OZN; ar putea fi un UAV ( Unmanned Aerial Vehicles - vehicul aerian teleghidat). 


roiectul care a dus la realizarea acestor nave atât 
iz de “nepământene” a demarat în 1988 în Statele 

Unite ale Americii la iniţiativa Departamentului 
Apărării, sub controlul direct al Congresului. Specialiştii 
care au participat la acest program au dat frâu liber imagi- 
naţiei, creând aparate de zbor cu 
forme dintre cele mai ciudate: farfurii, 
alune, bondari sau trabucuri. 

Un astfel de exemplu îl constitue 
Cypher, un “ine!” cu o grosime de 50 
cm, al cărui sistem de propulsare este 
plasat în centru, acest ciudat design 
conferindu-i o mare stabilitate şi sigu- 
ranţă în timpul zborului. Impreună cu 
aparatura de control şi cu rezervoarele 
de combustibil, el poate fi deplasat 
până în apropierea zonei operaţionale 
cu un simplu camion, iar pentru 
montarea, lansarea şi recuperarea 
navei (cu un diametru de 2 m) sunt 
necesare doar două persoane şi o 
suprafaţă de două ori mai mare decât 
cea a “farfuriei”. 

Utilizarea Cypher-ului face posibilă 
obţinerea mult mai rapidă-a imaginilor 
zonei survolate decât în cazul folosirii 
sateliților militari de observare. În tim- 
pul unui conflict militar, el poate oferi, instantaneu, infor- 
maţii, ceea ce constituie un lucru preţios în condiţiile 
războiului modern. 

Pointer este numele unui alt aparat de zbor din 
această familie: cu o greutate de 3,5 kg, el a fost folosit cu 
succes în timpul războiului din Golf, îndeplinindu-şi misiu- 
nile în condiţiile unui vânt de 75 km/h. Anul trecut, poliţia 
din statul Oregon l-a folosit şi ea înaintea unei razii asupra 
unei proprietăţi, suspectată de a fi folosită ca rafinărie de 


UAV-urile au şi multe aplicaţii civile, ele putând survola 
zone prea periculoase pentru aeronavele clasice cu 
echipaj uman. Departamentul Transporturilor din California 
intenţionează utilizarea lui Aerobot, un “tub zburător” 
prevăzut cu un “cordon ombilical” de alimentare, pentru 
inspectarea podurilor şi a şoselelor 
suspendate. Aparatul poate plana în 
apropierea secțiunii podului ce trebuie 
verificată, transmițând instantaneu 
imagini video sau în infraroşu operato- 
rilor aflaţi la sol. Comanda se reali- 
zează cu ajutorul unui joystick, iar ali- 
mentarea se face de la un generator 
prin intermediul unui cablu cu o 
lungime de 60 m. 

Comitetul de organizare al 
Jocurilor Olimpice ce vor avea loc în 
1996 la Atlanta preconizează utilizarea 
unor astfel de vehicule aeriene pentru 
transportul atleţilor de la satul olimpic 
la arenele sportive, eliminând astfel 
problemele cauzate de traficul rutier. 

Multe munci obositoare, plictisi- 
toare şi periculoase, cum ar fi 
inspectarea conductelor de petrol sau 
a reţelelor de înaltă tensiune, pot fi 
realizate:de UAV-uri. Evenimentele 
sportive se pot fiima mult mai uşor de către un aparat de 
acest gen; un singur pădurar poate supraveghea sute de 
hectare de pădure, preîntâmpinând incendiile şi bracona- 
jul; de asemenea, supravegherea traficului rutier poate fi 
simplicată mult. 

Una dintre problemele pe care le ridică utilizarea UAV- 
urilor este încălcarea proprietăţii particulare. În plus, piloţii 
sunt îngroziţi de ideea coliziunii cu un asfel de aparat, fiind 
necesar un sistem electronic de alertă pentru a 


către traficanţii de droguri. 


de praf, care, o dată inhalate în 
plămâni, măresc riscul apariţiei unui 
cancer. Prezent în fundaţiile caselor, 
el se infiltrează prin fisurile pereţilor şi 
pe lângă ţevile de canalizare, deter- 
minând un nivel al radioactivităţii de 
câteva ori mai mare decât cel normal. 
lar în cazul regiunilor situate în 
apropierea unor zăcăminte de mine- 
rale radioactive, poluarea atinge cote 
maxime. 

Cercetătorii sunt de părere că 
există multe alte substanţe care 
poluează aerul din cameră, dar con- 
centraţiile la care devin periculoase 
pentru sănătatea omului şi efectele 
lor asupra acesteia sunt necunoscute 
deocamdată. Acum patru ani, au fost 
descoperite cazuri de cancer cauzate 
de vaporii de clorură de vinil degajaţi 


preîntâmpina coliziunile. 
o c..cvcooooooooooooooovoovooooovooooovooooooooooooooooee 


de către tapiţeria noilor maşini, iar în 
interiorul patinoarelor au fost detec- 
tate mari cantităţi de monoxid de car- 
bon, având drept sursă maşinile ce 
curăţă gheaţa în pauzele dintre 
meciurile de hochei. 

Aspiratoarele şi spray-urile polu- 
ează aerul cu substanţe chimice: clo- 
rură de hidroxid de aluminiu şi acetat 
de vinil sunt doar două dintre ele. 

Pentru poluanţii cunoscuţi există 
unele recomandări: ventilarea cup- 
toarelor cu gaz să se facă în exteriorul 
clădirilor, iar materialele de construcții 
poluante să fie ermetizate. O altă 
recomandare importantă este cea a 
aerisirii zilnice, mai ales iarna, când 
concentraţia de substanţe poluante 
este mai mare. Din păcate, aceasta 
reprezintă un adevărat dezastru pen- 


tru economia de energie. O soluţie a 
acestei probleme o constituie insta- 
larea unor schimbătoare de căldură. 
Utilizate de câţiva ani în ţările scandi- 
nave, sunt dispozitive relativ simple, 


- care introduc aer proaspăt înăuntru şi 


îl aruncă în afară pe cel din interior 
prin intermediul a două conducte 
alăturate. Pereţii rețin căldura aerului 
stătut, astfel că, exceptând zonele cu 
o poluare exterioară foarte mare, uti- 
lizarea acestor schimbătoare de 
căldură, la un preţ de 200-300 $, 
poate rezolva conflictul dintre conser- 
varea căldurii şi păstrarea unui aer 
curat. 


Pagini realizate 
de RADU DOBRECI 


SF, bionica şi societatea în tranziție 


unor invenţii geniale care mi-au ridicat automat între- 

barea: oare de ce a fost necesar aşa de mult timp ca să 
apară invenţia când ideea părea la mintea cocoșului? In acelaşi 
timp, eram fascinat de priveliştea din spatele (sau din culisele) 
acestor rezultate finale de o simplitate elegantă prin care se 
putea vedea gigantica complexitate şi efortul uriaş necesar 
rezolvării profesionale a problemei. 

O nedumerire care m-a urmărit multă vreme era legată de 
aplicabilitatea în timp a invenţiei. Am cunoscut o mulţime de 
invenţii spectaculoase care la prima vedere ar fi trebuit să se 
aplice imediat, dar care zac şi astăzi în sertare. Bineînţeles, cel 
mai firesc ar fi să dăm vina pe birocraţie, pe mentalităţile înve- 
chite care le frânează aplicarea, dar ce te faci cu acele invenții 
care au deja o circulaţie internaţională şi care totuşi nu “prind” 
nici în ţări bine cunoscute pentru supleţea aparatului birocratic 
sau pentru îndrăzneala factorilor de decizie de a pune în prac- 
tică cele mai noi descoperiri ştiinţifice sau realizări tehnologice. 
Din nefericire, la o privire mai atentă şi o analiză mai aprofun- 
dată, în afară de aceste motive arhicunoscute, mai există şi 
alți factori sau alte cauze mult mai complexe şi mai importante, 
care blochează - sperăm noi, pentru un timp limitat - aplicarea 
invențiilor de mare spectaculozitate. In principal, este vorba de 
schimbările în lanţ, implicate pe verticală sau pe orizontală, ce 
conduc la investiţii uneori insuportabile sau, în ultimă instanţă, 
nerentabile pentru moment. 

În noianul de informaţii descurajante de această natură, 
iată o imagine mai luminoasă. Fără a fi foarte mediatizată 
pentru spectaculosul invențiilor aplicate în ultima perioadă de 
timp, metalurgia are la noi în ultima vreme, vrem nu vrem, o 
prezenţă statornică şi de proporţii. Avem câteva combinate 
metalurgice digant care consumă uriaşe cantităţi de energie 
şi materie primă. Orice mică modificare a randamentului 
acestor coloşi conduce la uriaşe beneficii. In principiu, noi am 
preluat din străinătate nu numai tehnologia, ci şi instalaţiile şi 
a devenit o obişnuinţă să aşteptăm tot de acolo îmbunătățirile 
necesare. Acum câţiva ani buni, un tânăr inginer din Galaţi, 
pe nume Doru Tătar, cu o imaginaţie şi fantezie “forjate” la 
şcoala science-fiction-ului, porneşte o acţiune pe cât de 
îndrăzneață, pe atât de riscantă. El îşi propune să 
îmbunătăţească randamentul cauperelor. Cauperele sunt 
nişte instalaţii auxiliare furnalului care au rolul de a încălzi 
aerul ce este insuflat în furnal pentru a întreţine arderea. La 
fiecare furnal există câteva perechi de caupere, care 
funcţionează în tandem. Unul se încălzeşte, în timp ce celălalt 
cedează căldura. Schimbul de căldură se realizează prin 
intermediul unor cărămizi refractare cu un profil special, 
aşezate în aceşti coloşi cu o înălţime de 45 m şi un diametru 
de 9 m. Cărămizile, stivuite una peste alta, formează 
adevărate țevi verticale, căptuşite cu material refractar, care 
într-o perioadă se încălzesc datorită arderii gazului metan şi 
în altă perioadă cedează căldura aerului insuflat ce intră apoi 
în furnal. Vă închipuiţi că orice defecţiune (spre exemplu, dis- 
trugerea unei cărămizi şi obturarea unui canal) reduce randa- 
mentul cauperului, scurtându-i perioada de funcţionare (un 
cauper are o perioadă normală de funcţionare de până la 15- 
20 de ani în cazurile cele mai fericite de întreţinere). 

Ei bine, inginerul Doru Tătar a pornit de la un exemplu pe 
care ni-l oferă cu atâta generozitate natura. Există în lumea vie 
un animal - buretele marin -, care, fiind fixat pe stâncă, a fost 
nevoit să se adapteze perfect modului de folosire optimă, cu un 
înalt randament, a curenților marini. El are un sistem labirintic de 
canale care exploatează la maximum mişcarea apei. După 
acest model natural, inginerul Doru Tătar s-a gândit să 
reproiecteze, fără prea mari modificări, profilul cărămizii astfel 
încât scurgerea aerului să aibă o anumită turbulenţă, necesară 


Ri u de puține ori am fost de-a dreptul şocat de simplitatea 


cedării sau preluării căldurii din cărămidă, şi eventualele dis- 
trugeri ale canalelor verticale să nu aibă efecte catastrofale 
asupra randamentului. In plus, aceste modificări trebuiau să nu 
reducă rezistenţa mecanică a cărămizii. 

Soluţia, în principiu, era simplă: construirea, prin modifi- 
carea profilului cărămizii, a unor canale laterale care să 
unească canalele verticale. 

Esenţa acestei soluţii, simplă şi elegantă, a fost expusă în 
brevetele OSIM nr. 107441.B, 108807 B şi 108808.B. Prin 
modificările aduse tehnologiei de fabricare a cărămizilor se 
realizează anumite goluri care, în proporţie- de 40%, sunt 
înglobate într-un canal orizontal unic, de secţiune aproximativ 
egală cu a unui canal vertical, astfel încât, de câte două ori la 
fiecare cinci rânduri, toate canalele continue verticale sunt 
legate între ele pe orizontală, formând o reţea labirintică. 

L-am întrebat o dată pe Doru Tătar cum de i-a venit lui 
această idee şi nu celor din Germania sau SUA, care au pus 
la punct această tehnologie. Mi-a răspuns (poate în glumă) că 
acelora le stă mintea mai mult la cum să vândă aceste 
'tehnologii în alte ţări, problema perfecţionării tehnologiilor 
căzând pe umerii celor ce le folosesc şi pe care îi doare con- 
sumul uriaş de energie pe care îl presupun aceste tehnologii. 

Revenind însă, o dată pusă la punct soluţia tehnică, greul 
de abia începea, căci cărămizile se fabrică în alte locuri (la 
firmele Real, Pleaşca şi Casirom), iar riscurile erau uriaşe. 
Totuşi conducerea SIDEX SA are meritul incontestabil de a fi 
sesizat importanţa uriaşă a acestei invenţii şi şi-a asumat 
riscul de a construi în noua tehnologie în 1995 un cauper de 
220 000 m*N/h la 1 250°C. Emoţiile ce au urmat punerii în 
funcţiune a cauperului astfel construit, generate de tempera- 
turile mai mari înregistrate ca urmare a turbionării mai intense 
a fluidului în structura labirintică, au fost răsplătite prin rezul- 
tate care au depăşit chiar şi cele mai optimiste aşteptări. 
Printr-o -expertiză a ICEM, randamentul cauperului s-a ridicat 
de la 0,69 la 0,83, ceea ce reprezintă o economie de gaz 
metan de 200 000 $/an. 

Anul acesta, în luna ianuarie, s-a finalizat construirea în 
aceeaşi tehnologie a unui al doilea cauper. Numai la Galaţi, la 
SIDEX SA, există 24 de caupere. Imaginaţi-vă economia ce 
s-ar produce la nivelul întregii ţări. Şi încă rezultatele nu sunt 
cele definitive. Se aşteaptă ca şi perioada de exploatare să 
se prelungească (deci să se obţină şi aici economii 
substanţiale), dar trebuie să aşteptăm ani buni ca acest lucru 
să se confirme. Cu siguranţă însă, confirmarea a venit pe 
cale internaţională. Invențiile lui Doru Tătar au fost premiate 
la diferite târguri şi expoziţii, ultimul trofeu fiind medalia de aur 
cu menţiunea specială a juriului la Bruxelles, în 1995. Recent, 
în ianuarie 1996, Doru Tătar s-a aflat printre cei invitaţi la 
Cotroceni de preşedintele lon Iliescu pentru a dezbate proble- 
mele cercetării ştiinţifice. 

Curios este faptul că Doru Tătar, cunoscut ca un fan al 
literaturii SF, a preferat să-şi folosească imaginaţia creatoare 
în mod concret şi constructiv, într-o perioadă în care cam 
prea mulţi din colegii săi de breaslă sunt marcați de un pesi- 
mism aproape macabru. Desigur, sunt o mulţime de motive 
de nemulţumire - chiar prea multe - pentru ceea ce se 
întâmplă la ora actuală în România, dar trebuie să ne fie clar 
că orice schimbare în bine trebuie să pornească de la noi, de 


la fiecare dintre noi, începând chiar cu un gest cât se poate - 


de modest. Modest şi tenace, Doru Tătar este un exemplu ce 
ar trebui să ne dea tuturor măcar de gândit. 

Dar despre acest subiect ne propunem să revenim în 
numerele viitoare. 


IOAN ALBESCU 

APARATE DE ZBOR 
CU GEOMETRIE VARIABILĂ 


Creşterea impresionantă a performanțelor aparatelor de zbor (viteză, plafon, încărcătură utilă 
etc.), în special după cel de-al doilea război mondial, a fost posibilă datorită îmbunătățirilor aduse 
în aerodinamica acestora, precum şi construirii unor instalaţii de propulsie din ce în ce mai 
puternice. O dată cu trecerea la viteze de zbor supersonice, domeniu în care fenomenele 
aerodinamice diferă de cele întâlnite în regimul vitezelor subsonice, au fost necesare 
modificări substanțiale ale formei aeronavelor. Modificările respective vizează atât profilul 
aparatelor de zbor, cât şi forma lor în planul aripii. Astfel, în scopul reducerii rezistenţei 
la înaintare, profilul a devenit din ce în ce mai subțire, iar forma aripii a abandonat 
tipul dreptunghiular în favoarea aspectului de săgeată. 


săgeată este unghiul de 

săgeată (fig. 7), care, con- 
venţional, defineşte unghiul făcut de 
bordul de atac al aripii cu o dreaptă 
imaginară, perpendiculară pe axa 
avionului. O comparaţie sumară a 
aripii în săgeată cu aripa dreptunghiu- 
lară (care are unghi de săgeată nul) ne 
arată că faţă de aceasta din urmă aripa 
în săgeată are o rezistenţă la înaintare, 
dar şi o portanță mai mică. Ultima 
trăsătură conferă aripii, şi deci avionu- 
lui, un comportament necorespunzător 
la viteze mici de zbor, în sensul că forța 
de sustentaţie (portanţa) nu este sufi- 
cient de mare pentru a menţine în aer 
aeronava. Soluţia de compromis 
apărută este avionul cu geometrie vari- 
abilă, adică un avion cu o aripă care să 
aibă formă dreptunghiulară (sau 
apropiată) la viteze mici şi să capete 
un unghi de săgeată proporţional cu 
creşterea vitezei. Câţiva dintre expo- 
nenţii acestei categorii de aparate de 
zbor aflaţi în exploatare sunt: Gruman 
F-14 (eroul filmului “Top Gun”), 
Panavia Tornado (cea mai cunoscută 
creaţie europeană a genului) şi 
Mikoian-Gurevici MiG-23 (aflat şi în 
dotarea aviaţiei militare române). 


U n element definitoriu al aripii în 


Varierea unghiului de săgeată se 
face, de regulă, după câteva poziții 
fixe. Centrul de rotație al fiecărèi jumă- 
tăți de aripă este materializat de un 
pivot care preia eforturile de încovo- 
iere şi răsucire la care este supusă 
suprafața portantă. Poziția simetrică în 
plan orizontal şi faţă de axa avionului a 
celor doi pivoţi este dictată de consi- 
derente aerodinamice şi constructive. 

Din punct de vedere al fenomenu- 
lui aerodinamic, problema constă în 
deplasarea punctului de aplicaţie al 
forţei de sustentaţie rezultante (por- 
tanţa aripii), cu modificarea vitezei de 
zbor. Punctul de aplicaţie al portanţei 
poartă denumirea de focar. Deplasa- 
rea focarului, care are loc spre înapoi, 
devine sesizabilă şi are efecte nota- 
bile o dată cu trecerea în regim de 
zbor supersonic. Ea nu este o carac- 
teristică exclusivă a aripii cu geome- 
trie variabilă, însă are o valoare 
maximă în cazul respectiv. După cum 
se observă în casetă, în care s-a pre- 
supus că avionul se află în zbor ori- 
zontal, deplasarea focarului conduce 
la apariţia unui moment de rotaţie al 
aparatului în plan vertical şi în jurul 
centrului său de greutate. Momentul 
de picaj creat este de altfel explicaţia 
unui număr de accidente în anii de 
început ai aviaţiei supersonice întrucât 
acţiunea pilotului asupra profundorului, 
prin intermediul manşei, nu este sufi- 
cientă pentru redresarea avionului. 
Rezolvarea problemei se face fie 
printr-un sistem cu greutăţi mobile, 
care se deplasează spre înapoi, fie 
prin transferarea combustibilului din 
rezervorul central într-un rezervor pos- 
terior. Ambele soluţii urmăresc schim- 
barea poziţiei centrului de greutate al 
aeronavei, astfel încât momentul de 
picaj să fie nui. 

Deplasarea focarului prezintă 
totuşi o penalitate care nu poate fi 
înlăturată prin echilibrarea momen- 


telor aerodinamice. Este vorba des- 
pre creşterea stabilităţii longitudinale 
a avionului, adică a capacităţii aces- 
tuia de a reveni, fără intervenţia pilo- 
tului, la direcţia de zbor iniţială, atunci 
când apare o perturbaţie, cum ar fi un 
curent de aer ascensional sau des- 
cendent. Creşterea gradului de stabi- 
litate este însoţită de o înrăutăţire a 
posibilităţilor de manevră (dezavantaj 
net în cazul avioanelor militare). Este 
de dorit ca focarul aripii să îşi modi- 
fice cât mai puţin poziţia. 

Cât priveşte avionul cu geometrie 
variabilă, poziţionarea pivoţilor ilus- 
trează două concepţii constructive 
diferite (fig. 2): avioane cu pivoţi 
amplasați în fuzelaj şi avioane cu pivoţi 
amplasați într-o aripă centrală fixă 
numită şi “creastă” (cea mai folosită). 

Aripa cu creastă este caracterizată 
printr-o deplasare redusă a focarului şi 
o creştere foarte mică a stabilităţii longi- 
tudinale, deci este avantajată în contex- 
tul consideraţiilor amintite. In plus, ea 
prezintă avantaje importante şi din 
punct de vedere al creşterii coeficienţilor 
maximi de portanță ai avionului. 

Din punct de vedere tehnologic 
însă, avioanele cu pivoţi amplasați în 
fuzelaj reprezintă o soluţie mai facilă, 
deoarece zona fuzelajului este mai 
rigidă şi poate prelua mai bine efortu- 
rile apărute în pivoţi. Pe de altă parte, 
rezistenţa la înaintare este mai mică 
decât la aripa cu creastă, ca urmare a 
faptului că fluxul de aer care “loveşte” 
bordul de atac al aripii “interpretează” 
creasta ca.pe un obstacol suplimentar. 

Prezenţa articulaţiilor la aripile cu 
geometrie variabilă impune o mare pre- 
cizie de fabricaţie a acestora şi 
măreşte greutatea aparatului de zbor 
cu 2-3%. Cât priveşte dispunerea 
rezervoarelor de combustibil în aripă, 
acestea sunt amplasate, de obicei, în 
aripa centrală fixă, acolo unde ea 
există, însă pot fi poziţionate şi în 


semiaripile mobile, caz în care golirea gheare speciale, totul fiind acoperit cu 
lor se realizează prin conducte flexibile.  carenaje aerodinamice. In acest caz, 
Pentru siguranţa efectuării plierii şi eforturile la care este supusă aripa se 
deplierii aripii se recurge la dublarea și transmit la structura centrală pe un 
Pivoji amplasați | Chiar triplarea servosistemelor de contur mult mai mare, ceea ce consti- 
în fuzelaj comandă. Cu toate acestea, construc- - tuie un avantaj în comparaţie cu siste- 
torii de avioane proiectează (ca o asi- mul pivot-consolă, repartiţia solicitărilor 
gurare suplimentară) sistemul de vari- fiind comparabilă cu aceea existentă la 
ere a săgeţii astfel încât aeronavele să o aripă fixă prin faptul că are mai multe 
poată ateriza chiar cu valori maxime puncte de prindere de fuzelaj. 
ale unghiului de săgeată (caz în care In încheiere, menţionăm o particu- 
performanţele la aterizare se înră-  laritate a comenzilor transversale pen- 
utăţesc sensibil). Esenţial este însă a tru aparatele de zbor cu geometrie 
se aplica un sistem foarte sigur de sin- variabilă. În timp ce la unghiuri mici de 
cronizare a pivotării semiaripilor în săgeată comportarea este aceeaşi ca 
toate fazele zborului. De asemenea, nu la orice aparat cu aripă dreaptă, la 
este admis nici un fel de joc în pivoţi unghiuri mari de săgeată, când aripa 
sau deformaţii ale acestora, ceea ce se este complet pliată şi ansamblul aripă- 
asigură atât la fabricaţie, cât şi printr-un  ampenaj seamănă cu o aripă triunghiu- 
control permanent în timpul exploatării, Iară (delta), eleroanele devin ineficiente 
cu respectarea normelor tehnicii fixate şi trebuie să fie blocate. Comenzile de 
de uzina constructoare. În scopul redu- înclinare după axa longitudinală se dau 
cerii greutăţii ansamblului pivoţilor sunt în acest caz prin intermediul ampenaju- 
utilizate materiale speciale, de înaltă lui orizontal, prin bracarea diferențiată 
Pivoţi amplasați rezistenţă şi cu o greutate specifică a celor două jumătăţi ale sale. 
gena redusă. Avioanele cu unghi de săgeată 
Amplasarea sub planurile pivo- variabil, cunoscute publicului larg. fie 
tante a unor acroşaje exterioare din filme artistice precum celebrul “Top 
impune introducerea unor dispozitive Gun”, fie din emisiunile documentare 
suplimentare care, la pivotare, să despre războiul din Golf sau, mai nou, 
menţină tot timpul axa longitudinală a criza iugoslavă, au făcut o carieră A 
şinelor de acroşare paralelă cu axa strălucită şi, deşi în ultimele decenii au 
longitudinală a avionului. cedat locul pe planşele de proiectare 
Ca alternativă a sistemului pivot- avioanelor cu aripă delta, par să nu îşi 
consolă (centrul fizic de rotaţie) există fi spus încă ultimul cuvânt. 
sistemul de rulare a capătului dinspre 
fuzelaj al: semiaripii pe un arc prevăzut ANDREI MERTICARU 
cu role şi cu un dispozitiv de fixare prin 


Centru de greutate 
REGIM SUBSONIC - REGIM SUPERSONIC 3 la 


Fenomenele aerodinamice care apar la tre- 
cerea din regimul de zbor cu viteze subsonice în 
regimul supersonic pot fi puse în evidență printr-o 
analogie sugestivă cu un caz simplificat în care 
avionul! este considerat o bară rigidă fără greutate 
proprie şi asupra căreia acţionează forţele 
reprezentate de câţiva omuleți simpatici. 

Omuleţul G (greutatea avionului) are bocanci, 
deci nu alunecă o dată cu creşterea vitezei de 
înaintare. La fel şi piticul A (portanţa ampenajului 
orizontal). Omuleţul care ajută avionul să se 
menţină în aer, portanţa aripii (P), are însă patine 
cu rotile şi deci, atunci când vântul suflă mai 
puternic (creşte viteza de înaintare), alunecă spre 
coada avionului. Din dezechilibrul creat, omuleţul- 
greutate, care cântăreşte cam tot atât cât poate 
susţine omuleţul P, tinde să cadă o dată cu vârful 
barei (botul avionului), evidențiind astfel momentul 
de picaj care apare la trecerea în regimul de zbor 
supersonic. Întrucât nu putem să împiedicăm alu- 
necarea omuleţului P, soluţia pentru restabilirea oh 7 
echilibrului este să-l convingem pe omulețul-greu- 3 i „A Propulsig | == 
tate să se deplaseze, la rându-i, spre coada wn 
avionului (capătul opus al barei). 

Interesant este, de asemenea, să observăm 
că omulețul-tracțiune (T) trebuie să împingă mai 
tare avionul atunci când viteza creşte. El nu inter- ; 
vine în nici un fel în echilibrul portanță-greutate. Caniru de grout 
Observaţi cum, la viteze supersonice de zbor, 
omuleţul-tracţiune (care cântă) este mai rapid 
decât sunetul emis şi pe care îl lasă în urmă. 

LA SFÂRŞIT DE MILENIU 


Un lucru este evident: secolul viitor va fi dominat de înalta 
tehnologie (aşa cum înțelegem astăzi această noţiune) într-o 
măsură mult mai mare decât în prezent. 


putem încerca să aruncăm o 

privire către viitor. Va fi acesta 
mai bun? Nimeni nu poate şti. Un 
lucru este însă sigur. Dacă noi nu vom 
putea să ne urcăm în trenul tehnolo- 
giei zilei de mâine, vom avea de 
înfruntat o creştere înspăimântătoare 
a decalajului, din ce în ce mai greu de 
recuperat, care ne desparte de soci- 
etăţile dezvoltate. Dacă în urmă cu un 
secol acest decalaj ar fi putut fi recu- 
perat într-un termen relativ scurt - fiind 
necesare doar câteva minţi inteligente, 
bani şi materii prime -, este de pre- 
văzut că în viitor lucrurile nu vor mai fi 
atât de simple. Dacă un strungar poate 
fi format în câteva luni, pentru utiliza- 
torul calculatorului este necesară o 
pregătire complexă, care de fapt nu 
poate înceta nici măcar o clipă: trans- 
formările tehnicii de calcul sunt extrem 
de rapide şi profunde. În plus, trebuie 
dobândit şi un alt mod de a gândi ceea 
ce se numeşte “obiectul muncii”, care 
încetul cu încetul tinde să capete o 
formă imaterială: informaţie pură. De 
aceea, credem că este nimerit să 
încercăm o prognoză, nepretenţioasă, 
a zilei de mâine. 

Este evident că vom începe cu 
informatica, un domeniu tânăr şi aflat 
în plin avânt. Dincolo de toate 
perfecţionările maşinilor de calcul pro- 
priu-zise, credem că evoluţia majoră o 
va constitui realizarea aşa-numitelor 
autostrăzi informaţionale, care vor 
permite unui om, aflat în oricare colţ al 
planetei, să aibă acces la o gamă 
largă de informaţii. Credem că vom 
asista la realizarea unor calculatoare 
simple - şi deci ieftine -, care să “ştie” 
numai să se conecteze la reţeaua de 
calculatoare. Cu un soft simplu ele vor 
fi capabile să acceseze mari bănci de 
date şi să utilizeze facilităţile unor 
staţii de lucru, “împrumutând” de la 
ele o uriaşă putere de calcul. Cu sigu- 
ranţă vom mai asista la o modificare 
majoră, provocată de avântul neaş- 
teptat al telefoniei celulare (în 1983 
unii analişti prognozau că la sfârşitul 
secolului mai puţin de un milion de 
americani vor fi conectaţi la telefonia 


B ornind de la ceea ce știm deja, 


\ 


celulară; astăzi există în SUA mai 
mult de 20 de milioane de abonaţi). In 
mometul de faţă legăturile, în reţelele 
de calculatoare, sunt realizate, cu aju- 
torul unui modem, prin intermediul lini- 
ei telefonice clasice, cu ajutorul cablu- 
rilor coaxiale sau al fibrelor optice 
(pentru ultimele două variante este 
foarte interesantă utilizarea reţelelor 
de televiziune prin cablu, care permit 
o interconectare rapidă şi relativ 
ieftină). Dar viteza de dezvoltare a 
telefoniei celulare (inclusiv la noi în 
țară) - şi trecerea ei de la transmiterea 
semnalelor sub formă analogică la cea 
numerică - va permite ca într-un viitor 
nu prea îndepărtat să ne putem conec- 
ta la o reţea de calculatoare prin inter- 
mediul undelor radio. Consecințele 
sunt uşor de imaginat. Utilizatorul va 
poseda un calculator de mici dimensi- 
uni, putând fi purtat într-un buzunar 
mai mare, cu care va putea accesa 
orice informaţie de care are nevoie. De 
pildă, sosit într-un oraş oarecare, 
poate solicita informaţii despre locurile 
libere la hotelurile de, să zicem, trei 
stele, preţul unei camere etc. De 
asemenea, el va putea să-şi comande 
mărfurile dorite, să transmită mesaje 
electronice sau, pur şi simplu, să joace 
jocul video preferat. Acestea sunt 
numai unele dintre utilizările posibile şi 
credem că viitorii utilizatori vor găsi 
multe altele, pe care astăzi nici măcar 
nu ni le putem imagina. 

Evident, evoluţiile de mai sus vor 
trebui să fie însoţite de o creştere a 
gradului de miniaturizare a dispozi- 
tivelor electronice utilizate în interiorul 
calculatorului. Să amintim aici că 
primul microprocesor, Intel 4004, rea- 
lizat în 1971, avea un număr de 2 300 
de tranzistoare, în timp ce ultimul 
născut, Intel P6, are un număr de 5,5 
milioane de tranzistoare! Aceasta fără 
o creştere semnificativă a dimensiu- 
nilor şi cu o reducere importantă a 
raportului cost/tranzistor. Aceste micro- 
procesoare se obţin, în prezent, prin 
fotolitograție. În esenţă, procedeul 
este simplu şi constă în reproducerea 
schemei pe o plăcuţă de cuarţ, urmată 
de proiectarea figurii pe un strat foto- 


sensibil plasat pe suprafaţa unui disc 
de siliciu. Cu ajutorul acestei metode 
se pot trasa linii cu o lăţime de mini- 
mum 0,35 microni. Dacă vom putea, 
de exemplu, să trasăm linii de două 
ori mai înguste, am obţine tranzistoare 
cu o suprafaţă de patru ori mai mică. 
Acesta este motivul pentru care cer- 
cetările din acest domeniu, al micro- 
electronicii, încearcă să găsească 
tehnologii menite să crească numărul 
de componente de pe o suprafaţă 
dată. Din păcate, există un obstacol 
greu de trecut: lungimea de undă a 
luminii utilizate pentru expunerea 
stratului fotosensibil este prea mare 
şi, atunci când încercăm să trasăm 
elemente cu dimensiuni mai mici de 
0,35 microni, apar fenomene de 
difracție. Actualmente, se încearcă 
realizarea fotolitografiei cu ajutorul 
razelor X (care au o lungime de undă 
mai mică decât cea a luminii vizibile). 
Din păcate, în momentul de faţă, cu 
excepţia unor aplicaţii militare, nu sunt 
disponibile lasere cu radiaţie X pentru 
scopuri industriale. Se mai are în 
vedere utilizarea unor fascicule de 
electroni. În acest caz nu va mai fi 
necesară existenţa măştii de cuarţ. Un 
fascicul îngust de electroni va “dese- 
na” pe stratul fotosensibil circuitul 
dorit. Deşi pomiţătoare, această 
tehnică este foarte costisitoare şi prea 
lentă. Renunţarea la fotolitografie în 
favoarea desenării cu fascicul de elec- 
troni este echivalentă cu copierea de 
mână a unei scrisori, în locul utilizării 
unei maşini de copiat. Creşterea 
miniaturizării este limitată şi de cheltu- 
ielile necesare ameliorării tehnologiei. 
O fabrică de microprocesoare este de 
1 000 de ori mai scumpă decât acum 
30 de ani. Producătorii ştiu deja că 
este necesară o dublare a costului 
instalaţiilor pentru a obţine o 


micşorare de 10 ori a dimensiunilor 
componentelor. Probabil, după cum 
remarca David Patterson (profesor la 
Universitatea Berkeley, California) în 
Pour la science 11/1995, minia- 
turizarea componentelor va permite 
ca, până în 2020, să putem grupa, în 


` cadrul aceluiaşi cip, microprocesorul 


şi memoria. Utilizând o arhitectură 
paralelă (spre deosebire de arhitec- 
tura actuală, prin care programele se 
execută secvențial, în cazul celei 
paralele mai multe microprocesoare 
pot executa, simultan, mai multe 
sarcini din cadrul aceluiaşi program), 
viteza de prelucrare a datelor şi 
performanţele calculatoarelor vor 
creşte foarte mult. Până în anul 2000 
performanţele microprocesoarelor se 
vor dubla la fiecare 18 luni, pentru a 
se ajunge ca, “în jurul anului 2020, un 
calculator individual să fie la fel de 
puternic ca ansamblul calculatoarelor 
din regiunea pariziană”. 

Evoluţia hardului nu ar însemna 
mai nimic fără crearea unei noi filozofii 
a softului. Căci un calculator, oricât de 
perfecţionat ar fi el, nu înseamnă 
nimic în absenţa capacităţii utilizatoru- 
lui de a-l folosi la adevărata sa valoa- 
re; cu cât calculatorul va cere mai 
multe cunoştinţe din partea celui 
care-l mânuieşte cu atât va fi mai mic 
numărul celor capabili să o facă. Ideal 
ar fi să putem introduce în calculator 
enunţul unei probleme (aşa cum îl 
găsim, de exemplu, în manuale), 
împreună cu setul de date de intrare, 
iar calculatorul să facă restul. Desigur, 
acesta este un ideal greu de atins. La 
Institutul de Tehnologie din 
Massachusetts (MIT) se studiazā 
introducerea unui nou concept: “agen- 
tul informatic”. Acesta va apărea pe 
ecran sub forma unui omuleț care nu 
aşteaptă altceva decât să-i enunțați 
problema (prin comenzi vocale sau 
prin intermediul unui meniu afişat pe 
ecran). Unii dintre aceşti agenţi infor- 
matici vor avea sarcina de a face 


lumea numerică mai inteligibilă, 
“ascunzând” utilizatorului aspectul 
tehnic al “muncii” lor, conducându-l 
prin infernalul labirint al reţelelor şi 
anunțând de fiecare dată atunci când 
apare o problemă. Alţi agenţi informa- 
tici vor şti să caute informaţii şi să se 
autoprogrameze, în funcţie de nece- 
sităţile “proprietarului” - utilizatorului - 
lor. Alţii vor şti care sunt preferinţele 
proprietarului şi vor putea fi capabili 
să opereze tranzacţii comerciale de la 
distanţă. Totul depinde numai de ima- 
ginaţie. Dar lucrul cel mai interesant 
şi spectaculos totodată este faptul că 
aceste personaje virtuale vor trăi! 


Adică existenţa şi dispariţia lor vor : 


respecta legile evoluţiei organismelor 
vii: vor supravieţui numai acei agenţi 
informatici care sunt adaptaţi nece- 
sităţilor utilizatorului lor. Diseminarea 
acestora va avea enorme consecinţe 
sociale. Pattie Maes, profesor la MIT, 
scria în Pour la science 11/1995: 
“Oricine va putea prelucra importante 
cantităţi de informaţie şi să îndepli- 
nească simultan mai multe sarcini. 
Consecințele ultime ale acestor 
schimbări sunt imprevizibile. Utili- 
zatorii vor fi responsabili de acţiunile 
reprezentanţilor lor (agenţii informatici 
n. n.)? Cum vom putea fi siguri că un 
agent va păstra secretul datelor 
despre viaţa privată a proprietarului? 
Agenţii informatici vor trebui să se 
obişnuiască cu atitudinile negative ale 
proprietarului sau vor încerca să le 
corijeze (şi, în acest caz, după care 
criterii)? Pe măsură ce ecosistemul 
numeric va creşte în complexitate, 
cum ne vom asigura că va rămâne 
disponibilă suficientă putere de calcul 
pentru a efectua sarcinile cerute de 
fiinţele umane?”. 

O altă zonă a tehnologiei zilei de 
mâine, care s-a dezvoltat tot din micro- 
electronică, este cea a microteh- 
nologiilor. In viitorii 50 de ani electromi- 


cromecanica, aflată astăzi abia la 
începuturi, va modifica societatea 
umană la fel de mult ca informatica. 
Astăzi, microprocesoarele şi memori- 
ile microelectronice deplasează elec- 
troni de-a lungul unor minuscule cir- 
cuite. Mâine, dispozitivele microme- 
canice vor efectua operaţii mult mai 
variate, la aceeaşi scară. Ele vor 
detecta şi comanda mişcări, semnale 
acustice, luminoase etc. Mii de “ace” 
cu un diametru mai mic de un micron 
vor deplasa mici capete de citire care 
vor permite stocarea datelor echiva- 
lente unei mari biblioteci pe o 
suprafaţă cât o unghie. Bolnavilor li se 
vor putea administra, cu ajutorul unor 
micropompe, cantităţi foarte mici de 
medicamente la momente bine deter- 
minate; tot ei vor putea suporta mici 
intervenţii chirurgicale efectuate cu 
ajutorul unor “chirurgi” miniaturizaţi, de 
mărimea unei pilule obişnuite. lar lista 
ar putea continua la nesfârşit. După 
cum am mai spus microtehnologia s-a 
dezvoltat pe baza microelectronicii. 
Deci şi tehnologiile utilizate sunt simi- 
lare, diferă doar obiectivul. Foto- 
litografia creează pe suprafaţa unui 
disc de siliciu “desene” pe care 
gravura chimică şi depunerea de anu- 
mite materiale le transformă în struc- 
turi micromecanice. 

Un exemplu de asemenea micro- 
maşină l-am dat în Ştiinţă şi tehnică 
1/1994. Este vorba de un dispozitiv, 
fabricat de Texas Instruments, un 
ecran de televizor în care fiecare 
pixel este comandat de o micro- 
oglindă de aluminiu (un pătrat cu latu- 
ra de 16 microni), care reflectă impul- 
suri de lumină colorată pe un ecran. 
Un pixel este “aprins” atunci când un 
câmp electric înclină microoglinda cu 
10°; stingerea lui se obţine prin bas- 
cularea oglinzii în sens invers. 
Această metodă va duce la obţinerea 
unor imagini de televiziune de foarte 

PUBLICITATE 


pesticide. 


obținerea de noi pesticide. 


OLTCHIM 
Str. Uzinei nr. 1, 
Râmnicu Vâlcea, cod 1 000, 
ROMANIA 


Tel.: 40-50-73 61 01 
40-50-73 61 05 
Fax:. 40-50-73 50 30 


40-68-15 19 51 
Telex: 65-48271 


@ Cel mai mare producător din România de: sodă 
caustică, PVC, oxo alcooli, solvenți clorurați, 
intermediari organici, pesticide şi formulări de 


OLTCHIM SA E F 
"i 


e În perspectivă, preocupat pentru retehnologizări şi 
realizarea de noi instalaţii: prelucrări mase plas- 
tice, articole medicale de unică folosinţă, 


Agenția de Comerț Exterior OLTCHIM SA 


Bucureşti, 


Bd Carol | nr. 98 


40-1-613 01 17 
40-1-615 36 88 
40-1-615 18 50 
40-1-312 11 86 
Telex: 65-12391 


Tel.: 


Fax: 


e Unic producător în România de: fosgen, diizobutil- 
amină, ciclohexilamină, etilendiamină, dietilentri- 
amină, trietilentetramină, clorură de cloracetil, 
policarbonaţi, polieteri pentru spumele poliureta- 
nice rigide şi flexibile. 


e Un partener de încredere, deschis pentru înche- 
ierea de afaceri avantajoase în ţară şi străinătate. 


bună calitate şi de mari dimensiuni. 

O altă aplicaţie interesantă a 
micromaşinilor o vom găsi în dome- 
niul aeronautic. Se vor putea fabrica 
aşa-numitele “învelişuri active”. De 
exemplu, vom putea acoperi, în 
întregime, aripa unui avion cu un 
asemenea înveliş, care să conţină o 
sumedenie de microvoleţi. Este 
momentul să deschidem o scurtă 
paranteză. In anumite regimuri de 
zbor (la viteze şi/sau incidenţe mari), 
curgerea aerului pe suprafaţa aripii 
nu mai este laminară, ci turbulentă, 
ceea ce antrenează cu sine o 
creştere importantă a rezistenţei la 
înaintare şi deci un consum suplimen- 
tar de combustibil. Pentru a preîn- 
tâmpina acest fenomen s-au propus 
mai multe metode. Una dintre ele 
constă în aspirarea aerului prin nişte 
mici orificii dispuse pe suprafaţa 
aripii. Din păcate, apar probleme 
cauzate de praful din atmosfera 


terestră, care obturează aceste 


microorificii. O soluţie mai revolu- 
ționară este oferită tocmai de 
micromecanică. Vom putea crea pe 


suprafaţa aripii un înveliş care să 
conţină un număr foarte mare de 
microvoleţi (un fel de solzi sau, dacă 
vreţi, “fulgi miniaturizaţi”), care să fie 
controlaţi de către un calculator cen- 
tral, urmărindu-se obţinerea unei 
rezistenţe minime la înaintare. In 
plus, cu ajutorul unui program adec- 
vat, aceşti microvoleţi vor putea 
înlocui cu succes actualele suprafeţe 
de comandă, utilizate pentru dirijarea 
aeronavelor (eleroane, profundor, 
direcţie). Avioanele de mâine vor fi 
infinit mai aproape de modelele vii 
(păsările) decât cele de astăzi. 
Micromaşinile vor juca, după cum 
am mai spus, un rol important în sto- 
carea datelor (un fel de întoarcere 
către circuitele microelectronice din 
care au derivat). In numărul trecut al 
revistei noastre aţi putut citi un mate- 
rial despre microscopul cu efect tunel. 
Pe scurt, este vorba despre un dis- 
pozitiv capabil să “vizualizeze” 
suprafaţa unui material prin 
deplasarea unui ac extrem de ascuțit 
(vârful nu trebuie să aibă mai mult de 
4 atomi) în apropierea suprafeței 


materialului de studiat. Variația curen- 
tului electric, produsă de efectul tunel, 
ne oferă informaţii precise asupra dis- 
punerii atomilor în eşantion. Un dis- 
pozitiv asemănător va putea “depune” 
pe eşantion mici grupe de atomi sau 
să “fabrice” găuri, codificând astfel 
cifrele binare “0” şi “1”. Un dispozitiv 
de citire, care poate fi acelaşi micro- 
scop cu efect tunel, va putea citi infor- 
maţia astfel stocată. Micromecanica 
va putea fabrica asemenea, să le 
spunem totuşi, microscoape cu efect 
tunel, de dimensiuni foarte mici, care, 
plasate pe un suport fix (memoria 
propriu-zisă), vor putea stoca o 
imensă cantitate de informaţie. 

Până acum ne-am ocupat doar de 
câteva din evoluţiile tehnologiei 
viitorului. Au rămas neabordate o 
serie de domenii: energetica, trans- 
porturile, construcţiile etc. Toate 
acestea vor constitui obiectul unor 
materiale viitoare. 


CRISTIAN ROMÂN 

VIDEOCASETOFONUL 


peraţia de înregistrare magne- 
(e) tică constă în magnetizarea 

unei benzi de material plastic 
(poliester), acoperită cu un strat fin 
- magnetic. Pentru o manipulare mai 
comodă, banda magnetică este intro- 
dusă într-o casetă video, care, în 


funcţie de configuraţia internă a video- 


casetofonului la care se foloseşte, are 
dimensiuni diferite. Domeniul apa- 
ratelor pentru marele public este în 
prezent dominat de formatul VHS. 

Dacă înregistrarea semnalelor 
audio (frecvenţa maximă: 20 kHz) nu 
ridică probleme, în ceea ce priveşte 
semnalele video sunt cu totul alte exi- 
genţe, determinate de faptul că pen- 
tru obținerea unei imagini cu definiţie 
acceptabilă este necesară înregis- 
trarea unor semnale cu frecvenţe de 
ordinul megahertzilor. 

In domeniul audio se utilizează 
înregistrarea longitudinală, care constă 
în deplasarea benzii prin faţa între- 
fierului unui cap magnetic. Acest cap 
este magnetizat de către un curent şi 
transmite această magnetizare stratului 
magnetic de pe bandă. Dacă viteza de 
deplasare a benzii magnetice prin faţa 
capului se măreşte foarte mult, se pot 
înregistra şi semnale cu frecvenţe mult 
mai mari, cum sunt cele video. Dar 
acest lucru necesită un consum foarte 
mare de bandă. El a fost utilizat la 
început de către firma BASF în cadrul 
sistemului LVR (Longitudinal Video 
Recording). Se foloseau mai multe 
piste longitudinale paralele, pe lăţimea 
benzii, şi un sistem de schimbare a 


sensului de deplasare, la sfârşitul ben- 
zii, asigurându-se astfel o durată mai 
mare, compatibilă cu cerinţele. 

Tehnica actuală, inventată încă din 
anul 1956 de către firma AMPEX (pen- 
tru necesităţile televiziunii alb-negru), 
este cea a înregistrării elicoidale. Apara- 
tele profesionale de tip “Quadruplex” uti- 
lizează un disc cu 4 capete (de unde şi 
denumirea) a căror axă este aproape 
paralelă cu direcţia de deplasare a ben- 
zii (fig. 1). Tehnica actuală constă în 
înfăşurarea benzii magnetice în jurul 
unui disc care se roteşte cu viteză mare 
(fig. 2). Axa discului este înclinată, iar 


capetele sunt situate pe discul rotativ di- 
ametral opus (la 180°), intrând în con- 
tact cu banda în partea ei inferioară şi 
părăsind-o în partea superioară, descri- 
ind în acest mod pistele oblice din figu- 
ră. Viteza de deplasare a benzii este 
lentă, de 2,339 cm/s (la sistemul VHS), 
ceea ce determină o lăţime a pistelor de 
49 um. Discul are o viteză de rotaţie de 
1 500 rot./min. şi un diametru de 62 
mm. Rezultă astfel o viteză relativă 
cap/bandă de 4,87 m/s. Pistele fiind 
alăturate, pentru a se evita situaţia ca 
un cap să citească pista alăturată, se 
recurge la un artificiu constând în 


ghidaj 

utilizarea unor capete magnetice cu azi- 
mutul întrefierului diferit. In această si- 
tuaţie, atunci cînd capul A parcurge pis- 
ta B, semnalul va fi foarte mult atenuat, 
eliminându-se astfel fenomenul de 
diafotie. 

Pentru urmărirea foarte bună a pis- 
telor, se recurge la o pistă de control, 
plasată în partea inferioară a benzii, 
care primeşte un semnal de sincroni- 
zare înregistrat de către un cap de con- 
trol. Această pistă de control este pla- 
sată longitudinal pe banda magnetică. 

Fiecare pistă video reprezintă un 
semicadru, adică o jumătate de imagi- 
ne (fig. 3). Sunetul se înregistrează lon- 
gitudinal, pe un spaţiu de 1 mm (sem- 
nal mono) sau pe două piste de câte 
0,35 mm, cu un spaţiu de gardă de 0,3 
mm (în cazul semnalului stereo). 

Cu toate că viteza relativă cap/ban- 
dă este relativ mare, totuşi frecvenţa 
maximă care se poate înregistra este 
inferioară frecvenţelor maxime ale unui 
semnal video compus, constituit 
dintr-un semnal de luminanţă (cu defi- 
niţie ridicată) şi un semnal de cromi- 
nanţă (de rezoluţie inferioară). Altfel 
spus, ochiul este mai sensibil la detali- 
ile de strălucire (luminozitate) decât la 
cele de culoare. 

In figura 4 este prezentat spectrul 
video al unei emisiuni de televiziune 
(în SECAM). Se observă că infor- 
maţiile de culoare sunt situate (în 
televiziune) în partea superioară a 
spectrului. Crominanţa modulează o 
subpurtătoare, situată în jurul frec- 
venţei de 4,4 MHz. Deoarece semna- 
lul video se află deasupra limitei ben- 
zii de trecere iniţiale, este necesar să 
se apeleze la o transpunere. 

Informaţiile semnalului video sunt 
înregistrate cu modulație de frec- 
venţă, datorită insenşibilităţii la varia- 
ţiile de amplitudine. In cazul înregis- 
trărilor magnetice, pe bandă apar 
importante variaţii de amplitudine 
provenite atât din fluctuațiile de pre- 


siune dintre bandă şi cap, cât şi din 
deformaţiile benzii sau din erorile 
dinamice de poziţie între pistă şi 
capul magnetic. 

La stop-cadru (oprire pe imagine) 


sau la derulările rapide cu imagine, 


capetele magnetice vor citi pistele obli- 
ce cu o oarecare eroare (variaţie de 
lăţime), care se va traduce printr-o 
variaţie importantă de amplitudine. Pe 
imagine nu se va resimţi decât o pier- 
dere slabă de semnal, ceea ce va de- 
termina apariţia unor bare de zgomot, 
plasate într-o parte şi alta a ecranului. 

Luminânţa se va înregistra pe o ga- 
mă de frecvenţă cuprinsă între 3,8 
MHz şi 4,8 MHz, frecvenţa de 3,8 MHz 
corespunzând impulsurilor de sin- 
cronizare, iar cea de 4,8 MHz nivelului 
de alb. In partea inferioară a spectrului 
mai rămâne puţin spaţiu, care va fi uti- 
lizat pentru instalarea crominanţei. 

La standardul VHS SECAM (fig. 5) 
frecvenţa subpurtătoarelor de cromi- 
nanţă este divizată cu 4 şi se regăseş- 
te în partea inferioară a spectrului 
luminanţei. La videocasetofoanele 


semnal video 


crominanță 


SECAM luminanţă 


VI 
II 
| 


crominanță 
| 1 MESECAM 
JE 


MESECAM se utilizează o procedură 
diferită, ţinându-se cont de caracteristi- 
cile sistemului PAL, cu scopul de a 


semnal audio 


cap audio 

simplifica concepţia videocaseto- 
_ foanelor PAL/SECAM. Se utilizează, în 
acest caz, o schimbare de frecvenţă, 
plecând de la 5,06 MHz, frecvenţă 
care se regăseşte la sistemul PAL. La 
sistemul MESECAM crominanţa se va 
situa în jurul frecvenţelor de identifi- 
care albastru şi roşu, care sunt trans- 
puse la 0,304 MHz şi 1,160 MHz (fig. 
6). In această figură este prezentată 
înregistrarea unui semnal MESECAM 
pe un videocasetofon VHS. Se 
observă configuraţia diferită a cromi- 
nanţei, aceasta fiind obţinută prin pro- 
cedee care fac apel la circuite carac- 
teristice sistemului PAL. 

In PAL se efectuează o transpu- 
nere de frecvenţă (subpurtătoare de 
crominanţă la 4,43 MHz în raport cu 
5,06 MHz). Diversele schimbări de 
frecvenţă conduc la o subpurtătoare 
de 627 kHz (fig. 7), în care se pre- 
zintă înregistrarea unui semnal PAL 
pe un videocasetofon VHS. 

Tehnicile prezentate sunt caracte- 
ristice pentru sistemul VHS. Siste- 
mele de înaltă definiţie, cum ar fi Hi-8 
sau S-VHS, utilizează tehnici asemă- 
nătoare, dar frecvenţa purtătoare a 
luminanţei este situată mai sus şi 
îngăduie deci o excursie mai impor- 
tantă, ceea ce permite o bandă de 
trecere video (implicit o rezoluţie a 
imaginii) superioară (fig. 8). 

In figura 9 este prezentat principiul 
de înregistrare a sunetului Hi-Fi. Capul 
audio primeşte o frecvenţă joasă, 

selectarea surselor 


sunetul fiind înregistrat în profunzime. 
Se adaugă apoi imaginea. Sunetul Hi- 
Fi nu mai este înregistrat pe piste lon- 
gitudinale, ci elicoidale. Se utilizează 
pentru aceasta două subpurtătoare de 
1,4 MHz şi 1,8 MHz, care sunt înregis- 
trate de către capete speciale, plasate 
pe disc (tambur) înainte de capetele 
video. Deoarece frecvenţa este scăzu- 
tă, semnalele vor fi înregistrate în pro- 
funzime. De altfel, capetele audio au 
un azimut diferit, astfel că ele nu vor 
capta semnalele video, în timp ce 
semnalele video nu vor fi perturbate 
de către semnalele audio Hi-Fi. Un 
compresor de dinamică permite 
obţinerea unei dinamici de cca 80 dB, 
cu ajutorul unui tratament de compre- 
sie-expansiune. Sunetul Hi-Fi coexistă 
întotdeauna cu sunetul înregistrat pe o 
pistă longitudinală, cu scopul de a 
respecta compatibilitatea VHS/VHS 
Hi-Fi. Sunetul longitudinal poate fi 
şters, dar sunetul Hi-Fi înregistrat sub 
semnalul video nu poate fi modificat. 
Schema-bloc a unui videocasetofon 
este prezentată în figura 10. Pe de o 
parte, videocasetofonul are rolul de a 
recepționa emisiunile TV (cu ajutorul 
unei antene) şi de a le trimite spre 
receptorul de televiziune. Pe de altă 
parte, el selectează un program dintre 
cele recepționate, prelucrează semna- 
lul video, separă sunetul, luminanţa şi 
crominanţa, cu scopul de a le înregis- 
tra. Un sistem de comandă reglează 
viteza de deplasare a benzii, fixează 


transpunere MF 


| demodulator 
transpunere  crominanţă 


com 
DROP-OUT 


poziţia discului cu capete, viteza sa şi, 
de asemenea, înregistrează un semnal 
de control. La citire, datorită acestui sis- 
tem de comandă, rotația tamburului 
(discului cu capete) va fi sincronizată în 
fază, cu scopul ca fiecare cap să ci- 
tească pista pe care a înregistrat-o. Lu- 
minanţa şi crominanţa vor fi procesate 
pentru a se putea regenera semnalul 
video şi a-l face compatibil cu recepto- 
rul TV. Pierderile de semnal (drop out), 
datorate iregularităţilor benzii, vor fi de- 
tectate de către un circuit special, care 
va înlocui linia defectuoasă cu linia pre- 


.cedentă. Semnalul compus, astfel re- 


constituit, va fi dirijat spre ieşirea 
SCART şi modulatorul care va ameste- 
ca propriul său semnal cu cel primit de 
la antenă. La standardele “super” S- 
VHS sau Hi-8, crominanţa şi luminanţa 
vor rămâne separate până la ieşire cu 
scopul de a evita fenomenele de 
“cross-color”, interferenţe între lumi- 
nanţă şi crominanţă. 

Programatorul este un circuit dotat 
cu memorie, având scopul de pornire 
şi pregătire a înregistrării videocase- 
tofonului. Microcontrolerul cu care este 
conectat are rolul de comandă a ele- 
mentelor de afişaj de pe panoul frontal 
al aparatului. Programatorul posedă şi 
un ceas pilotat cu cuarţ, care este ali- 
mentat de la baterii minuscule, cu 
scopul de a menţine funcţionarea 
îndelungată a acestuia (uneori luni), 
când alimentarea de la reţea lipseşte. 


Ing. ŞERBAN NAICU 

Se apropie anul 2000. Un număr care-ţi 
dă fiori. Are el oare o putere magică? Ce se va 
întâmpla atunci? Absolut nimic deosebit. 
Pământul va încheia doar încă un tur din cele 


peste 4,5 miliarde pe care le-a făcut 
în jurul Soarelui de când s-a născut. 
E Sistemul Solar. e au 


un număr “rotund”. Oare nu 
trăim aceleaşi emoţii când împli- 
nim, de pildă, 50 de ani? Se întâmplă 


Ẹ ste, desigur, un număr “frumos”, 


- atunci ceva deosebit față de anul 


precedent? Mai mult, dacă firul vieții 
cuiva s-a rupt în preajma vârstei de 
100 de ani, toți sunt parcă mai îndu- 
rerați de faptul că... nu a apucat 100 
de ani decât de sfârşitul persoanei. 


Aceeaşi “vrajă” o are şi anul 2000. 

De când s-au scurs totuşi cei 
2 000 de ani? Răspunsul pare a fi pe 
buzele oricui: de la naşterea lui 
Hristos. Dar când s-a născut Hristos? 
Ei bine, aici răspunsul nu mai este 
aşa de simplu. Data naşterii sale a 
fost stabilită abia în secolul al VI-lea 
de către călugărul scit Dionisie cel 
Mic (Dionysius Exiguus), născut pe 


meleagurile Dobrogei. Trecuseră deja 
peste 500 de ani de când se născuse 
lisus şi deci o eroare, să zicem, de 6 
ani putea fi introdusă cu uşurinţă (v. 


Ştiinţă şi tehnică 12/1991). Dionisie - 


avea nevoie să stabilească cât mai 
exact data Paştelui, folosind nişte 
tabele care acopereau intervalul 153- 
247, socotit de la urcarea pe tron a 
împăratului Diocletian, unul dintre cei 
mai înverşunaţi duşmani ai creştinis- 
mului. El a adăugat 400 de ani la 
aceste date pentru a evita orice 
asociere dintre numele împăratului şi 
datele creştine. Cum a stabilit el 
corespondenţa dintre anul 248 al lui 
Diocletian şi anul 532 d. Hr. este greu 
de spus. Mai mult, cronologia intro- 
dusă de Dionisie a fost treptat adop- 
tată în lume şi nu este nici chiar azi 
general acceptată. Astfel, anul 1996 
corespunde anului 6709 din perioada 
iuliană, anului 4 din cea de-a 693-a 
Olimpiadă sau anului 2749 de la fon- 
darea Romei. 

Perioada iuliană este un ciclu care 
acoperă 7 980 de ani; ea a fost intro- 
dusă de către Joseph Scaliger (1540 - 
1609) pentru a uşura cercetările 
istorice. 

O Olimpiadă acoperă o perioadă 
de 4 ani. Deoarece originea lor a fost 
fixată în iulie 776 î. de Hr., abia a do- 
ua jumătate a anului gregorian cores- 
punde rangului indicat de anul 
Olimpiadei. 

Există o regulă simplă pentru 
transformarea datelor exprimate de 
istorici în olimpiade sau ani ai Romei 
în ani ai erei obişnuite. 


Fie 

A - anul erei obişnuite 

N - Olimpiada 

n - rangul anului Olimpiadei 
R - anul Romei 


Atunci 
A =4N + n - 780 
A=R- 753. 


Pentru a exprima datele în ani J ai 


' perioadei iuliene, anii A ai erei obiş- 


nuite (socotiți negativi, după regula 
astronomilor), se foloseşte relaţia: 


J = 4713+ A 


Anul 4713 corespunde deci anului 
obişnuit unu. 

Diferenţa dintre calendarul iulian 
şi cel gregorian este doar de zile, nu 
şi de ani. 

Astfel, prima zi a fiecărei luni din 
calendarul iulian sau stilul vechi 
(intrat în vigoare în anul 45 î. de Hr.) 
corespunde celei de-a 14-a zile din 
aceeaşi lună din calendarul gregorian 

(stilul nou). De exemplu, 1 ianuarie 
iulian = 14 ianuarie gregorian. 

Această diferență, care este în 
prezent de 13 zile, provine din refor- 
ma gregoriană, ordonată în 1582 de 
papa Grigore al XIII-lea. Această 
reformă a impus suprimarea a 10 zile, 
astfel că 4 octombrie 1582 (iulian) a 
fost urmat de 15 octombrie 1582 (gre- 
gorian). Mai mult, s-a hotărît ca doar 
anii seculari la care miile sunt multipli 
de 400 să fie păstraţi ca ani bisecți. 
Aşa se face că 1700, 1800 şi 1900, 
bisecți în calendarul iulian, nu au mai 
fost şi în cel gregorian; astfel, dife- 
renţa iniţială de 10 zile a atins astăzi 
valoarea 13. 

Există şi alte tipuri de calendare 
valabile concomitent cu cel gregorian. 

De exemplu, în calendarul israelit, 
la 14 septembrie 1996 începe anul 
5757. Anul iudaic este luni-solar, el 
se compune din 12 sau din 13 luni, 
fiecare de câte 30 sau 29 zile. Anul 
de 12 luni se numeşte an comun, iar 
cel de 13 an embolistic. 

În cadendarul musulman, la 19 
mai 1996 începe anul 1417 al 
Hegirei. Anul 1416 al Hegirei are 354 
de zile, iar anul 1417 are 355. Anii 
musulmani au 354 sau 355 de zile. În 
cel din urmă, ultima lună a anului are 
30 de zile în loc de 29. Celelalte luni 
au, alternativ, 30 şi 29 de zile. 

Dar să revenim la calendarul 
folosit de cea mai mare parte a popu- 
laţiei globului, creştină sau nu, pentru 
care, în curând, se va încheia un nou 
mileniu. În curând, dar când? La 
sfârşitul anului 1999 sau la sfârşitul 
anului 2000? 

Să nu vă aşteptaţi la un răspuns 
clar şi nici măcar să nu aveţi impresia 
că problema este nouă. Camille 
Flammarion spune că ea datează cel 
puţin din 1599, iar celebrul ziar The 
Times publică, în numărul său din 26 
decembrie 1799, următoarea notă: 
“Am îndepărtat orice scrisoare sau 
am evitat orice discuţie privind proble- 
ma momentului în care se sfârşeşte 
acest secol, deoarece este una din 
cele mai absurde probleme care pot 
antrena atenţia publicului şi suntem 
uimiţi că ea a fost subiectul unor dis- 
pute atât de aprinse, atât timp cât 
pare extrem de clară. Secolul actual 
nu se va încheia până la 1 ianuarie 
1801, doar dacă nu acceptăm cumva 
că 99 este tot una cu 100. Esteo 
discuţie prostească, copilărească şi 
reprezintă doar dorinţa unor creiere 
care menţin o opinie contrară celei pe 
care am afirmat-o”. 

Un secol mai târziu, Scientific 
American din 13 ianuarie 1899 reia 
problema: “Este o eroare venerabilă, 


extrem de veche şi poate nemuritoare”. 
Mai trece un secol şi problema 
este luată de la capăt. Să nu uităm 


însă că dacă nu s-a descoperit în 


acest interval nimic în plus care să 
clarifice dilema, trăim totuşi într-o 
epocă în care orice eveniment, orice 
jubileu trebuie “celebrat” cum se cuvi- 
ne. Există deja agenţii turistice care 
rețin locuri la cele mai luxoase 
hoteluri pentru cei ce vor să petreacă 
ultima noapte de revelion a acestui 
mileniu. Care este deci aceasta? 

Unii consideră că primul secol al 
erei noastre s-a desfăşurat între înce- 
putul anului 1 până la sfârşitul anului 
100; cel de-al doilea secol a început 
deci cu anul 101. In această concepție, 
secolul XX se desfăşoară între 1 ianua- 
rie 1901 şi 31 decembrie 2000. Mileniul 
III începe deci la 1 ianuarie 2001. 

Pentru alţii însă există convin- 
gerea că mileniul Il! începe la miezul 
nopţii de sâmbătă, 1 ianuarie 2000. 
Adepţi ai acestei concepții au existat 
şi la începutul secolului XX. Astfel, 
marele romancier Thomas Hardy a 
scris un poem în care se referă la 
începutul acestui secol o dată cu anul 
1901. Confuzia ar proveni de la 
prezenţa sau absenţa anului 0. În ulti- 
ma variantă, anul 1 î. de Hr. a fost 
urmat de anul 1 al erei noastre. 

Pentru a evita astfel de încurcături, 
astronomul Jacques Cassini, înte- 
meietorul Observatorului din Paris, a 
introdus în anul 1740 un nou sistem 
de numerotare, în care anul 1 î. de Hr. 
este considerat an 0, anul 2 î. de Hr. 
devine anul -1, anul 3 î. de Hr. anul -2 
ş.a.m.d. Acest sistem simplifică mult 


CALEA LACTEE CANIBALĂ? 


Se pare că în urmă cu mai bine de 
10 miliarde de ani, galaxia care 
găzduieşte frumoasa noastră planetă a 
“înghiţit” o mică galaxie satelit. Aceas- 
tă ipoteză ar putea explica prezenţa în 
Calea Lactee a unui grup de stele care 
îi intrigă pe astronomi. Aceste stele au 
caracteristici intermediare între stelele 
tinere, care alcătuiesc nucleul galaxiei, 
şi cele mai bătrâne, care alcătuiesc 
haloul periferic. Pentru a găsi o expli- 
caţie acestui fenomen, astronomii de 
la Strasbourg, Besangon şi Uttar 
Pradesh (în India) au recurs la mode- 
larea numerică a evoluţiei Căii Lactee. 
Astfel s-a putut arăta că misteriosul 
grup de stele ar putea fi “cicatricea” 
rămasă în urma ciocnirii celor două 
galaxii. Trebuie să spunem că actele 
de “canibalism galactic” sunt relativ 
frecvente în Univers şi se consideră că 
uriaşele galaxii eliptice au “înghiţit” una 
sau mai multe galaxii satelit. 


calculele astronomice. Schema lui 
Cassini afectează doar anii dinainte 
de anul 1 d. Hr. şi nu poate fi folosită 
ca o justificare pentru sfârşitul acestui 
secol cu anul 1999. 

Recent, Cesare Emiliani de la Uni- 
versitatea din Miami, Florida, a propus 
Uniunii Geofizice Americane un alt 
sistem de numerotare, destul de inge- 
nios, dar puţin probabil de a fi aplicat, 
având în vedere numeroasele modi- 
ficări pe care le-ar introduce şi, de ce 
nu, inerția generală. El propune ca 
anul 2000 să devină 12000. Cu alte 
cuvinte, anul 1 ar fi avut loc cu 10 000 
de ani înainte de naşterea lui lisus. 
Sigur că s-ar simplifica multe calcule, 
de pildă câţi ani s-au scurs între un 
eveniment care a avut loc în acest 
secol şi altul de dinainte de Hristos. 
Este interesant de remarcat că şi în 
acest sistem numărătoarea începe cu 
1, argument folosit de cei ce vor să 
înceapă noul mileniu în anul 2000. 

Este clar că o asemenea dilemă 
nu se va rezolva şi că pragul dintre 
milenii nu va aduce nimic special, cel 
puţin din partea planetei. Dacă ceva 
se va schimba totuşi, asta va depinde 
doar de noi. Sigur însă este că 
apropierea noului mileniu va ascuţi şi 
mai mult lupta dintre adepţii celor 
două opinii şi că unii vor ciocni cupa 
de şampanie pentru noul mileniu în 
ultima noapte a lui 1999, alţii de reve- 
lionul lui 2000. lar cei mai mulţi vor 
profita de ambele ocazii pentru a se 
mai bucura puţin pe acest pământ. 


MAGDA STAVINSCHI 


[ce 
[ex 
[2)) 
ye 
d 
= 
[+] 
2 
Q 
2 
= 
2 
= 
k] 
= 
c 
a 


ianuarie/februarie 1996 


TRSAT TINA 


FUZIUNEA 
LA RECE 


O miză uriaşă: dacă fuziunea la rece nu este 
doar o himeră, atunci am putea produce, cu 
numai un litru de apă grea, o energie 
echivalentă cu cea produsă de 1 000 tone 


de petrol. 


cum câțiva ani, într-un mic 
A laborator al Şcolii de Electro- 
chimie din Grenoble, se verifi- 
ca, la cererea Comisariatului de 
Energie Atomică (CEA), un fenomen 
senzaţional care făcuse mare vâlvă în 
lumea ştiinţifică în primăvara anului 
1989: fuziunea la rece. Laboratorul 
era prevăzut cu o cameră de expe- 
rienţe plasată într-un cub de lemn cu 
latura de 2 m. In interiorul camerei se 
găsea o baie de răcire, în care era 
introdus un tub. lung din sticlă; acesta 
era umplut cu un lichid în care erau 
introduse tije de metal. Datele obţi- 
nute se analizau apoi cu ajutorul a 
două calculatoare puternice. Impor- 
tanţa acestor experienţe consta în 
aceea că, dacă dovedeau că fenome- 
nul este real, urma să se producă o 
adevărată revoluţie în lumea ştiinţei. 
Totul a început în primăvara anului 
1989, când doi cercetători americani 
de la Universitatea din Utah, Martin 
Fleischmann şi Stanley Pons, au 
anunţat o descoperire senzaţională. Ei 


pretindeau că se poate obţine energie 
în urma fuziunii atomilor de hidrogen 
la o temperatură ambiantă. Anunţul a 
şocat, realmente, oamenii de ştiinţă. 

Reamintim că reacţiile prin care se 
unesc nucleele uşoare, pentru a da 
naştere unor nuclee mai grele, se 
numesc reacţii nucleare de sinteză, iar 
procesul respectiv fuziune. Pentru ca 
aceste reacţii să poată avea loc, este 
necesar ca nucleele să fie apropiate la 
distanţe la care se manifestă forțele de 
atracţie nucleare (10''5 m), astfel fiind 
învinse forţele de respingere electro- 
statice. Această apropiere se realizea- 
ză ridicând temperatura în zona reac- 
tiei: la o temperatură de circa 107 °C 
are loc o rupere a învelişului electronic 
cu formare de plasmă, adică un 
amestec de nuclee şi electroni liberi. 
Viteza de deplasare a nucleelor în 
plasmă e foarte mare, astfel că energia 
acestora este suficientă pentru a 
învinge forţele de respingere electro- 
statice; în această situaţie, ele se pot 
apropia şi uni între ele. 


Reacţia de sinteză e mai uşor de 
realizat între nucleele elementelor 
uşoare, în primul rând între nucleele 
izotopilor de hidrogen (deuteriu şi tri- 
tiu), a căror sarcină electrică este cea 
mai mică. 

Deci, pentru a obţine o reacţie de 
fuziune (proces care se află la origi- 
nea formării Universului), avem nevo- 
ie de hidrogen (apa de mare repre- 
zintă o materie primă inepuizabilă, 
ieftină şi foarte uşor de procurat) şi de 
temperaturi de câteva milioane de 
grade. 

Majoritatea oamenilor de ştiinţă 
consideră că fuziunea la rece nu 
poate avea loc. Michel Rambaut, fost 
fizician în cadrul CEA, explică aceas- 
tă negare ca fiind rezultatul “neîn- 
țelegerii exacte a fenomenului”, expri- 
mându-şi optimismul în privinţa 
demonstrării fenomenului. ` 

Cu toate aceste rezerve, au fost 
demarate o serie de cercetări de mare 
amploare, în special în Japonia. Firma 
Toyota şi-a oferit sprijinul financiar şi 


Cercetări actuale asupra fuziunii la rece 


Cercetări publice 


a Franţa: CEA a finanţat încă de la începutul anului 
1994 cercetările realizate la Grenoble. Bugetul alocat este 
însă modest: între 150 000 şi 200 000 F pe an. 

= Japonia: în 1993, Ministerul Industriei a investit 30 mili- 
oane dolari pentru patru ani în două laboratoare şi patru 


grupe de cercetare. 


= SUA: marina militară finanţează două laboratoare 


(California şi Washington, DC). 


a Italia: din 1991, Institutul Naţional de Fizică cola- 
borează cu universităţile din Bologna, Roma şi Sienna. 


= Alte ţări: Canada, Rusia. 


Cercetări particulare 
a Franţa: firma Shell finanţează lucrările găzduite de 


Conservatorul de Arte şi Meserii; un cercetător lucrează pe 
cheltuiala sa la Universitatea Aix-Marsilia. 

= Japonia: Mitsubishi şi Toyota au echipe care cerce- 
tează acest fenomen. 

= SUA: EPRI, un grup industrial, finanţează o serie de 


lucrări în California; Enecho, un alt consorţiu industrial, 
finanţează şi el zece echipe, dintre care două în Rusia. 
a Italia: grupul Fiat finanţează echipa din Sienna. 


y 


material celor doi cercetători ameri- 
cani, punându-le la dispoziție un labo- 
rator ultramodern de 4 000 m°. 
Procedeul folosit de Fleischmann şi 
Pons a rămas acelaşi în principiu: un 
electrod din paladiu (un metal preţios) 
este introdus într-o soluţie de apă 
grea. După doi ani de muncă, ei au 
obţinut o energie de 150-170 W prin 
aplicarea a 40-50 W în 100 de ore - 
ceea ce reprezintă o triplare a ener- 
giei iniţiale (o creştere de 200%). 

In mai anul trecut, la Strasbourg se 
pare că s-a ajuns la o creştere de 
300%, dar nu există nici o confirmare 
oficială. 

Fenomenul ridică o serie întreagă 
de probleme celor care vor să-l veri- 
fice, una dintre ele fiind reproducerea 
exactă a experimentului iniţial. Potrivit 
lui Michel Genet, membru al Insti- 
tutului de Fizică Nucleară din cadrul 
CNRS, “/n 1989, timp de patru luni s-a 
încercat reproducerea cât mai exactă 
a condiţiilor experimentale realizate 
de Pons şi Fleischmann. Rezultatul: 
zero”. 

Oamenii de ştiinţă nu s-au lăsat 
însă învinşi, punând eşecul demon- 
strării fenomenului pe seama neîn- 
trunirii condiţiilor experimentale iniţiale, 
care prevedeau, pe de-o parte, respec- 
tarea proporţiei dintre atomii de deu- 
teriu şi paladiu, iar pe de altă parte o 
durată suficient de lungă pentru efectu- 
area măsurătorilor. In 1993 cercetările 
au fost continuate atât de americani 
(două echipe ale Laboratoarelor SRI 
din California), cât şi de francezi 
(echipa CEA/Enseeg), dar rezultatele 
obţinute n-au fost prea încurajatoare 
nici de această dată. 


Procedele 
experimentale folo- 
site de-a lungul tim- 
pului au fost foarte 
variate: electroliză 
în fază gazoasă 
sau chiar solidă 
(cristale încălzite 
până la 500°C), 
electrozi de platină 
sau de nichel (celu- 
la lui Patterson). 
Patterson, susţinut 
din punct de vedere 
financiar de o soci- 
etate din Florida, a 
utilizat un cilindru 
de sticlă umplut cu 
apă grea în care erau introduse micro- 
sfere metalice. Creşterea de energie 
obţinută a fost mai mare de 300%. O 
echipă franceză a împrumutat celula lui 
Patterson, rezultatele obţinute fiind fan- 
tastice: fenomenul putea avea loc şi cu 
apă simplă. Cel care a pus apoi la punct 
sistemul compus din apă obişnuită şi 
electrozi de nichel a fost Randall Mills, 
cercetător la Institutul de Tehnologie din 
Massachusetts. 

Unii oameni de ştiinţă consideră 
reuşitele experimentale drept “erori 
de măsurare calorimetrică”, inclusiv 
în cazul celulei lui Mills. Tom Droege 
(inginer american la Fermilab) îşi 
argumentează neîncrederea prin cei 
patru ani de încercări ale tuturor 
metodelor, la sfârşitul cărora nu a 
obţinut nimic care să demonstreze 
posibilitatea fuziunii la rece. Pentru a 
evita orice erori, CEA colaborează cu 
un grup de matematicieni din cadrul 
Universităţii din Paris-Dauphine. 


Rezolvarea problemei a cincea 


Nu avem prea mult spaţiu la dis- 
poziţie şi de aceea trecem direct la 
subiect. Enunţul era următorul: fie tri- 
unghiul ABC; să se găsească, numai 
cu rigla şi compasul, punctul M, pe 
latura BC, astfel încât (notând cu N 
intersecţia dintre perpendiculara ridi- 
cată din M şi latura AC şi cu L inter- 
secţia dintre latura AB şi paralela dusă 
prin N la latura BC) MN să fie egal cu 
NL. 

Ca de obicei, am primit scrisori cu 
rezolvări greşite, dar cei mai mulţi din- 
tre dumneavoastră au găsit drumul 
corect (chiar mai multe variante). 
Problemă, frumoasa noastră proble- 
mă, are mai multe soluţii elegante. 
Credem că cea mai interesantă este 
următoarea: coborîm din punctul B 
perpendiculara BO, astfel încât BO să 
fie egală cu BC. Trasăm dreapta AO. 
Am obţinut triunghiul AOB. Notăm cu 
M intersecţia dreptei AO cu latura BC. 


Acesta este punctul căutat de noi. 
Triunghiurile ANL şi ABC sunt aseme- 
nea, deci putem scrie: 
NL — AN 
BC AB 
Din triughiurile asemenea AMN şi 
ABO rezultă că: 
MN _ AN 
BO AB 
deci: 
MN — NL 
BO BC 
(Vă lăsăm dumneavoastră 
plăcerea de a demonstra asemă- 
narea triunghiurilor de mai sus.) 
Acum mai trebuie să ne amintim că 
BO=BC şi am rezolvat problema. 
Câştigătorul acestei etape este: 
Şerban Teodoru, Calea Plevnei nr. 
190, sector 6, Bucureşti. 


CRISTIAN ROMÂN 


Martin Fleischmann şi Stanley Pons 


Pe de altă parte, autorităţile ofi- 
ciale lasă adesea impresia că vor să 
se debaraseze de orice implicare în 
această problemă - CEA a preferat în 
1992 să pensioneze un cercetător, 
decât să-l lase să efectueze o expe- 
rienţă “complicată”. lar secretomania 
se întinde tot mai mult. Astfel, Pons şi 
Fleischmann, după nenumărate 
anunţuri privind un reactor experi- 
mental," excelează prin tăcere. 
Diverse surse afirmă că motivul îl 
constituie dorinţa firmei Toyota de a 
prezenta rezultatele cercetărilor la 
congresul ce urmează a se desfăşura 
anul acesta în Japonia. 

Conform ultimelor informaţii, se 
pare că electrodul de paladiu se con- 
sumă foarte repede, aceasta consti- 
tuind o nouă problemă, deoarece 
este scump şi în cantităţi limitate. 


CĂTĂLINA MARINAŞ 

inventatorul solitar 


Începând cu acest număr, 
vom încerca să căutăm o cale 
de comunicare cu toţi aceia 
care pot găsi soluţii 

pentru rezolvarea unor 
probleme tehnice. 


A n ultimii 5 ani în România s-au 
4 produs modificări importante în 
domeniul brevetelor de invenţie. 

Comparativ cu anii anteriori se 
constată o scădere de câteva ori a 
cererilor de brevet, fenomen explica- 
bil, având în vedere perioada de 
regres economic prin care trece ţara. 

A crescut, în schimb, numărul bre- 
vetelor acordate inventatorilor solitari, 
în ciuda taxelor mari de brevetare. 
Este o consecinţă directă a eliberării 
inventatorului de stresul coautorilor 
de brevet (superiori ierarhici direcţi) 
autoimpuşi. Am putea spune chiar că 
brevetele de invenţie cu mai mulţi 
coautori sunt specifice ţărilor foste 
comuniste şi sunt probabil o con- 
secinţă directă a regimului politic. 

Mai există însă şi o altă explicaţie, 
mult mai profundă şi mai tristă, a aces- 
tui fenomen. Ne întrebăm, desigur, de 
ce România are atâtea talente, confir- 
mate pe plan internaţional în domeniul 


creaţiei literar-artistice, dar atât de . 


puţine în domeniul tehnicii? Unde “dis- 
par” toţi absolvenţii de liceu care au 
obţinut medalii la olimpiadele de 
matematică, fizică şi chimie? 

Explicaţia este de ordin material. 
Dacă pentru exprimarea talentului îţi 
trebuie mai mult de o hârtie, un stilou 
sau un şevalet, atunci situaţia se 
complică. Un creator din domeniul 
tehnicii are nevoie de mult mai multe: 
materiale cu calităţi deosebite, labo- 
ratoare bine dotate, informaţii la zi în 
domeniu etc. 

De aceea apare aproape normală 
această explozie a numărului de 
brevete acordate inventatorilor soli- 
tari. Lipsa mijloacelor materiale deo- 
sebite îi îndrumă, în mod natural, 
spre realizări simple care nu necesită 
investiţii deosebite. Creatorii solitari 
reprezintă o zonă a creaţiei care tre- 
buie şi poate fi sprijinită la ora actuală 
în ţară. 

Revista Ştiinţă şi tehnică are o 
tradiţie în acest sens, fiind iniţiatoarea, 


acum zece ani, a seriei de expoziţii 
anuale “Salonul ingeniozităţii”. 

Dar şi inventatorul trebuie să înţe- 
leagă că abia după brevetare începe 
marea luptă pentru impunerea ideii. E 
normal ca să apară o inerție, o reti- 
cenţă la asimilarea noului, care nu o 
găsim numai în societatea româneas- 
că. Amintim în acest sens că fizicianul 
Chester Carlson, inventatorul procede- 
ului care stă la baza copiatoarelor, a 
căutat timp de 20 de ani un fabricant 
care să îi pună în practică invenţia. 
Sau amintiţi-vă reticenţa cu care a fost 
primită prima locomotivă cu aburi. 

Trebuie o voinţă extraordinară pen- 
tru a-ţi convinge semenii (mai ales pe 
cei cu bani) de eficienţa unei invenţii. 

Vă propunem un dialog pe aceas- 
tă temă, mai ales că revista intenţio- 
nează reluarea expozițiilor anuale 
“Salonul ingeniozităţii”. 

Valorificarea deșeurilor 
de cauciuc (anvelope auto etc.) 


Sistem rotativ Testea 


Autor: G. Testea 


Autori: C. Stănăşilă, O. Stănăşilă 

Anvelopele auto întregi sau tăiate, cu armătură 
metalică sau cord textil şi alte deşeuri de cauciuc, 
eventual mărunţite, sunt introduse într-un cuptor rotativ 
cilindric orizontal, împreună cu o masă ceramică mono- 
granulară, încălzită la peste 900°C. Are loc piroliza 
intensă a cauciucului, formându-se un gaz de piroliză 
impurificat cu suspensii (negru de fum şi cenuşă), un 
amestec de făină grafitică şi armătură metalică. 


Intrări: deşeuri de cauciuc. 

'leşiri: combustibil gazos, grafit de peste 7 000 
kcal/kg, sulf, cenuşă (sulful fiind legat ca SH, se 
separă cu procedee cunoscute). 

Surse: centre de recoltare a anvelopelor şi a altor 
deşeuri de cauciuc. 

Consumatori: gazul combustibil furnizat poate fi uti- 
lizat în cazane şi cuptoare din apropierea instalaţiei, 
grafitul poate fi gazeificat sau utilizat la fabricarea 
noilor anvelope. 


__ Instalaţia este compactă, fiabilă, ecologică şi 
investiţia se amortizează în mai puţin de 6 luni. 


Sistemul rotativ Testea este brevetat în SUA cu 
numărul "US Pattent 5235945", sub denumirea de 
"Rotary Engine Systems". Acesta poate fi aplicat pen- 
tru construirea unor motoare, pompe sau compresoare, 
cu randament ridicat. Din descrierea pe care ne-a 
furnizat-o inventatorul, enumerăm câteva elemente de 
noutate: 


Variația volumului unei camere de lucru se rea- 
lizează prin simpla rotaţie în jurul axei proprii. 

Se înlocuieşte sistemul clasic de distribuţie cu piese 
în mişcare printr-un sistem extrem de simplu şi de fiabil. 

Traseul fluidului de lucru este scurtat. 

Nu mai sunt necesare supape. 


Datorită soluţiei constructive alese se formează 3 
camere de lucru, ceea ce permite obţinerea a 3 explo- 
zii, în cazul motorului rotativ, sau a 3 cicluri de pompa- 
re, în cazul compresorului şi a pompei, pe fiecare 
rotaţie. è 

In numărul viitor vom publica un material mai amplu 
despre problemele care apar, în general, la acest tip de 
mecanisme. 

Civilizația maya: 
ea însăși o enigmă 


Specialiştii sunt de părere că nu 
trebuie să privim civilizațiile supe- 
rioare care au evoluat pe continen- 
tul american ca pe acelea din 
Lumea Veche. Cele dintâi au 
rămas, se consideră, într-un stadiu 
neolitic până la dispariţia lor, dar 
aceasta nu înseamnă că nu au 
atins un foarte înalt grad de dez- 
voltare. Până la sfârşitul epocii pre- 
columbiene, armele şi uneltele au 
fost cioplite, aşa cum o atestă 
descoperirile arheologice, din piatră 
- obsidian, silex, bazalt, diorit -, cu 
mare meşteşug de altfel. Mayaşii, 
ca şi celelalte popoare precolumbi- 
ene, nu au prelucrat pe scară largă 
metalele, deşi au folosit arama, 
aurul şi argintul pentru confec- 
ționarea podoabelor, domeniu în 
care au excelat. Erau buni agricul- 
tori, deşi nu cunoşteau plugul, şi 
foloseau un băț de săpat primitiv 
pentru plantarea dovleacului, fasolei 
şi porumbului; în general practicau 
agricultura intensivă, defrişând prin 
ardere terenurile împădurite, dar 
specialiştii de astăzi sunt uimiţi de 
amploarea sistemului lor de irigaţii. 
Nu au utilizat roata - nici roata olaru- 
lui, deşi au modelat din lut vase 


minunate, nici alt gen de roată. sică: Seibal (în Guatemala), Tikal 4 
Spaniolii nu au găsit aşa ceva în FIRE 7 Sa Uaxactun, Piedras Negras (Peten), & 
momentul în care au ajuns în| | Se pare că civilizația maya îşi are  Bonampak (Chiapas), Uxmal, Chichen © 
Yucatan, dar ulterior arheologii au rădăcinile în cea a olmecilor - “oamenii Itza (Yucatan), toate avind anumite -£ 
descoperit jucării cu roţi; se pare că | din țara cauciucului” -, popor mezoa- elemente comune. Din perioada post- $ 
mayâşii, care nu cunoşteau anima- merican care a cunoscut apogeul clasică, săpăturile arheologice au scos S 
lele de tracțiune, nu aveau nevoie înainte de 900 î.e.n. Se consideră că la lumină vestigii toltece. e 
de vehicule cu roţi nici în junglă, nici această civilizaţie a înflorit în prima o 
în munți. Domesticiseră câinele, perioadă a istoriei maya - perioada = 
curcanul și albineie (lama în preclasică. Cele mai timpurii monu- z = 
America de Sud). Majoritatea popu- | mente maya cunoscute datează din 36 In anul 1517, spaniolii de pe cele ~ 
laţiei trăia în condiţii destul de primi- | î.e.n. (descoperite la Chiapas), dar trei corăbii plecate din Cuba sub 
tive, dar săpăturile arheologice au | specialiştii propun următoarea Comanda lui Francisco de Cordoba au 
scos la iveală urmele unor oraşe în împărţire a perioadei clasice: veche luat contact pentru prima dată, pe 
care se înălţau construcţii impună- (0 - 300 e.n.); mijlocie (300 - 600) şi ţărmul Peninsulei Yucatan, cu Lumea 
toare, iar templele lor rivalizează cu finală (600 - 1000). Această cronolo- Nouă civilizată (până atunci, în Antile 
piramidele egiptene. Cunoşteau | gie nu poate fi însă sistematizată. La şi pe coasta Floridei, nu întâlniseră 
scrierea - sub formă de ideograme -, | Tenochtitlan, în nordul Mexicului, de decât populaţii puţin evoluate). In 


calendarul“, ca şi jocul cu mingea | exemplu, perioada clasică începe în 1525, după ce îi supune pe azteci, 
(avea un caracter de cult şi se juca 300, iar prima distrugere datează din Hernando Cortes traversează Ame- 
cu o minge grea de latex). 450, cetatea fiind distrusă definitiv în rica Centrală prin sudul Peninsulei 
i 650 - 700. Alte cetăţi din perioada cla- Yucatan şi pătrunde în jungla din 

regiunea Peten (nordul Guatemalei), 
în inima teritoriului maya. Spaniolii au 
descoperit cu uimire urmele unei civi- 
lizaţii înfloritoare pe meleaguri în care 
se aşteptau să întâlnească sălbatici 
trăind în colibe. Şi pentru că nu 
puteau concepe existenţa unor alte 
civilizaţii în afara celei europene, au 
văzut aici mâna Necuratului şi au 
trimis călugării franciscani pentru a-l 
combate. Aceştia au distrus idolii la 
care se închinau şi i-au exterminat pe 
“sălbatici”, distrugând o mare parte 
din ceea ce ar fi putut vorbi despre 
civilizaţia maya. In acelaşi timp, au 
descris tradiţiile, obiceiurile, limba 
populaţiei pe care au găsit-o - aşa 
cum a făcut, de exemplu, unul dintre 
primii episcopi ai Yucatanului, Diego 
de Landa, la mijlocul secolului al XVI- 
lea, în cartea sa Relacion de las 
cosas de Yucatan”. 


E3 p Si non 
Read ea unei 


Marile temple, palatele, 
piramidele, picturile şi sculpturile, 
acoperite de vegetaţia luxuriantă, 
uitate de chiar urmaşii constructorilor 
lor, care totuşi vorbeau încă limba 
strămoşilor, vor trebui să aştepte se- 
colul al XIX-lea pentru a vedea din 
nou lumina zilei. Complexitatea şi 
perfecțiunea atinse de civilizaţia 
maya au stârnit imaginaţia explorato- 


rilor şi oamenilor 
de ştiinţă, care, în 
ani lungi de studii 
şi căutări în jungla 
inospitalieră, au 
reuşit să lămu- 
rească multe din- 
tre misterele aces- 
tei lumi dispărute. 

În 1839, John 
Lloyd Stephens - 
american pasionat 
de antichităţi, 
pleacă, împreună 
cu desenatorul F. 
Catherwood, în 
America Centrală 
şi descoperă în 
junglă, la graniţa 
între Honduras şi 
Guatemala, mo- 
numente de o 
grandoare impre- 
sionantă - antica 
cetate Copan, 
descrisă în lucra- 
rea Incidents of 
Travel in Central 
America, Chiapas 
and Yucatan, pu- 
blicată la New 
York în 1842. 

In 1880, Ernst 
Fârstemann, de 
la Biblioteca Re- 
gală din Dresda, începe întocmirea 
lucrării sale asupra calendarului maya 
(i-au fost necesari paisprezece ani). El 
a studiat desenele realizate de F. 
Catherwood, cel ce l-a însoţit pe John 
Lloyd Stephens între 1839 şi 1842 în 
călătoria prin jungla guatemaleză, ca 
şi Codexul de la Dresda, aflat în bi- 
bliotecă din 1740, unul dintre cele 
patru importante documente maya 
care au supravieţuit trecerii timpului. 
Aceştia au fost “pionierii”. După al 
doilea război mondial, arheologii sunt 
cei care cuceresc, pas cu pas, 
“secretele” civilizaţiei maya; noi monu- 
mente se adaugă celor deja des- 
coperite şi un popor străvechi începe a 
“vorbi” prin intermediul acestora. 


Intrebări fără răspuns 


Poporul ai cărui preoţi, studiind 
minuţios cerul şi îmbinând astronomia 
cu matematica (cunoşteau drumul 
stelelor şi puteau prezice eclipsele de 
Soare şi Lună), au alcătuit un calen- 
dar complex a devenit sclavul acestui 
calendar, căci îşi construia gigan- 
ticele monumente nu când simţea 
nevoia să o facă, ci atunci când îi 
poruncea calendarul. Aceste monu- 
mente, ridicate în junglă cu unelte din 
piatră, fără ajutorul animalelor de 
tracţiune, aveau neapărat legătură cu 
o dată precisă şi nu erau altceva 
decât calendare pietrificate; arta, ca 


de altfel întreaga viaţă a mayaşilor, 
era subordonată matematicii. In se- 
colul al X-lea construcţiile încetează 
complet, cel puţin în actuala Guate- 
mala. Cetățile sunt abandonate şi 
jungla acoperă totul; nici unul dintre 
cei plecaţi nu s-a mai întors vreodată. 
De ce? lată o întrebare pe care şi-o 
pun istoricii de mai bine de un secol. 

Unii specialişti sunt de părere că a 
avut loc o revoltă populară, iar ţăranii, 
a căror principală armă era reprezen- 
tată de chiar numărul lor, mai mare 
decât al nobililor, i-au ucis pe aceştia 
cu mâinile goale, fiind ulterior deci- 
maţi la rândul lor. Alţii înclină către 
ipotezele dispariţiei provocate de 
războaiele pentru supremație, 
secătuirea solului, prea sărac pentru 
a hrăni o populație care se înmulţise 
excesiv, ambiția de a înălța monu- 
mente din ce în ce mai grandioase 
sau către posibile catastrofe naturale 
- cutremure, inundaţii, secetă - toate 
au fost invocate. 


O secetă cumplite 


npiita 


O echipă de geologi de la Univer- 
sitatea din Florida, Statele Unite ale 
Americii, condusă de profesorul 
Hodell, a publicat recent rezultatele 
cercetărilor efectuate în anii 1994 şi 
1995 pe fundul Lacului Chichan- 
canab, situat în Peninsula Yucatan; 
centimetru cu centimetru, au fost li- 
teralmente trecuţi prin ciur şi prin 
dârmon mai mulţi metri de rocă şi mâl 
care au conservat urmele schimbărilor 
climatice de mai bine de opt mii de 
ani. Cercetătorii, ne informează 
revista Science et avenir 12/1995, au 
apelat de data aceasta la măsurarea 
izotopilor de oxigen (marcatori ai 
secetei) din cochiliile unor gas- 
teropode, renunțând la studierea 
polenului, care nu permite să se facă 
diferenţierea între catastrofele natu- 
rale şi intervenţia omului, respectiv 
lucrările de defrişare. Rezultatul: 
descoperirea unui eveniment impor- 
tant - existenţa unei perioade de 
secetă între anii 800 şi 1000 e.n., 
adică în intervalul de timp în care au 
fost abandonate majoritatea cetăților 
maya. Cercetătorii americani sunt de 
părere că la originea dispariţiei civi- 
lizaţiei maya se află această modifi- 
care a climei. 


LUDTO Di y IDF 


pi 


Studiind textele “hieroglifice” care 
acoperă toate monumentele civilizației 
maya, epigrafiştii au reuşit să recon- 
stituie organizarea politică a epocii 
clasice - un mozaic de orașe-state 
independente, cele mai importante 
fiind Tikal, Calakmul, Chichen Itza, 
Palenque, Copan, Seibal etc., aflate la 
întretăierea drumurilor negustorilor de 


jad, sare, cacao şi ceramică. Relaţiile p 

dintre ele erau destul de complicate - 
alianţe, dar şi conflicte, care au dus, 
se pare, la distrugerea civilizaţiei 
maya. Epigrafiştii S. Martin şi N. 
Grube susţin ipoteza existenţei unor 
“supraputeri”, Tikal şi Calakmul, de 
exemplu, care au dominat, la 
începutul secolului al VII-lea, lumea 
maya, dar ulterior tot mai multe cetăți- 
state îşi dispută teritorii. 


Construcții monumentale 


O altă ipoteză, destul de 
convingătoare, a fost dezvoltată la 
începutul anului 1995 de către prof. 
Hansen, arheolog de la Universitatea 
din Los Angeles: o catastrofă ecolo- 
gică provocată de mayaşii înşişi. In 
zelul lor de a construi monumente 
arhitecturale grandioase, ei au provo- 
cat un dezastruos proces de 
despădurire. Au distrus pădurile pen- 
tru a alimenta focurile cu care trans- 
formau calcarul în stuc, un proces 
care cere o temperatură înaltă. Este 
necesar să fie arşi aproximativ 20 de 
copaci pentru a obţine o cantitate re- 
lativ redusă de stuc. Şi pădurile au 
fost sacrificate, dar acest lucru a avut 
drept rezultat erodarea solului, care 
se transforma în mlaştini în sezonul 
ploilor. Regiuni întregi au devenit de 
nelocuit. 

Suprapo ulare 
și lipsa hranei 


Nu toţi specialiştii sunt însă de 
acord cu această ipoteză, unii consi- 
derând că este aplicabilă numai în nor- 
dul Guatemalei, acolo unde a făcut 
săpături Hansen, dar că acest dezas- 
tru ecologic nu era un fenomen întâlnit 
peste tot în peninsulă. Un lucru este 
sigur: populaţia a crescut foarte mult în 
secolele VIII şi IX. Numeroase monu- 
mente funerare, temple etc. ce datea- 
ză din această perioadă poartă inscrip- 
ţii ce menţionează numele condu- 
cătorilor cetăţilor-state. Acestea din 
urmă s-au văzut în situaţia de a-şi 
extinde teritoriul din motive... “ali- 
mentare”. Pentru a cultiva porumb, 
mayaşii practicau arderea terenurilor 
împădurite. Atunci când solul era 
epuizat, ei câştigau din nou teren prin 
arderea pădurilor. În felul acesta, con- 
flictele nu puteau fi evitate. In stadiul 
actual al cercetărilor, nu se ştie dacă 
războaiele au declanşat criza sau 
aceasta a provocat războaiele. Mai 
greu este de explicat dispariţia popu- 
laţiei. Specialiştii sunt de acord: la un 
moment dat, la Tikal, populaţia dispare 
în proporţie de 90%, lucru ne- 
maiîntâlnit în istorie! In acest context al 
creşterii populaţiei, marea secetă ale 
cărei urme le-a descoperit echipa 
americană a profesorului Hodell pe 
fundul Lacului Chichancanab a 
reprezentat, se pare, un factor supli- 
mentar de dezechilibru. 


ro 


Distrugerea sistemului 
de irigații 


Cum reuşeau să se hrănească cele 
aproximativ 2 - 3 milioane de locuitori 
care trăiau în marile oraşe într-o 
regiune puţin generoasă, cu ploi tropi- 
cale ce favorizau formarea mlaștinilor 
în junglă? Incă din 1980, fotografiile 
luate cu ajutorul radarului instalat de 
specialiştii americani la bordul unui 
avion au relevat existenţa, pe fondul 
întunecat al pădurilor guatemaleze, a 
unei reţele de linii deschise la culoare - 
numeroase canale care drenau apa din 
regiunile inundate ale junglei, trans- 
formând mlaştinile în pământuri fertile. 
Dacă sistemul de irigaţii favoriza viaţa, 
distrugerea sa a provocat, probabil, 
moartea populaţiei maya. Inundații 
catastrofale, o secetă neprevăzută sau 
un război ar fi putut ruina reţeaua de 
canale şi dezorganiza buna funcţionare 


a acesteia. Hrana a început să 
lipsească, poporul înfometat a intrat în 
panică, a urmat dezordinea şi în cele 
din urmă imperiul maya s-a prăbuşit, 
lăsând locuinţele, templele, tezaurele şi 
canalele dătătoare de viață în 
stăpînirea junglei. 

Se pare că toate aceste probleme 
sociale, politice şi naturale s-au combi- 
nat pentru a slăbi o societate altădată 
înfloritoare. Cercetările viitoare vor 
dezlega poate enigma civilizaţiei maya. 


LIA DECEI 
* Calendarul maya este cel mai apropiat de 
calendarul nostru: anul maya avea 
365,242129 de zile; anul secolului XX 
365,242198). 
** in 1864, abatele francez Charles Etienne 
Brasseur a descoperit, la Biblioteca din 
Madrid, o copie a cărţii lui Diego de Landa, 
ca şi un fragment al Codexului de la 
Madrid, contribuţia sa la descifrarea scrierii 
maya fiind considerabilă. 

PROGRAMUL ROMÂN DE CERCETĂRI POLARE 
Groenlanda 


remea este mohorîtă. O ceață 
V uşoară se întinde peste apele 
fiordului, învăluind falezele înde- 
părtate, dând contururi fantomatice 
munților şi ghețarilor care curg lin din- 
spre calota Groenlandei spre mare. 
După-amiază aterizăm la baza 


aeriană americană de la Thule, “capătul 
lumii”, aşa cum a numit Lucian Blaga 
acest loc îndepărtat al planetei. 
Survolând Groenlanda, am putut 
privi prin hubloul avionului cum arăta pla- 
neta noastră în era glaciară. O pătură de 
gheaţă, groasă de peste 3 000 m, ves- 


tigiu al unei vieţi geologice trecute de 
zeci de mii de ani, se întinde pe o supra- 
faţă de 1 833 891 km2. Este o masă 
enormă care, dacă s-ar topi, ar face să 
crească cu peste 6 m nivelul tuturor 
mărilor şi care joacă un rol considerabil 
asupra climatului emisferei nordice. 

Astfel, insula cea mai vastă a glo- 
bului - a cărei întindere (2 200 000 km?) 
este de 50 de ori mai mare decât cea a 
Danemarcei, este în mare parte acoperi- 
tă de calota glaciară. Dacă excludem 
părţile foarte accidentate, nu rămâne nici 
15% pământ locuibil, o îngustă zonă a 
litoralului măturată de blizzard (vânt 
glacial însoţit de furtuni de zăpadă). 

La Thule Air Base suntem aşteptaţi 
de un poliţist, care pare mulţumit când 
aude că peste două ore vom pleca cu 
elicopterul spre Mariussaqg, o localitate 
de eschimoşi situată la 30 km pe coas- 
ta Fiordului Lupilor. Acest cătun are ofi- 
cial 60 de locuitori (1988), dar nu 
întâlneşti mai mult de 23 de suflete şi 
120 de câini folosiţi la transportul cu 
ajutorul săniilor. Câteva case răsfirate 
pe marginea banchizei, vizitate deseori, 
până la fereastră, chiar de regele lumii 
arctice, ursul polar. 

Groenlanda este populată de 

aproximativ 56 000 de oameni, demni 
de ţara lor extraordinară. Desigur, 
populaţia autohtonă, prea mult preocu- 
pată de grija asigurării subzistenţei, n-a 
dat încă nici un inginer, nici un medic, 
nici un urbanist, totuşi ea poate fi 
mândră că este singura populaţie arc- 
tică care se administrează singură. 

Pe coasta de vest trăiesc 90% din 
locuitorii Groenlandei. Ariile populate 
sunt împărţite după mărime în aşezări şi 
oraşe. Cel mai mare oraş este capitala - 
Nuuk - cu 13 000 de locuitori, celelalte 
având o populaţie de 300-5 000 de 
locuitori. Populaţia de eschimoşi, aşa 
cum le place să fie numiţi, s-a încadrat 
în civilizaţie, păstrându-şi elementele 
tradiţionale. In condiţiile Groenlandei, 
eschimosul nu poate renunţa la pescuit 
şi vânătoare. Foca a rămas “pâinea” lui. 
Prinderea narvalului, acea balenă cu 
corn spiralat, se face din caiac cu har- 
ponul, în condiţii periculoase, la fel ca 
acum 1 000 de ani. 

Un mare eveniment istoric a 
cunoscut această insulă o dată cu 
sosirea eschimoşilor, în urmă cu 1 000 
de ani. Debarcarea în aceeaşi epocă a 
lui Erik cel Roşu nu a avut alte con- 
secinţe pentru această insulă decât de 
a-i furniza un nume - “ţara verde” - 
probabil că în felul acesta şi-a minţit 
concetăţenii normanzi pentru a-i 
atrage spre colonizarea insulei. 

Oricare ar fi însă anotimpul, imagi- 
nea ei reală este departe de a fi o 
“tară verde”. 

In secolul al XVIII-lea eschimoşii 
au avut mari neplăceri cu europenii 
veniţi pentru vânătoare de balene. Unii 
intruşi s-au războit cu autohtonii şi au 
comis masacre. Alţii au stabilit relaţii 
amicale, au făcut troc: veşminte şi 
arme de foc în schimbul pieilor de urs 
alb. Astfel s-a născut un popor de 
metişi: groenlandezii. 

Groenlanda este o ţară în afara tim- 
pului. In partea cea mai nordică, la mai 
puţin de 800 km de Polul Nord, ter- 
mometrul coboară destul de frecvent 
până la -40*C. In ciuda acestui fapt, 
aproape 10 000 de locuitori de origine 
europeană trăiesc în Groenlanda, deşi 
iniţial nu aveau intenţia de a rămâne 
aici. Când l-am întrebat pe un danez 
pentru ce atâţia europeni se stabilesc 
în acest ţinut, el mi-a răspuns simplu: 
“Rămâneți puţin şi veţi înțelege.” 

La sosirea noastră vântul spulberă 
încă zăpada. La vest, Marea Baffin ne 
desparte de Arhipelagul arctic cana- 
dian. Spre nord, o zonă de dealuri, 
care mărginesc calota de gheaţă, ne 
închide orizontul. Spre sud, pereţii ver- 
ticali ai unui lanţ muntos, care aparţine 
Insulei Păsărilor, ne captivează privi- 
rile. Dincolo de banchiza fiordului, ais- 
berguri imense se deplasează ca nişte 
veliere, îndreptându-se spre mările 
sudului. 


Ing. TEODOR GH. NEGOIŢĂ 

nii sunt cei care o botează, în 

secolul al XIV-lea, influenza, 
de la influenza di fredo (influenţa 
frigului). Jussieu o descrie în 1729, 
iar Voltaire, în 1768, spune: “Gripa 
face turul lumii, a trecut prin bătrâna 
noastră Siberie şi a pus un pic 
stăpânire pe îmbătrânita şi păcătoasă 
mea figură”. Ea era, fără îndoială, 
puţin diferențiată de alte maladii, 
înainte de a se fixa ca un flagel în 
memoria colectivă, ca urmare a rava- 
giilor produse de marile epidemii. 
Acestea au fost datate în: 1889, 1918 
- când au murit între 20 şi 40 milioane 
de oameni datorită teribilei gripe 
spaniole; mai aproape de noi, 
amintim anii 1957, 1968... In 1969, ea 
face 18 000 de victime în două luni, 
peste 14 000 fiind persoane trecute 
de 65 de ani. 


Extrem de contagioasă 


Astăzi, gripa este considerată una 
dintre maladiile infecțioase cele mai 
grave. Extrem de contagioasă, ea se 
transmite de la o persoană la alta prin 
aerosoli, un ansamblu de micropi- 
cături lichide în suspensie în aer. 
Aceşti aerosoli, formaţi atunci când 
tuşim sau strănutăm, sunt foarte bo- 
gaţi în particule virale, deoarece viru- 
sul influenza (familia Orthomyxo- 
viridae), cel mai adesea din grupa A, 
se multiplică în căile respiratorii. Epide- 
mia se răspândeşte astfel extrem de 
rapid. Desigur, contagiunea printr-un 
contact mai direct este, de asemenea, 
posibilă. Urmează perioada de incu- 
baţie, care variază de la circa 24 de 
ore la 4-5 zile, în funcţie de doza de 


D acă Hipocrate o amintea, italie- 


Virusul gripei, aparent banal, poate să provoace, periodic, epidemii cifrate cu mii de morți. 


virus transmisă şi existenţa unei even- 
tuale imunităţi parţiale a subiectului. 
Sidromul gripal se instalează, de 
obicei, într-un mod foarte brutal. El se 
asociază, clasic, cu o febră mare (39- 
40*C), un frison inaugural, o senzaţie 
de rău general, dureri musculare (sau 
mialgii) de tip crampe, predominante 
la nivelul membrelor inferioare. 
Acestea sunt însoţite, frecvent, de 
dureri articulare şi lombare, ca şi de 
dureri de cap, adesea intense. In faza 
iniţială, pacientul acuză o foarte mare 
oboseală şi simte nevoia să rămână 
la pat. De cele mai multe ori, bolnavul 
prezintă o serie de tulburări, aseme- 
nea unei înroşiri a feţei (sau eritem), 
unei rino-faringite, bronşite (cu tuse 
seacă) sau laringite. Uneori, se 
instalează şi o conjunctivită. In afara 
acestor semne, numite generale, exa- 
menul clinic este sărac, auscultaţia 
pulmonară indicând normalul. 
Simptomele dispar spontan în 3-5 
zile. Se poate întâmpla însă să apară 
nedoritele complicaţii, suprainfecţiile 
bacteriene. Grefate pe gripă şi netra- 
tate cu antibiotice, ele agravează rapid 
starea clinică a pacientului. Acestea 
survin de obicei la persoanele în vâr- 
stă, la cei ce suferă de diverse maladii 
sau care prezintă un deficit imunitar, la 
copiii mici. Reţineţi! În gripă, subliniem 


cu excepţia suprainfecţiilor, nu se poa- 
te apela la un tratament antibiotic pen- 
tru scurtarea evoluţiei sale. Se reco- 
mandă, aşadar, repausul şi, dacă este 
cazul, tratarea febrei şi a durerilor, 
aşteptând ca apărarea imunitară a 
organismului să-şi facă datoria. 


Se disting trei tipuri de virus gripal: 
A, B şi C. A a fost izolat în 1933, B în 
1940, C în 1947. Tipul A, aflat la origi- 
nea celor mai frecvente şi mai grave 
forme de gripă la om, este şi cel mai 
răspândit în natură. El este prezent la 
numeroase specii animale. Cu câteva 
excepţii, tipurile B şi C, mult mai puţin 
grave, sunt esenţial umane. La ani- 
mal, consecinţele gripale variază, în 
funcţie de specie. 

La păsări, majoritatea infecțiilor 
rămân complet asimptomatice. Virusul 
se multiplică în plămâni şi tubul diges- 
tiv. La rața sălbatică, de exemplu, 
chiar dacă aproape 20% dintre tineri 
contractează gripa în momentul în 
care păsările se reunesc pentru a 
migra, nu se observă nici un simptom 
de infecţie. Frecvent infectate, fără 
însă să sufere consecinţe, rațele 
sălbatice au un rol central în disemi- 
narea virusului. Într-adevăr, virusurile 


conţinute de dejecţiile lor ajung în apa 
lacurilor, unde vin să bea şi alte ani- 
male. Acesta este, probabil, punctul 
de plecare al contagiunii. 

Faptul că păsările nu sunt bolnave 
şi că virusul nu pare capabil să per- 
siste foarte mult timp la un individ dat 
ridică mai multe întrebări. De ce se 
conservă el aşa de bine în populaţiile 
de păsări? Anumiți indivizi, rari, ar fi 
purtători cronici sau virusul reuşeşte 
să circule suficient pentru a rămâne 
prezent în întreaga populaţie? Ar 
putea, de asemenea, acesta să per- 
siste timp îndelungat în apa sau 
gheaţa lacurilor? 

Virusurile gripale au fost izolate, 
sporadic, şi la unele păsări de mare. 
Suşele virale sunt diferite de cele care 
infectează rațele, ceea ce demon- 
strează că virusul nu se transmite de 
la unele la altele. La păsările domes- 
tice, gripa a fost numită pestă aviară, 
înainte ca să se descopere că era 
vorba de un virus gripal. La acestea 
infecția se află la originea unei simp- 
tomatologii precise: semne respira- 
torii, edeme ale feţei, diaree, tulburări 
neurologice şi încetinirea pontei. 

La porc, gripa a fost observată pri- 
ma oară în Statele Unite, în timpul 
teribilei epidemii din 1918. O dată 
infectat, acest animal prezintă o simp- 
tomatologie asemănătoare cu cea 
observată la om. S-a crezut că, în 
unele cazuri, porcul se afla la originea 
infecțiilor uma- 
ne, uneori mor- 
tale. Astăzi s-a 
revenit asupra 
acestei ipoteze, 
considerându- 
se că porcul ar 
putea reprezinte 
un rezervor in- 
termediar între 
păsări şi om. 

Cu simpto- 
me comparabi- 
le, gripa caba- 
lină pare să fie 
mai puţin răs- 
pândită. Ea a 
cauzat totuşi 
epidemia din 
1890. Analizele 
genetice arata 
că virusul origi- 
nar vine, încă o 
dată, de la pă- 
sări. El ar fi 
ajuns la special 
cabalină cu 
mulţi ani în ur- 
mă şi s-ar fi 
menţinut. Se 
pare însă că 
schimburile în- 
tre cal şi alte 
specii sunt mai 


puţin numeroase, comparativ cu por- 
cul. 

În 1980, aproape 20% dintre focile 
de pe coasta de nord-est a Statelor 
Unite au murit datorită unei infecţii 
respiratorii extrem de grave. La 
autopsie, în plămânii şi creierul lor s-a 
descoperit o puternică concentraţie a 
virusului gripal. Se ignoră dacă aces- 
ta provenea din rezervor aviar sau 
gripa preexista la foci, fără ca el să fie 
detectat. Virusul a mai fost evidenţiat 
şi la vizonul de crescătorie şi la 
cadavre de balene. 


Originea marilor epidemii 


Principalele epidemii care au intrat 
în istorie au avut loc în 1918 (gripa 
spaniolă), în 1957 (gripa asiatică), în 
1968 (gripa de Hong-Kong) şi în 1977 
(gripa rusească). In toate cazurile a 
fost vorba de virusul gripal de tip A. În 
interiorul tipului A se disting însă şi 
subtipuri, corespunzând variațiilor pro- 
teinei din capsidă (sau înveliş proteic 
extern): hemaglutinină (14 variaţii de 
la H1 la H14) şi neuraminidază (nouă 
variaţii de la N1 la N9). Gripa spaniolă 
era subtipul H1N1, cea asiatică subti- 
pul H2N2, cea de Hong-Kong subtipul 
H3N2 iar gripa rusească subtipul 
H1N1. Studierea serurilor vechi sau a 
persoanelor în vârstă a arătat că cele 
trei subtipuri H1, H2 şi H3 au infectat 
omul începând cu mijlocul secolului al 


XIX-lea. Ele revin deci ciclic. Ciclul se 
desfăşoară în felul următor: la sfârşitul 
unei epidemii legate de subtipul 1, ma- 
joritatea persoanelor sunt imunizate 
față de acesta. Singur subtipul 2 poate 
atunci să provoace o nouă epidemie. 
Apoi, o mare parte a populaţiei fiind 
imună la subtipurile 1 şi 2, intră în 
scenă subtipul 3. In timpul acestei 
“rotații”, reînnoirea populaţiei şi scăde- 
rea imunităţii sunt suficiente pentru ca 
un nou ciclu să înceapă. 

Chestiunea care se pune este de a 
şti de unde apar subtipurile vechi, dacă 
ele au fost absente în populaţiile uma- 
ne între marile epidemii? Numeroase 
studii serologice şi genetice au arătat 
că aceste suşe reapar, de fapt, dintr-o 
rearanjare genetică cu suşele rațelor 
sălbatice. Stocate la acestea, cele trei 
mari varietăţi se menţin fără o prea 
mare schimbare, retransmiţându-se la 
om atunci când imunitatea populațiilor 
umane le permite. 

Pentru a înţelege mai bine ceea ce 
se întâmplă, ar trebui să “pătrundem” 
puţin în structura genomului virusului: 
el este constituit din opt fragmente, 
analoage cu cromozomii. In cazul întâl- 
nirii a două virusuri diferite, se poate 
produce o reasortare între fragmentele 
lor, din care ia naştere un nou virus. 
Gripa asiatică din 1957 avea astfel trei 
fragmente genetice de origine aviară şi 
cinci aparținând gripei spaniole. Suşa 
de Hong-Kong din 1968 conţinea douā 


Epidemia gripală din 1918, înainte de a ajunge în Europa, a făcut ravagii în populaţia americană (în fotografie- un 
grup de infirmiere mobilizate în lupta împotriva epidemiei). 

gene aviare şi şase gene din prece- 
denta suşă asiatică. 

De fapt, virusurile aviare, ele 
însele, sunt incapabile să se reprodu- 
că la om. Fragmentele genetice care 
determină capacitatea de replicare 
într-o specie, pe de-o parte, sau de 
eliminare prin răspunsul imun, pe de 
altă parte, sunt diferite. Pentru repli- 
carea într-o gazdă dată, importante 
sunt nucleoproteinele şi polimerazele 
din “inima” virusului. Dar capacitatea 
de a rezista la răspunsul imun depin- 
de de proteinele învelişului extern 
(hemaglutinina şi neuraminidaza). 
Virusurile care reapar şi sunt suscep- 
tibile să infecteze omul asociază ast- 
fel “inima” virusurilor umane cu pro- 
teinele externe ale virusurilor aviare. 
Şi pentru ca să se efectueze fuziunea 
este nevoie de un animal capabil să 
găzduiască atât virusul uman, cât şi 
pe cel al raţei sălbatice. Un astfel de 
rol s-ar părea că şi-l asumă porcul. 

Această schemă întăreşte datele 
istorice, care tind să facă din sud-estul 
asiatic punctul de plecare al majorităţii 
epidemiilor. Dincolo de densitatea 
populațiilor umane, în această regiune 
rațele sălbatice sunt foarte nume- 
roase, creşterea porcilor este tradiţio- 
nală, iar pentru cea a crapilor țăranii 
obişnuiesc să utilizeze ca îngră- 


Virusurile necesare fabricării vaccinului antigripal sunt produse 
industrial pe ouă de găină fecundate. 


şământ pentru dezvoltarea vegetației 
din bălți un amestec lichid de dejecţii 
de la porc. O asemenea practică, efi- 
cientă pentru producţia de peşte, este, 
după toate aparențele, favorabilă şi 
virusurlor gripale. Ea reuşeşte, de 
fapt, să adune în acelaşi loc trei pro- 
tagonişti esenţiali: rața, porcul şi omul. 

Dar nu întotdeauna rearanjarea 
genetică este cauza principală a 
apariţiei unui nou virus. Există câteva 
situaţii în care se crede că la originea 
acestuia s-ar afla chiar porcul. Aşa se 
pare că s-a întâmplat în cazul gripei 
spaniole din 1918, care a debutat în 
taberele militare din Kansas şi a fost 
adusă în Europa de trupele ameri- 
cane. In sfârşit, ar mai fi o posibilitate. 
Epidemia din 1977 ar putea să 
aparţină acesteia. Virusul a apărut în 
nordul Chinei şi de acolo s-a răspândit 
în întreaga lume. El era identic cu cel 
al epidemiei din 1950. Ce s-a petrecut 
în toţi acei 27 de ani? Dacă virusul ar 
fi fost prezent la animal, ar fi intervenit 
un oarecare număr de mutații, lucru 
care nu s-a întâmplat. Specialiştii pre- 
supun că el ar fi fost “congelat” într-un 
laborator. Fără comentarii. 


Vaccinarea, o soluție? 


Diversitatea suşelor în circulaţie 
implică prepararea 
unor vaccinuri. 
Dar gripa repre- 
zintă un caz apar- 
te în vaccinologie. 
Dat fiind numărul 
mare de persoane 
atinse, vaccinarea 
ar trebui să fie 
făcută pe scară 
foarte largă, lucru 
extrem de costisi- 
tor. In plus, efica- 
citatea vaccinului 
față de maladie 
este în jur de 
40%, valoare rela- 
tiv mică. Desigur, 
majoritatea subiec- 
ţilor vaccinaţi care 
contractează 
boala prezintă for- 
me mai puţin 
severe. Ei sunt 
feriţi de compli- 
caţiile respiratorii 
sau cardiace, da- 
torate infecţiei 
virale sau suprain- 
fecţiilor bacterie- 
ne. In acest caz, 
eficacitatea vac- 
cinului antigripal 
este de cca 80%, 
fapt important 
întrucât aceste 
complicaţii pro- 


voacă o mortalitate mare, mai ales în 
rândul persoanelor în vârstă. In sfârşit, 
dacă în cazul rujeolei sau oreionului, 
vaccinul conferă o imunitate de lungă 
durată, uneori toată viaţa, cel împo- 
triva gripei trebuie repetat în fiecare 
an. Aceasta pentru că apar continuu 
noi forme, care nu au cum să fie pre- 
văzute, iar vaccinul creează o imuni- 
tate de scurtă durată. 

lată de ce gripa a devenit obiectul 
unei vigilenţe permanente în întreaga 
lume. Centrele naţionale de supra- 
veghere virusologică, în colaborare 
cu OMS, colectează regulat prelevări 
de la pacienţii atinşi de gripă. Acestea 
sunt analizate pentru a se identifica 
suşa virală implicată. Apoi suşele se 
compară între ele pentru a le departa- 
ja pe cele comune, deci care pot fi 
mai des întâlnite, de cele atipice, ce 
pot cauza diverse neplăceri, pentru 
că puţini oameni sunt imuni faţă de 
ele. Cele două tipuri de virusuri se 
expediază la două centre internaţio- 
nale, care recoltează date din 130 de 
țări. Pe baza comparării tuturor acestor 
suşe, experţii OMS comunică, în primă- 
vara fiecărui an, recomandările pri- 
vind compoziţia vaccinului din iarna 
următoare. Acesta trebuie să ne prote- 
jeze, în principal, contra suşelor 
comune. 

În sfârşit, urmează faza de reali- 
zare a vacinului. Virusul reţinut trebuie 
să fie capabil să se reproducă în can- 
tităţi industriale pe ouă de găină 
fecundate. Dacă acest lucru nu se 
întâmplă, se caută forme foarte apro- 
piate. De aceea, suşele utilizate nu 
sunt, totdeauna, identice cu cele 
preconizate. Virusurile produse sunt 
purificate şi apoi inactivate (omorite). 
Ele devin astfel incapabile să se multi- 
plice în interiorul organismului, lucru 
care determină limitele acestui tip de 
de vaccinare. Intr-adevăr, imunitatea 
pe care o conferă este de maximum 8 
luni. Tehnologia cu DNA nud, mobili- 
zând toate căile de răspuns imunitar, 
ar permite instalarea unei imunităţi de 
mai lungă durată, dirijată împotriva 
proteinelor de suprafaţă şi a nucleo- 
proteinelor. De reţinut că acestea din 
urmă variază puţin de la o suşă la 
alta. O asemenea vaccinare ar permi- 
te să se obţină o protecţie contra unui 
număr mai mare de virusuri gripale. 

Actualmente, vaccinul antigripal se 
recomandă celor mai ameninţaţi 
subiecţi: persoane trecute de 65 ani, 
subiecţi imunodeficienţi sau atinşi de 
maladii cronice cardiovasculare, bron- 
hopulmonare, renale, diabetici sau bol- 
navi de o altă maladie metabolică. 


VOICHIŢA DOMĂNEANŢU 


femeie, iar anorgasmia ca absenţa detensionării sexu- 

ale, în esenţă lipsa plăcerii sexuale față de sexul opus, 
vă propunem tratarea concomitentă a unei posibile rezolvări 
a acestor două situaţii, datorită intricării şi corelării lor. 

Pentru a rezolva frigiditatea este necesară anularea 
fenomenelor care duc la apariţia ei. In acest context, cau- 
zele fizice, psihice şi relaţionale dintre parteneri reprezintă 
eventualii factori determinanţi sau adjuvanţi ai frigidităţii. 
Stresul, oboseala, anumite medicamente, boli intercurente 
sau cronice, intervenţii chirurgicale în general sau în sfera 
genitală, un handicap fizic, toate pot să conducă la 
scăderea apetitului sexual al femeii. 

Un impact deosebit în apariţia frigidităţii îl au factorii psi- 
hoemoţionali. Sentimentele de culpabilizare faţă de par- 
tener, complexele de inferioritate legate de percepţia unui 
handicap fizic, frica faţă de actul sexual sau faţă de con- 
tractarea unor boli cu transmitere sexuală generează, ade- 
sea, scăderea plăcerii sexuale sau chiar absenţa acesteia. 
Uneori, stările conflictuale, supărarea faţă de partener con- 
stituie momentul declanşator al frigidităţii sau anorgasmiei. 

Unele dintre cauzele frigidităţii sunt legate atât de fac- 
torii emoţionali, cât şi de cei fizici. Astfel soţul şi soţia care 
au devenit de curând părinţi pot trece prin momente dificile 
legate de viaţa lor intimă. Femeia, obosită de noile sale 
atribuţii ca mamă, are ò mai mică disponibilitate sexuală față 
de soţ. In acest context pot apărea conflicte generatoare de 
tensiuni psihice, ce au repercusiuni negative asupra trăirii 
sexuale a femeii şi, nu în ultimul rând, determină frigiditate. 

Problemele legate de frigiditate apar şi la femeile mai în 
vârstă, care, psihologic, consideră că trăirile suxuale şi viaţa 
intimă sunt doar un atribut al tinereţii. Este uşor de descoperit 
în aceste cazuri rolul factorului psihologic în determinismul 
frigidităţii, cunoscându-se faptul că viaţa sexuală poate pro- 
duce plăcere până la orice vârstă. 

Desigur, pe dumneavoastră vă interesează cum pot fi 
rezolvate frigiditatea şi anorgasmia. 

Frigiditatea se poate anula prin trei modalităţi: e reflectând 
asupra propriei persoane şi trăiri e vorbind despre această 
problemă cu partenerul e consultând un specialist. 

O femeie care este frigidă sau nu are orgasm trebuie, în 


C onsiderând frigiditatea ca absența excitației sexuale la 


primul rând, să-şi clarifice cauzele aces- 
tei manifestări, corelând-o cu viața sa 
profesională, familială şi socială. Ea 
trebuie să-şi identifice aceste cauze, 
legate de propria persoană şi de cea a 
partenerului. In această analiză, femeia 
trebuie să plece de la premisa că nimeni 
nu este vinovat de insuccesul ei privind 
relaţiile intime, că acesta nu este un 
handicap şi, poate cel mai important 
fapt, că există soluţii pentru toate 
situaţiile. 

După ce şi-a identificat problemele, 
femeia trece la pasul următor, şi anume 
să discute cu partenerul. Desigur, unora 
nu le este uşor, mai ales că, frecvent, 
intervine pudoarea. Totuşi asemenea 
evenimente sunt normale în sfera sexu- 
alităţii. In terapia frigidităţii nu este loc de 
ruşine, femeia fiind responsabilă în 
primul rând de trăirile sale sexuale, iar 
partenerul de depăşirea anumitor difi- 
cultăţi. Astfel, femeia trebuie să împărtăşescă partenerului 
simţămintele sale şi, împreună, să găsească soluţia rezolvării 
situaţiei negative apărute. 

La unele femei frigiditatea se rezolvă prin prelungirea 
preludiului, prin mângâ.ieri, tandreţe şi jocuri sexuale, neur- 
mate de un act sexual propriu-zis. Abordarea femeii frigide 
în condiţii de confort psihic, de odihnă şi bună dispoziţie 
poate să ducă la anularea reticenţei privind actul sexual. 

Schimbarea poziţiei sexuale, cu stimularea zonelor ero- 
gene mai sensibile, poate produce plăcere sexuală şi rezol- 
va anorgasmia. Unele femei ating orgasmul chiar în timpul 
jocurilor sexuale. Toţi specialiştii sunt de acord că iubirea, 
tactul şi înţelegerea partenerului sunt cele mai importante în 
sexualitatea femeii. 

În situaţiile particulare în care femeia nu poate identifica 
problemele ce au cauzat frigiditatea sau nu poate aborda 
acest subiect cu partenerul sau dacă împreună nu pot ajunge 
la nici un rezultat este necesară consultarea unui sexolog 
sau psiholog. Ce va face specialistul pentru rezolvarea frigi- 
dităţii sau anorgasmiei depinde, în primul rând, de cauza 
acesteia. Este însă important faptul că pacienta va avea o 
persoană competentă cu care să discute deschis problemele 
sale din sfera sexualităţii, persoană care îi va răspunde tutu- 
ror întrebărilor ce o frământă. Medicul va recurge la o exami- 
nare pentru ca să identifice anumite probleme fizice şi, mai 
ales, pentru a exclude efectul afectiv, emoţional pe care îl au 
unele femei privind aspectul lor sau presupusul handicap 
fizic. În multe cazuri, o examinare medicală reprezintă pentru 
femeie un prilej să-şi cunoască propriului corp şi să-şi identi- 
fice normalitatea sa fizică. 

Unele femei sau cupluri pot beneficia de psihoterapie, în 
cadrul căreia un loc important îl ocupă psihoterapia compor- 
tamentală. Există diferite tehnici de psihoterapie comporta- 
mentală folosite de psihologi pentru rezolvarea frigidităţii. 
Majoritatea cazurilor se rezolvă însă prin comunicare şi înţe- 
legere între parteneri. Un fapt important îl reprezintă încre- 
derea pe care trebuie să o aibă femeia că frigiditatea şi anor- 
gasmia se rezolvă numai dacă ea are curajul să identifice 
Situaţia şi să o discute cu partenerul, iar uneori cu specialistul. 
Frigiditatea şi lipsa orgasmului nu trebuie ascunse pentru 
că atunci ele vor rămâne nerezolvate. 

Şi noi vă stăm la dispoziţie cu informaţii şi consiliere. 
Puteţi să ne scrieţi pe adresa redacţiei sau să ne telefonaţi 
la HOTLINE 688 48 34, zilnic între orele 13 şi 17. 

In numărul viitor: Tulburări de dinamică sexuală la bărbat. 


Dr. MICHAELA NANU, 
dr. DUMITRU NANU 

Tenurile grase 


Pentru tenuri grase se recomandă: căpşunile şi frăgu- 
tele, sub formă de măşti cosmetice, după ce au fost zdro- 
bite cu albuş de ou pentru tenurile grase şi cu smântână 
pentru cele uscate. Tot din căpşuni sau frăguţe se prepară, 
prin presare, un suc care se amestecă cu aceeaşi cantitate 
de lapte. 

Din sucul rezultat prin stoarcerea a două lămâi şi 
albuşul bine bătut se poate obţine o mască tot pentru 
tenurile grase. 

O altă mască pentru ten se poate prepara din 5-6 
prune bine coapte, bine zdrobite, care se aplică pe faţă şi 
se lasă 20 minute. 


Tenurile uscate 


Pentru tenuri uscate se recomandă atât în dermatoze, 
cât şi contra ridurilor, loţionări cu sucul obţinut de la doi cas- 
traveți, aşa-numitul “lapte de castraveți”. Acelaşi suc se reco- 
mandă şi pentru tenuri grase, cu pori dilataţi, dar amestecat 
în părţi egale cu alcool de 60°. 

Pentru tenurile uscate se recomandă frunzele exterioare 
de la 2-3 salate verzi, opărite, care se aplică calde pe ten. 
Tot din 1-2 salate se poate prepara un decoct la 1/2 | apă, 
prin fierbere la foc domol circa o oră. Se completează apa 
evaporată. Decoctul se aplică pe faţă cu ajutorul unui tifon. 

Din seminţele mai multor gutui se prepară un macerat la 
rece în 250 ml apă. După 4 ore se filtrează şi se fac loţionări 
sau se folosesc comprese contra iritaţiilor pielii şi în cosme- 


tică, în general. 
Tenurile ridate 


Pentru tenuri ridate, asmăţuiul (Anthriscus cerefolium), 
cultivat în special în Moldova şi în Transilvania, este indi- 
cat sub formă de decoct (20 g frunze la 250 ml apă) atât 
pentru catifelarea pielii, cât şi pentru întârzierea apariţiei 


LEGUMELE, FRUCTELE ȘI SEMINȚELE (19) 


ianuarie/februarie 1996 


An prezent, din ce în ce mai multe produse cosmetice 
utilizează în formulele lor extracte din plante sau parfu- 
murile obținute din flori. Aceste produse cosmetice se 

folosesc sub formă de loțiuni, creme, şampoane, măşti de 

faţă, spumante pentru băi etc. - 
Modul de preparare şi aplicare a plantelor în cosmetică 
s-ar putea rezuma la următoarele: 


@ infuzii sau decocturi, care se aplică fie ca loţiuni, fie 
sub formă de comprese pe anumite zone, timp de 10-15 
minute, de două ori pe zi; 


e băi de abur cu plante, care se prepară prin infuzare 
într-un lighean sau într-un vas mare; se acoperă capul şi 
faţa cu un prosop, astfel încât vaporii care au antrenat 
unele substanţe active sau uleiuri volatile din plante să 
vină în contact direct cu tegumentele sau mucoasele; 


e măşti din plante fin pulverizate, amestecate cu ami- 
don, cu miere sau cu albuş sau gălbenuş de ou sau “lapte” 
preparat din anumite seminţe; 


e băi generale cu amestec de plante puse într-un 
săculeţ de tifon, fierte într-un vas mare, iar apoi infuzia sau 
decoctul se introduce în baia călduţă care nu trebuie să 
depăşească 45-50. 


Chiar dacă sunt administrate extern produsele vegetale 
folosite în cosmetică trebuie să fie de bună calitate, la fel ca 
şi cele care se utilizează intern. Se mai recomandă, de la 
caz la caz, ca tratamentul extern să fie asociat cu cel intern. 


ridurilor. Combinat cu tratamentul intern specific, se reco- 
mandă şi în dermatoze, prurit, eczeme. 

Tot pentru tenuri ridate se pot folosi preparate din cas- 
traveţi, după procedeul descris mai înainte. 

Sucul cireşelor este uşor astringent şi tonic pentru 
piele, redându-i elasticitatea. 

Pentru catifelarea pielii şi pentru hidratarea ei se 
foloseşte “laptele de migdale”, care se prepară din 5-6 
seminţe bine frecate la mojar cu 100 ml apă până se obţine 
o emulsie. Prin acţiunea emolientă şi trofică asupra tesu- 
turilor, este indicat şi în eczeme, arsuri şi crăpături ale pielii. 

Sucul de portocale se recomandă pentru întreţinerea 
tenului, prevenind formarea ridurilor. 


Cuperoza 

În cuperoză, care este o suferinţă cutanată ce se mani- 
festă prin prezenţa unor vinişoare roşii şi vineţii pe obraz 
datorate vârstei sau unor tulburări circulatorii periferice, în 
special în aicoolismul cronic, se recomandă în paralel cu 
tratamentul fitoterapeutic intern şi tratamentul extern cu 
plante medicinale emoliente şi descongestionante (flori de 
nalbă de cultură sau nalbă mare). 

Tot în cuperoză se recomandă frunzele exterioare ale 
mai multor salate, opărite şi aplicate călduţe pe ten sau 
sub formă de decoct, aplicat cu ajutorul unui tifon. 


În pistrui se recomandă aplicaţii pe faţă cu felii de la 1- 
2 castraveți care să acopere complet tenul. Se ţin 15-20 

minute, făcând aceste aplicaţii de 2-3 ori pe zi. 

Sucul de ceapă se recomandă atât pentru combaterea 
negilor, cât şi a pistruilor. Se fac aplicaţii de 2-3 ori pe zi 
mai multe săptămâni. - 

Frunzele de la 5-6 pătrunjei se freacă în mojar bine de 
tot până se obţine o pastă. Cu această pastă se tam- 
ponează locurile unde au apărut pistruii şi se aşteaptă ca 
aceasta să se usuce. Se spală faţa cu infuzie de muşeţel. 
Tratamentul durează 2 săptămâni, făcându-se aplicaţii de 
două ori pe zi. 


Cosmetica și igiena oculară 


De la început considerăm necesar să subliniem faptul 
că plantele sau legumele folosite în afecțiunile oculare tre- 
buie să fie de cea mai bună calitate, recoltate din zone 
nepoluate şi din culturi nechimizate. Apa cu care se spală 
şi se prepară plantele, fructele sau legumele utilizate în 
acest scop se va fierbe timp de cel puţin 30 minute; la fel 
se va proceda şi cu vesela în care se prepară soluţiile sau 
extractele de uz oftalmic. Preparatele se vor păstra în fla- 
coane sterilizate în prealabil 15 minute (la cuptor), bine 
închise, preferabil cu dop de sticlă. Se păstrează, la 
frigider, nu mai mult de 12 ore. 

Din 10 g frunze uscate de pătrunjel, la 200 ml apă, se pre- 
pară o infuzie cu care se aplică comprese cu tifon sterilizat. 

Din frunzele exterioare a 2-3 salate verzi la o cană cu 
apă se prepară un decoct timp de 30 minute. Se aplică 
comprese. Sucul de la 2-3 țeline mijlocii, preparat în 
condiţii aseptice şi pus într-un flacon steril, se poate picura 
în ochi cu o pipetă sterilizată. 

În practica medicinei tradiţionale se recomandă pentru 
afecțiunile oculare aşa-numita “lacrimă'a viţei-de-vie”, 
obţinută din vrejuri de vie primăvara, la tăierea viţei-de-vie. 


Cosmetica mâinilor 


De câte ori strângi mâna unei doamne sau domnişoare 
îți face plăcere să simţi o mână catifelată. In zona noastră 
geografică, temperată, datorită circulaţiei sangvine defec- 
tuoase, datorită variațiilor temperaturilor ambiante, în spe- 
cial în sezonul rece, mâinile se înroşesc şi devin aspre. 
Pentru îmbunătăţirea circulaţiei în astfel de cazuri se reco- 
mandă băi alternative, calde şi reci, repetate de mai multe 
ori pe zi, cu seminţe din făină de muştar negru (Farina 
Sinapis), 250 g la o cadă cu apă. 


Tot pentru “catifelarea” mâinilor recomandăm 
următoarea formulă: 
R 


Rizomi de stânjenel (Rhizoma lridis) 


fin pulverizaţi după uscare 10 g 
Seminţe de in fin pulverizate 

(Farina Lini) 15g 
la care se adaugă: 

Miere 20g 
Talc 15g 
Săpun de toaletă (uscat şi pulverizat) 40 g 
Glicerină 20 g 


Din acest amestec se prepară un unguent care se 
întinde pe mâini şi se ţine 30-60 minute. Mâinile se spală 
apoi cu apă călduţă. Această formulă este recomandată şi 

` gospodinelor care spală vesela sau lenjeria cu detergenţi 
(cucerire a secolului nostru, dar nocivă pentru piele). 

Un “lapte nutritiv” pentru cosmetica mâinilor se prepară 
din 50 ml suc de tomate, o linguriţă de glicerină şi un vârf 
de cuţit de sare; se lasă să pătrundă cât mai mult în piele 
şi se masează uşor epiderma. 


Cosmetica părului și tonice capilare 


Sunt numeroase situaţiile în care ne plângem de 
căderea părului. Ne referim la infecţii, traumatisme, şocuri 


pe 


| 

psihice, intoxicații chimice etc. De obicei procesul este 
reversibil şi numai în foarte rare cazuri (peladă) fenomenul 
este ireversibil. - 

Pentru refacerea podoabei capilare se recomandă în 
primul rând perierea părului de 3-4 ori pe zi cu o perie 
aspră din păr natural, fiind contraindicate periile de cap din 
material plastic. In al doilea rând, spălarea părului se va 
face la 7-10 zile (maximum) cu săpun de casă sau de 
toaletă sau mai bine cu gălbenuşul de la două ouă după 
ce părul a fost înmuiat cu apă călduţă. Se lasă să se 
usuce timp de 10 minute, după care pasta de gălbenuş de. 
ou se îndepărtează tot cu apă călduţă. Sunt contraindicate 
şampoanele din comerţ, care, deşi sunt plăcut parfumate, 
conţin detergenţi, spumanţi etc., înlăturînd astfel sebumul 
natural care menţine troficitatea şi rezistenţa firului de păr. 

Dintre legume recomandăm ardeiul iute. Din 20 g ardei 
iute la 100 ml alcool de 70° se prepară o tinctură prin ma- 
cerare timp de 7 zile. După filtrare se poate combina cu 
tinctură de brusture (Arctium loppa) şi cu tinctură de 
rădăcină de urzică (Urtica dioica), preparate după pro- 
cedeul descris mai înainte. Proporția dintre cele trei tincturi 
este de 33,33%. Se fricţionează rădăcina părului cu 
această loţiune de două ori pe zi, cu atenţie, pentru ca 
lichidul revulsiv să nu ajungă în zona ochilor. După aceas- 
ta se freacă bine părul cu un prosop aspru, preferabil din 
cânepă. Individul care practică acest procedeu nu trebuie 
să se sperie dacă va cădea o cantitate de păr (părul mort), 
fiindcă după 1-2 săptămâni va creşte un păr nou, sănătos. 
Mai trebuie să menţionăm că, după fricţionare, se va clăti 
părul cu apă călduţă în care se pune o lingură de oţet ali- 
mentar la fiecare litru de apă. A 

Mai sunt cazuri, rare, în care alopecia este ereditară. In 
acest caz nici transplantul de păr (foarte scump) şi nici alte 
produse comerciale nu dau rezultate. 

Cu aceste recomandări încheiem lungul nostru serial 
cu privire la utilitatea legumelor, fructelor şi seminţelor 
recomandate în scopuri terapeutice. 

Sper că o parte din aceste recomandări au fost utile 
cititorilor revistei Ştiinţă şi tehnică. 


Dr. OVIDIU BOJOR 


SOCIETATEA "ȘTIINȚĂ & TEHNICĂ" 
a editat: 


Terapia hormonală de substituție 
de Betty Kamen 


Comunicarea 
de Nicki Stanton 


Neurologie 
şi 
Psihiatrie 
de dr. Gheorghe Vuzitas 
şi 
dr. Aurelian Anghelescu 


În curs de apariţie: 


Sugestie şi hipnoză 
de Ion Dafinoiu 

SECRETUL LUI ROSSINI 


aris, 1860. Vizita lui Wagner la Rossini se apropie de 

sfârşit. Rossini se ridică şi-i strânge afectuos mâinile lui 

Wagner, spunându-i: “Scumpe domnule Wagner, nu 
ştiu cum să vă mulţumesc pentru vizita dv. şi, mai ales, pen- 
tru expunerea atât de clară şi interesantă pe care mi-aţi 
făcut-o asupra ideilor dv. Eu, care nu mai compun, fiind la 
vârsta la care aştept mai degrabă descompunerea, sunt prea 
bătrân pentru a-mi îndrepta privirile spre noi orizonturi, dar 
ideile dv. - orice ar spune detractorii lor - sunt de natură a-i 
face pe tineri să reflecteze. Dintre toate artele, muzica, 
datorită esenței sale ideale, este în mod deosebit predispusă 
la transformări fără limite. După Mozart putea fi prevăzut 
Beethoven? După Glück, Weber? Fiecare trebuie deci să se 
străduiască să descopere noul fără a se preocupa de legen- 
da unui oarecare Hercule, mare călător pe cât se pare, care, 
o dată ajuns într-un anumit loc de unde nu mai putea înainta, 
planta, se spune, o coloană, apoi făcea cale întoarsă”. 
Zâmbind, Wagner remarcă: “Era poate un fel de stâlp ca 
aceia pe care proprietarii terenurilor particulare de vânătoare 
îi înfigeau în pământ pentru a-i împiedica pe alţii să pătrundă 
mai departe...”. “Chi lo sa?, răspunde Rossini. Aveţi dreptate, 
căci acest Hercule avea o predilecție pentru vânătoarea de 
lei. Să sperăm totuşi că arta noastră nu va fi niciodată 
restrânsă în acest fel. În ceea ce mă priveşte, eu m-am 
străduit, la timpul meu, să-i lărgesc limitele. Altora, în special 
dv. pe care vă văd puternic şi pătruns de idei măreţe, vă 
revine acum misiunea de a crea noul şi a-l impune, ceea ce 
v-o doresc din toată inima.” 

După ce s-a despărţit de Rossini, Wagner i-a declarat lui 
Michotte: “Vă mărturisesc că nu mă aşteptam să găsesc în 
Rossini un astfel de om. Este simplu, natural, serios şi s-a 
dovedit interesat de toate problemele atinse în cursul acestei 
scurte întrevederi. Nu am putut să-i expun în câteva cuvinte 
toate ideile dezvoltate în scrierile mele privind evoluţia dramei 
lirice. A trebuit să mă restrâng la câteva date generale, 
bazându-mă numai pe detalii practice a căror forţă de înţele- 
gere el o putea sesiza imediat. Era de aşteptat ca opiniile 
mele să-i pară excesive, dat fiind spiritul epocii în care şi-a 
desfăşurat activitatea. Ca şi Mozart, poseda în cel mai înalt 
grad darul invenţiei melodice. In afară de asta, era minunat 
secondat de instinctul scenei şi al expresiei dramatice. Ce 
n-ar fi putut produce dacă ar fi primit o educaţie muzicală 
intensă şi completă? Şi mai ales dacă, mai puţin italian şi mai 
puţin sceptic, ar fi simţit în el religia artei sale? Fără îndoială, 
ar fi luat un avânt ce l-ar fi situat pe cele mai înalte culmi. 
Intr-un cuvânt, este un geniu ce s-a ratat din lipsa unei 
pregătiri corespunzătoare şi a unui mediu pentru care 
facultăţile sale creatoare îl predestinaseră. Dar sunt dator să 
o constat: dintre toți muzicienii pe care i-am întâlnit la Paris, el 
este singurul cu adevărat mare”. 

Întâlnirea dintre Wagner şi Rossini a fost în mare măsură 
rezultatul dorinţei lor reciproce de a se cunoaşte, deci al curio- 
zităţii lor. Or, curiozitatea, impulsul de a explora necunoscutul, 
este o trăsătură definitorie a marilor artişti. Fiecare dintre ei 
ştia câte ceva despre celălalt. Wagner cunoştea bine creaţia 
lui Rossini; el dorea acum să realizeze o performanţă teme- 
rară: să-l câştige de partea ideilor sale pe reprezentantul cel 
mai strălucit al teatrului liric italian. Rossini dorea să afle direct 
de la sursă concepţia lui Wagner despre drama muzicală. 
Wagner dorea să exploreze trecutul operei; Rossini voia să 
arunce o privire asupra viitorului ei. Rossini cunoştea, fără 
doar şi poate, articolele denigratoare scrise de Wagner în anii 


1840 la adresa muzicii şi persoanei sale. Cuvintele cu care îşi 
întâmpină oaspetele sunt, reamintim, o mostră de ironie sub- 
tilă şi ne întrebăm dacă Wagner le va fi sesizat malitia atât de 
măiestrit disimulată. 

O altă trăsătură a lui Rossini, ce apare de mai multe ori pe 
parcursul dialogului, este acea modestie excesivă care pare a 
fi expresia unui complex de inferioritate propriu autorilor ce 
excelează în genul comic şi la care luciditatea obiectivă pre- 
domină. Această obiectivitate se extinde adesea - Rossini şi 
Caragiale sunt exemple tipice în acest sens - asupra propriei 
creaţii, care este privită anormal de autocritic. În multe ocazii, 
Rossini s-a referit în acest mod la operele sale şi, ceea ce e 
mai trist, la arta muzicală italiană în general. Există în discuţia 
cu Wagner un pasaj pe care nu l-am menţionat şi în care 
Rossini relatează întâlnirea sa cu Felix Mendelssohn- 
Bartholdy, intermediată de Ferdinand Hiller la Frankfurt, în 
1836. După ce l-a ascultat cu încântare interpretând câteva 
din Cântecele fără cuvinte, Rossini îi cere să-i cânte Bach, 
“mult Bach”. Stupefiat, Mendelssohn îl întreabă: “Cum, dv., 
italian, iubiţi atât de mult muzica germană?” Replica lui 
Rossini e şi mai stupefiantă: “Nu iubesc decât această 
muzică”. Apoi adaugă: “Cât despre cea italiană, nu prea mă 
sinchisesc de ea!”. Mendelssohn îl priveşte “aiurit” (este 
expresia lui Rossini), îi cântă mai multe piese ale “marelui 
Bach”, apoi, după ce se despart, îl întreabă contrariat pe 
Hiller: “Acest Rossini este într-adevăr serios? In tot cazul, 
este un tip tare ciudat”. Neîndoielnic, asemenea butade 
aveau şi darul de a şoca interlocutorii. Dar această modestie 
critică excesivă este, repetăm, şi simptomul unui complex de 
inferioritate estetică a cărui analiză ar fi interesantă, dar 
depăşeşte cadrul articolului nostru. 

În prima parte a convorbirii lor, Rossini îi oferă lui Wagner 
un adevărat spectacol verbal, strălucitor şi imprevizibil, ca 
operele sale bufe. Mania persecuției şi a autocompătimirii de 
care suferă Wagner îi prilejuieşte lui Rossini o lecţie despre 
muzicienii inovatori care sunt totdeauna victima criticilor şi 
intrigilor confraţilor. Apoi, el prezintă, cu modestie şi natu- 
raleţe, propriul său exemplu. În timp ce Weber îl critica vehe- 
ment pe Beethoven, Rossini îi face acestuia o vizită oma- 
gială pentru a-i exprima admiraţia sa şi încearcă să-i asigure 
un sprijin material. 

In partea a doua a convorbirii, Rossini se referă mai 
încrezător, dar cu aceeaşi modestie la propriul său talent. 
Când Wagner îşi exprimă uimirea aflând că Bărbierul a fost 
compus în 13 zile, Rossini admite că avea “uşurinţă şi mult 
instinct”. Pe măsură ce discuţia ia o turnură strict profesio- 
nală, Rossini devine tot mai interesat de subiect - reforma 
wagneriană - şi abandonează spectacolul insinuărilor subtile 
şi al echivocurilor pline de aluzii. Nu ezită să-şi exprime 
obiecțiile estetice, unele justificate, altele inerente viziunii şi 
formării sale. Rossini nu pare să fi înţeles pe deplin con- 
cepţia dramei lirice wagneriene bazată pe unitatea indestruc- 
tibilă a textului şi muzicii căci îl întreabă pe Wagner de ce nu 
scrie, asemenea lui Gluck, Spontini sau Meyerbeer, o operă 
pe un libret francez, ţinând seama de gustul şi temperamentul 
publicului parizian, aşa cum a procedat chiar el când s-a sta- 
bilit la Paris. Cum putea face aşa ceva Wagner, care nu 
accepta nici cel mai mic compromis cu publicul sau cu sine 
însuşi? Este poate singura dată când Rossini dă dovadă de 
subiectivitate, asimilându-l pe Wagner propriului său model 
componistic. Altfel, Rossini se comportă foarte obiectiv, con- 
trolându-şi replicile şi intervenţiile aşa cum îşi controla proce- 

sul de creație şi prepararea efectelor scenice. Cu abilitate, el 
reuşeşte să-şi ascundă lumea sa interioară sub jerba cuvin- 
telor de spirit, a evocărilor autobiografice şi a exerciţiilor de 
modestie autocritică. Doar de câteva ori Rossini ne 

lasă să aruncăm o scurtă privire în sufletul său. 
Pare, de pildă, să fie sinceră surpriza plă- 
cută produsă de aprecierile lui Wagner 
privind acele fragmente din operele 
sale în care a anticipat principiile 
dramei lirice, deşi nici de astă dată 
el nu renunţă la ironie şi echivoc. 
Să ne reamintim: când Wagner 
laudă scena tenebrelor din 
Moise, Rossini se loveşte cu 
palma peste frunte şi, pe un 
ton comic, spune: “lar?!? 
Hotărit lucru deci, eu însumi 
aveam mari aptitudini pentru 
muzica viitorului!?!... Mă faceţi 
să-mi lase gura apă! Dacă 
n-aş fi prea bătrân, aş reîn- 
cepe şi atunci în lături cu 
vechea şcoală!”. Wagner ia însă 
lucrurile foarte în serios şi, înfier- 
bântat, îi reproşează lui Rossini de 
a fi abandonat creaţia la 37 de ani, 
punând astfel capăt unei cariere atât de 
promițătoare. Rossini invocă drept justifi- 
care lipsa copiilor şi nevoia de repaus după o 
carieră atât de zbuciumată. Mai plauzibilă este 
conştientizarea lucidă a imposibilității de a mai crea ceva nou 
în spiritul romantic al epocii. Poate că Rossini ar fi putut 
mima şi o asemenea muzică - unele din operele sale o 
dovedesc -, dar probabil această simulare creativă nu-i 
aducea nici o satisfacţie estetică, iar sub aspect material 
existenţa sa era asigurată. Oricum, e greu de crezut că 
Rossini şi-ar fi deschis sufletul lui Wagner tocmai cu privire la 
acest subiect, el, care-şi păstra cu atâta străşnicie tainele 
inimii sale. 

Uimitoare este precizia cu care Rossini îi caracterizează 
pe câţiva din marii săi confraţi. Creaţia lui Weber i se pare 
profund originală. Bach este un miracol al cerului, în timp ce 
Beethoven este o minune a umanităţii; această definire 
metaforică a celor doi poli ai muzicii europene este de o preg- 
nanţă şi o frumuseţe desăvârşită. Mozart este de asemenea 
unic, îngerul muzicii. Cât despre Mendelssohn, Rossini 
exclamă: “Ce artist simpatic!”. Wagner îi face impresia unei 
personalităţi puternice, pătruns de importanţa ideilor sale 
“măreţe”. 

Nouă, Wagner ne apare în această convorbire destul de 
aproape de cum îl ştim din alte mărturii ale contemporanilor: 
extrem de pătimaş şi perseverent în afirmarea ideilor sale, 
preocupat peste măsură de propria persoană, un soi de pro- 
fet al unei noi credinţe estetice. Adesea, pe parcursul 
discuţiei îl vedem a nu sesiza nu numai sensul subtil al repli- 
cilor lui Rossini, ci nici posibilul efect al tiradelor sale, efect 
ce contravine lecţiei de politeţe servite de maestrul italian. 
Atacul la adresa operei italiene este atât de violent încât, 
jenat, Rossini încearcă să-l întrerupă cu o butadă comică şi o 
justificare în care se invoca gustul publicului, argument'la 
care de altfel Wagner era insensibil. Dar Wagner nu pare să-l 
audă şi, cu aceeaşi îndârjire, îşi continuă imprecaţiile. Abia 
după ce-şi termină tirada, Wagner se linişteşte şi râde vesel 
la auzul portretului pe care Rossini îl face virtuozilor vocali 
din vremea sa. 

Wagner doreşte să-i explice lui Rossini principiile con- 
cepției sale estetice şi chiar să-l convingă de justeţea lor. 
Pentru aceasta el îi citează, de fiecare dată când maestrul 
italian ridică obiecţii, exemple din creaţia acestuia. Cu 
această ocazie, Wagner se dovedeşte un bun cunoscător al 
muzicii lui Rossini. El alege cu un admirabil spirit critic acele 
fragmente din operele rossiniene care într-adevăr posedă 

calităţi relevante în spiritul ideilor wagneriene. Semnificativ, 
operele ce par să-l fi impresionat pe Wagner sunt: Otello, 
Moise şi Wilhelm Tell; niciodată el nu se referă la operele 
comice ale maestrului din Pesaro. Rossini se va fi 
simţit poate flatat de aceste aprecieri, dar 
conştiinţa sa lucidă restabileşte imediat pro- 
porţia exactă. Când Wagner elogiază 
scena tenebrelor din Moise, scena 
conjuraţiei din Wilhelm Tell sau 
“Quando corpus morietur” din 
Stabat Mater, Rossini răspunde: 
“Dv. îmi citați, sunt de acord, 
câteva fericite sferturi de oră din 
cariera mea. Dar ce reprezintă 
toate acestea faţă de opera 
unui Mozart sau a unui 
Haydn?. 
In caracterizarea pe care 
i-o face lui Rossini după ce se 
despart, Wagner dovedeşte o 
excelentă intuiţie estetică şi eto- 
logică. El remarcă faptul că, pe 
lângă darul invenţiei melodice, 
Rossini avea un deosebit instinct 
scenic şi al expresiei dramatice. 
Puţini exegeţi ai creaţiei rossiniene au 
sesizat acest instinct care, în zilele noas- 
tre, a produs un puternic şi surprinzător reviri- 
ment al lui Rossini pe scenele lumii, Wagner 
atribuie insuficienta realizare a lui Rossini lipsei unor fac- 
tori externi - pregătire şi mediu muzical - corespunzători facto- 
rilor interni - facultăţile creatoare predispozante; or, tocmai 
aceste facultăţi îl predestinează altor condiţii externe, în 
absenţa cărora primele nu s-au putut realiza pe deplin. 
Autorul lui Lohengrin acordă o importanţă decisivă factorilor 
interni; după el, apartenenţa lui Rossini la cultura italiană, 
scepticismul său nativ şi lipsa credinţei în “religia artei sale” 
(frumos spus!) l-au împiedicat să se realizeze pe deplin, pe 
măsura facultăţilor sale creatoare. Într-adevăr, când Rossini 
îşi evaluează autocritic, uşor depreciativ, propria-i creaţie 
putem fi intrigaţi. Când însă declară că muzica germană e sin- 
gura care-l interesează, iar de cea italiană puţin îi pasă, lucrul 
devine trist. De ce uită Rossini că, în fond, opera s-a născut 
pe pământul Italiei, de ce nu le spune muzicienilor germani 
aşa cum le va spune Verdi: dacă voi sunteţi fii lui Bach, noi 
suntem fii lui Palestrina şi, am adăuga noi, ai lui 
Monteverdi?!? Această distanţare de tradiţia muzicală italiană 
se asociază inevitabil cu o lipsă de încredere în propria 
creaţie şi în propria forță creatoare. Lucru curios, asemenea 
lui Beethoven şi contrar lui Wagner, Rossini nu se sinchisea 
de critici. El era sigur de ceea ce scrisese. Atunci? Realiza 
probabil că rămâne un maestru neîntrecut într-un gen consi- 
derat minor, opera bufă?!? Următorul amănunt autobiografic 
ar putea arunca o lumină asupra acestui aspect. În 1863, 
obsedat de spectrul morţii şi vrând parcă să-şi exorcizeze 
acest sentiment, Rossini compune Mica messă solemnă în 
chip de testament muzical. Cât timp a lucrat la ea, a avut o 
stare de intensă tensiune nervoasă, asociată cu insomnii. 
După ce a scris ultima notă, a adăugat pe partitură acest 
post-scriptum: “Doamne, iată terminată mica mea messă. Am 
compus oare muzică sacră sau sacra muzică este cea care 
se revarsă din toate măsurile ei? Am fost născut pentru opera 
bufă, tu ştii prea bine. Puţină ştiinţă, puţină inimă - totul e 
cuprins în ea. Fii deci binecuvântat şi îngăduie-mi accesul în 
paradis. Gioacchino Rossini, Passy, 1863”. 
Această emoţionantă profesie de credință ne arată cât de 
bine se cunoştea Rossini pe sine însuşi şi ne oferă o posibilă 
cheie pentru înţelegerea personalităţii şi creaţiei sale. 


Dr. MIHAIL COCIU 

DETERMINĂRI PSIHOLOGICE ALE ACTULUI RELIGIOS 


Structura psihologică a trăirii şi actului religios a stat în atenţia mai multor psihologi, iar 
interpretările emise sunt de multe ori secvențiale, chiar contradictorii. Poate cele mai la îndemână 
explicaţii sunt cele date de oamenii cu profunde trăiri religioase. Numai că aceste explicaţii, bazate 
„pe introspecţie, nu sunt valide, întrucât autoobservarea este posterioară trăirii propriu-zise; mai 
mult, un sentiment nu poate fi descris, nu poate fi explicat raţional decât cu riscul de a-l diminua, 
de a-l pierde. Surprinderea specificului trăirii religioase este o problemă deosebit de grea. Ea 
merită a fi realizată, numai că în acest exerciţiu de cunoaştere limitele sunt maxime. 


“un ansamblu de limbaje, de sentimente, de compor- 

tamente şi de semne care se raportează la o fiinţă 
(sau la fiinţe) supranaturală (supranaturale). Supranatural 
înseamnă ceea ce nu aparţine nici forţelor naturale, nici 
instanţelor umane, nici celor ce transcend acestora” 
(Antoine Vergote). Ca ştiinţă empirică, psihologia este 
interesată de studierea fenomenelor şi actelor psihice con- 
crete. Cele mai multe dintre religii sunt revelate, adică ele 
pretind că emerg direct de la entitatea divină şi nu sunt 
construcţii degradabile, relative ale omului. Pentru psiho- 
logul pragmatic W. James, religia este prin excelenţă un 
fapt de conştiinţă subiectivă ce rezidă într-o experienţă 
emoţională. Doctrinele şi instituţiile religioase nu sunt 
decât construcţii secundare ale eşafodajului psihic interior. 
Freud pare a deforma cel mai mult faptele religioase. 
Pentru el, atât morala, cât şi religia derivă din subor- 
donarea copilului faţă de tată. Ideea de Dumnezeu este 
acea înnobilare a dorințelor prin alunecarea asupra unei 
figuri parentale supradimensionate, „nemărginite. 

Omul religios, de care încearcă să dea seama şi psi- 
hologia, este o realitate care se relativizează la sistemul 
de referinţe şi valori ale religiei instituite. Nu putem cerceta 
omul religios în general, ci pe acel om racordat la o religie 
anume, care creează un spaţiu axiologic, anumite exi- 
genţe, norme, expectanţe. Religia creştină propune un alt 
cadru normativ-spiritual decât cel promulgat, de pildă, de 
budism. Credinţa trăită este multiformă, iar căile către 
divinitate sunt multiple, însă, întotdeauna, sentimentul reli- 
gios presupune prezenţa unui raport, a unei legături. De 
altfel, chiar termenul religie pare a deriva din latinescul 
religare, care s-ar referi tocmai la relaţia invocată. Acest 
raport se realizează între doi termeni oarecum asimetrici: 


e eligia, sub aspect psihologic, poate fi definită ca fiind 


omul — fiinţa mărginită şi Dumnezeu — instanţa supraome- 
nească, infinită. Dar această asimetrie dă consistenţă şi 
durabilitate relaţiei instituite. Finitudinea mea îşi dezvăluie 
un sens numai în raport cu absolutul. Altfel, legătura ar fi 
circumstanţială, efemeră, nesemnificativă, iar sentimentul 
nu ar mai avea timp (şi sens) să se închege. Diferenţa 
ontologică şi axiologică dintre cele două orizonturi sporeşte 
forţa sentimentului. Nu pot adora decât ceva care mă 
depăşeşte valoric, mă întrece spaţial şi temporal. Situaţia 
creată nu conduce la deprimare, la apatie, la inactivitate. 
Sentimentul religios are o forţă motivaţională puternică. El 
tonifică trupul şi spiritul. 

Comportamentul religios al omului derivă dintr-o 
căutare funciară a perfecțiunii originare. Orientarea spre 
această idealitate îi creează omului confort şi echilibru. 
“Pricina sufletească sau originea actului religios stă în neli- 
niştea conştiinţei umane. O conştiinţă umană într-un per- 
fect echilibru n-are nevoie de act religios, poate să 
trăiască perfect închisă în ea însăşi. Ea n-are probleme de 
rezolvat: O problemă de rezolvat nu există decât într-un 


"domeniu în care echilibrul este rupt. Ruperea echilibrului 


acesta spiritual pune imediat necesitatea restabilirii acestui 
echilibru şi considerarea religioasă a existenţei cere toc- 
mai o cale de ajungere.” (Nae Ionescu) Să punctăm faptul 
că acest tip de echilibru este relativ, întrucât setea de 
transcendent a fiinţei este nelimitată. 

In toate formele de manifestare a sacrului, dimensiu- 
nile psihologice sunt implicate şi au o mare importanţă. De 
pildă, mitul are o evidentă incidenţă asupra comportamen- 
tului uman. Atât la nivelul experienţei individuale, cât şi 
colective, mitul este transfigurat în toate proiectele, 
visurile, fanteziile şi nostalgiile noastre. Toate acestea nu au 
cum să nu aibă repercusiuni asupra ideilor şi acţiunilor pe 


care ni le însuşim. Simbolismul mitic reglează actualitatea 
noastră psihică. Cele mai simple acte primesc o aură mitică. 
De la ceremonialul aranjării florilor, al aranjării lucrurilor pe 
birou şi până la petrecerile sau ceremoniile naşterii, 
căsătoriei, morţii, ale semănatului sau secerişului etc., toate 
aceste evenimente conţin scheme şi valori religioase. 

Nevoia de transcendenţă se manifestă şi are repercu- 
siuni evidente în planul vieţii sociale. Normativitatea de ordin 
valoric ce se instituie la nivelul comunităţii are nevoie şi 
reclamă linii de forţă de ordin transcendent (M. Eliade). Actul 
inițiatic şi mimetismul social sunt consubstanţiale comporta- 
mentului religios. Perpetuarea unei experienţe, reiterarea 
actului exemplar, prezente în actul religios, se dovedesc a fi 
deosebit de necesare şi spaţiului profan, socialului, în speţă. 
Sunt deosebit de instructive pentru indivizi imitarea modelului 
transuman (Hristos, de pildă) şi repetarea scenariului exem- 
plar ca o cale sigură de interiorizare a unor cerinţe valorice. 

Fenomenologia socială, structurarea şi funcţionarea 
socială tind să se modeleze în conformitate cu arhitectonica 
divină. Cum remarca D. Drăghicescu, “dezvoltarea societăţii 
umane şi cea a zeităților sunt atât de strâns legate încât una 
este funcţie de alta. Dumnezeul unei societăţi şi atributele lui 
sunt o veritabilă reprezentare a extensiunii şi organizării sale”. 
Reprezentările sociale şi cele religioase evoluează într-un 
chip solidar: tentaţia regatelor, a imperiilor nu este decât o 
copie a modelului monoteismului, a religiei Dumnezeului unic. 
Apoi, trebuie remarcat faptul că normativitatea divină, trans- 
pusă în cea socială, este un factor de civilizaţie, de asigurare 
a unei igiene, a unei funcţionalităţi normale şi eficiente. 

Ideea de divinitate este o formă interiorizată a incon- 
ştientului colectiv, tradusă şi înveşmântată într-o formă sim- 
bolică. Ideea despre Dumnezeu este o decantare simbolică 
a realităţii sociale şi reflectă, prin idealizare, natura şi 
trăsăturile populaţiei care o adoră. Atotputernicia, precum şi 
alte atribute ale divinității sunt preluate, ce-i drept abuziv, prin 
confiscare, de către demnitarii sociali ce-şi arogă calităţi dea- 
supra oamenilor de rând. Evoluţia şi progresul social capătă 
forma acelui urcuş pentru cucerirea atributelor divinității. 


“Societatea este deci corpul mistic al lui Dumnezeu, adică” 


realitatea însăşi dumnezeiască, pentru că ideea de 
Dumnezeu reflectă întotdeauna realitatea socială corespon- 
dentă”. (D. Drăghicescu) Pentru sociologul francez Emile 
Durkheim, religia are o origine psihosocială. La nivelul comu- 
nitar, la un moment dat, s-a ivit necesitatea raportării la o 
sursă de energie superioară celei de care dispune individul 
izolat. Originându-se în conştiinţa colectivă, religia comportă 
valenţe sociale prin conţinut şi finalitate. Religia face din soci- 
etate o entitate structurată şi orientată valoric. 


Religia a reprezentat un reglator al sistemului vieţii în' 


comunităţile primitive, dar ea nu a încetat să funcţioneze cu 
aceeaşi finalitate şi astăzi. Sistemul religios face din credința 
religioasă centrul vieţii şi creaţiei unei lumi spirituale speci- 
fice. O astfel de înclinaţie diminuează unele efecte negative, 
generate de convulsiile şi zădărniciile cotidianului mistuitor. 
Fericirea şi firescul uman nu ţin numai de factorul civilizaţie. 
Se cunoaşte faptul că echilibrul spiritual ţine mai mult de 
subtectonica interiorităţii decât de exterioritatea acaparatoare 
şi că oricât de influentă ar fi lumea bunurilor, aceasta nu este 
asimilată satisfăcător dacă nu “rezonează” cu subiectivitatea 
ce o caută. De aceea, poate, religia se oferă cu generozitate 
interiorităţii umane, pe care o unifică şi o tonifiază pe temeiul 
unor valori superioare. Fără un scop superior, circumscris şi 
dimensionat la nivelul subiectivităţii, se văduveşte spiritul de 
un sprijin solid şi consistent, în ciuda eventualei plenitudini a 
exteriorului, ajungându-se la vidul şi disoluția interioară, 
resimţite de o bună parte dintre fiinţele umane. Inserându-ne 
în această lume, dar cu un spirit integru, putem trece dintr-o 
sferă închisă, prin particularitatea ei, în plenitudinea unei vieţi 
universale, pe care o presupune religia. 

In exerciţiul spiritual religios, individul se dăruie altei 
fiinţe, se jertfeşte pe sine, dar pentru a se regăsi pe sine 
mult mai îmbogăţit. “Dragostea omului îşi află adevărata 
bogăţie în altul, dincolo de sine — scrie părintele Galeriu. 


Dăruindu-mă, am sentimentul că mă lipsesc de ceva. Dar 
această lipsire, mai profund, evocă «lipsa» constitutivă a 
stării de creatură. Mă lipsesc pe mine, pentru că îmi lipseşti 
«Tu». Nimeni nu-şi este sieşi de ajuns şi de aceea «nimeni 
nu trăieşte sieşi». Mă lipsesc pe mine pentru a mă împlini 
prin «Tine», prin darul Tău. Darul condiţiei mele de creatură 
se caracterizează prin renunțare, în vederea împlinirii, 
renunțare ca sete de împlinire. Darul meu e cale şi punte 
între limită şi plenitudine. Prin el şi exist şi devin." 

In educaţia religioasă se tinde, ca în orice tip de edu- 
caţie, să se faciliteze formarea unei viziuni personalizate 
asupra sensului existenţial, contribuind — prin aceasta — la 
afirmarea unei individualităţi şi la definirea unui caracter. Ea 
este departe de a contribui la omogenizarea şi uni- 
formizarea conştiinţelor. Pregnanţa trăsăturilor comune, prin 
elementele precise ale dogmei sau ale secvenţelor cultice, 
nu neutralizează decentrările interpretative subiective, care 
presupun, prin aceasta, trăiri personale, intense şi durabile. 

Trebuie să existe o afinitate apriorică între sufletul credin- 
ciosului şi conţinutul credinţei sale care se va insinua la nivelul 
conştiinţei. Nu poţi primi ceva dacă mai întâi nu eşti pregătit 
pentru întâmpinarea acelui ceva. Dumnezeirea trebuie să 
rezoneze cu spiritul primitorului, dar şi sufletul va fi pregătit 
pentru Marea întâlnire. Nostalgia după infinit este astâm- 
părată în această permanentă dăruire-primire. “Dacă mintea 
creată vine pe lume cu impulsul de a cunoaşte şi de a 
cunoaşte pe cel infinit, acest impuls e dovada că ea e făcută 
pentru infinit, că el există înainte de ea, dacă din primul 
moment al trezirii ei îl presupune existând. Şi undeva trebuie 
să se găsească un obiect mai mare ca ea, un obiect infinit 
dacă este în ea o aspirație atât de arzătoare după cunoaştere 
şi dacă nici unul din obiectele finite nu o satisfac, ci mai 
degrabă îi dezamăgesc aşteptarea.” (D. Stăniloae) De aceea, 
nu poate fi susţinută ideea separaţiei nete între om şi Fiinţa 
Supremă. Există o contaminare funciară între om şi divinitate. 


Omul este “îndumnezeit”, proiectat înspre perfecțiunea divină 


pe care tinde s-o cucerească, iar divinitatea este “înomenită”, 
prelungită, ipostaziată doar secvențial în fiinţa omenească. 
Incât omul ţinteşte condiţional către modelul suprem. Aspiraţia 
către o valoare supremă nu poate fi pusă decât pe seama 
unei ființe mărginite, “căzute”, căci altfel nu s-ar mai justifica 
fuga după infinit, perpetua căutare a absolutului. Dacă omul ar 
fi perfect, orice mişcare a sa în spaţiul axiologicului ar fi 
absurdă. “Această sete după valoare infinită vine şi dintr-o 
experienţă a concavităţii noastre, a insuficienţei pe care tre- 
buie s-o împlinim prin valori ce există afară de noi. Doar 
dinamismul setei acesteia are în ea ceva pozitiv, care nu se 
poate explica numai prin minusul nostru şi această forţă pozi- 
tivă nu poate fi susţinută în noi decât de iradierea şi de 
atracţia valorii infinite, cu care ne aflăm, prin urmare, pe firul 
unei legături neîntrerupte... Astfel, prin mintea noastră şi prin 
dorul ontologic al ființei noastre, nu numai că suntem legaţi cu 
un fir neîntrerupt de Dumnezeu, dar dinamismul lor ne indică 
posibilitatea şi chiar trebuinţa ca această legătură să se facă 
tot mai strânsă, ca unirea de la distanţă să devină o unire tot 
mai apropiată.” (D. Stăniloae) 

Omul este o ființă “atinsă” de grația divină, iar Dumnezeu 
nu se închide în sine însuşi. Nu se poate pune problema 
unei cuceriri ofensive a lui Dumnezeu de către om, ci de 
îngăduinţa unui progres al comuniunii omului cu el. În con- 
cepţiile religioase se admite ideea că fiinţa umană aparţine în 
chip funciar la două universuri: unul natural, imanent şi altul 
spiritual, transcendent. Ambivalenţa apartenenţei sale îi con- 
feră de fapt superioritate față de alte instanţe fiinţiale. lată de 
ce nu putem fi de acord cu ideea lui Berdeaev conform 
căreia omul este o fiinţă tragică, tocmai datorită acestei 
duble aspirații. În schimb, subscriem la teza după care acest 
statut stă la baza actului creator, specific omului, şi că omul 
transcendental, ce completează omul natural, “este omul 
interior, a cărui existenţă se situează în afara obiectivării. Lui 
îi aparţine tot ceea ce, în ființă, n-a fost aruncat la periferie, 
tot ceea ce nu este alienat sau determinat din exterior; tot 
ceea ce este, în el, un simptom al apartenenţei sale la 
împărăţia libertăţii”. Dimensiunea transcendentă a omului 
este alimentată şi parţial împlinită prin experienţa religioasă. 
Omul are nevoie de raportarea la un standard ideal, pentru 
ca realitatea existentă să poată fi suportată şi transformată. 

Actul religios implică mai multe componente psihice: 
reprezentări, sentimente, judecăţi, convingeri, trebuinţe, de- 
prinderi religioase. Intre aceste elemente se stabilesc relaţii de 
interdependenţă reciprocă. De pildă, sentimentele şi judecăţile 
se alimentează reciproc; sentimentul se constituie în bază a 
judecății, iar judecata în sprijin şi lămurire. Conştiinţa religi- 
oasă se realizează prin lărgirea treptată a experienţelor şi tră- 
irilor materializate prin acte-valori, precum bunătatea, compă- 
timirea, recunoştinţa, dreptatea, consideraţia, hărnicia, smere- 
nia, pudoarea, dragostea, iubirea aproapelui etc. Trăirile religi- 
oase se relativizează şi la tipurile temperamentale specifice 
fiinţei umane. Astfel, se pot identifica mai multe tipuri: tipu/ 
intelectualist (preocupat de problema adevărului, de argumen- 
tări logice, speculaţii filozofice), tipul voluntarist-etic (atent la 
concretizările, faptele de viaţă religioasă), tipul sentimental! 
(străpuns de afecte, sentimente, efuziuni spirituale difuze), 
tipul optimist (care confundă esenţa religiei cu aspectele ei 
vesele, plăcute), tipul pesimist (îndurerat de aspectele depri- 
mante ale existenţei), tipul flegmatic (conformist, nepăsător la 
aspectele emotive, primind religia prin deprindere, obişnuinţă, 
tradiţie). Cunoaşterea acestor tipologii (desigur, relative) ar 
imprima o mai mare eficienţă actului educativ, prin res- 
pectarea particularităților individuale ale virtualilor credincioşi. 

În ipostaza de trăire subiectivă, atitudinea religioasă se 
manifestă sub forma iubirii evlavioase, a sentimentului de 
venerație. După Vladimir Soloviov, acest sentiment conţine: 
1) condamnarea de sine a celui care îl nutreşte sau dezapro- 
barea propriei sale existenţe reale; 2) percepţia pozitivă a ide- 
alului suprem drept realitate de alt ordin sau drept ceva cu 
existenţă autentică; din punct de vedere psihologic, este 
imposibil să venerăm ceva despre care ştim dinainte că este o 
ficţiune sau propria noastră fantasmă; 3) năzuinţa către 
schimbarea efectivă a vieţii şi a propriei personalităţi în sensul 
apropierii de perfecțiunea supremă: fără o asemenea năzu- 
inţă sentimentul religios se transformă într-o idee abstractă. 


În religie, este reclamată deschiderea prin iubire şi 
dragoste a ființei umane. Omul iubirii este contrapus, prin 
calităţile sale, tipului de om al forţei, al puterii. Omul 
dragostei este de tip spiritual. El crede în reciprocitatea 
darului, singura lui problemă fiind aceea că nu este destul 
de generos. “În timp ce omul forţei riscă perpetuu viaţa sa 
pentru a o exalta, omul dragostei caută în sacrificiu trium- 
ful spiritului: primul trăieşte în clipa de faţă, al doilea în 
eternitate, amândoi identificându-se câteodată, pentru că 
sunt în aceeaşi măsură gata de a sacrifica durata, dar 
pentru scopuri foarte diferite.” (Jean Lacroix) 

Dragostea creştină, ca materializare a celor mai puternice 
sentimente religioase, presupune depăşirea sinelui, a narci- 
sismului, a egoismului. Psihicul uman se împlineşte, îşi dilată” 
hotarele din interior. Dragostea este întâlnirea necesară pen- 
tru împlinirea unei ființe autentice. “Propriu-zis eu nu-ţi aparţin 
ție, nici tu mie, ci amândoi aparţinem unui «noi» comun. Eu 
nu pot exista fără să privesc în tine; şi nici tu fără să priveşti 
în mine. Eu cresc spiritual privind la tine şi tu la mine; iar tu la 
fel. E o întregire a mea prin tine şi a ta prin mine. Eu am să-ţi 
comunic ţie anumite sensuri şi dacă tu asculţi cu înţelegere 
câştig şi eu o nouă înţelegere a lor. Eu câştig în adâncime, 
îmi devin transparent mie însumi ca subiect, prin faptul că 
pătrund în adâncimea subiectului tău, sau prin faptul că tu îmi 
deschizi liber adâncimile tale.” (D. Stăniloae) 

Necondiţionarea şi altruismul sunt atributele majore ale 
iubirii autentice. lubirea ta faţă de Dumnezeu nu trebuie să 
fie egală cu iubirea lui Dumnezeu faţă de tine. Să nu 
tânjim după o echivalență evidentă. Iubirea lui poate fi 
tăinuită, metamorfozată de aşa manieră că nici nu poate fi 
recunoscută. Să ne amintim cazul lui lov faţă de care 
bunătatea lui Dumnezeu nu s-a revelat decât într-un anu- 
mit moment şi sub o anumită formă. 

Trebuinţa religioasă derivă din dorinţa de asigurare a 
securităţii individului. Nevoia de protecţie, de a se situa 
într-un sistem înglobant de referinţă, nevoia unei viziuni 
sau sens al lumii determină la individ proiectarea lui înspre 
divinitate. Ceea ce individualizează această trebuinţă de 
celelalte nevoi curente este persistenţa şi extensiunea ei. 
Fiinţa umană are nevoie permanent, peste tot, de sigu- 
ranţa acestui raport. Astfel, credinţa religioasă asigură 
omului cele mai bune condiţii ale realizării de sine. 

Conştiinţa religioasă se compune din mai multe ele- 
mente. In primul rând este acea cunoştinţă intuitivă, difuză 
de sesizare a unei realităţi supranaturale şi care transpare 
ca un mister în toate manifestările noastre. A doua compo- 
nentă constă în trăirea realităţii supranaturale pe baza 
unui puternic suport afectiv; această experienţă are carac- 
terul unui eveniment neaşteptat, al unei descoperiri lămuri- 
toare şi dătătoare de semnificaţie. Un alt element al 
conştiinţei religioase individuale este acea cunoaştere 
decantată în urma unor contacte variate şi a unei sinteze a 
experienţelor religioase; memoria afectivă acumulată dă 
pregnanţă şi eficacitate trăirilor prezente. Urmează în chip 
ascendent un alt palier, şi anume experienţa mistică, 
respectiv revelarea unui mister ascuns de care nu pot 
avea parte decât fiinţele cu întinse şi profunde exerciţii 
spirituale; extazul şi meditaţia adâncă pregătesc şi dau 
intensitate acestei conduite; în acelaşi timp, calitatea aces- 
tui comportament este imprimată şi de primele elemente 
ale conştiinţei religioase invocate mai sus. In fine, ultimul 
palier se referă la trăirea contactului nemijlocit cu ființa 
supremă prin viziuni şi revelații în contextul intimităţii care 
nu este rezervată decât oamenilor aleşi, sfinţilor. 

Să conchidem spunând că religia joacă un rol impor- 
tant în menţinerea echilibrului conştiinţei umane şi în efici- 
entizarea proiectelor şi acţiunilor sale. Ralierea noastră la 
un crez religios este un semn de normalitate, de inserţie 
optimală în datele şi ecuaţiile — ştiute sau neştiute — ale 
lumii în care şi pentru care trăim. 


Lector dr. CONSTANTIN CUCOŞ, 
Universitatea “Al. |. Cuza”-laşi 


poporul român. 


reştinarea locuitorilor de la 

Ç Dunărea de Jos şi din Dacia nu 
s-a făcut întâmplător. Activitatea 
misionară a Sfinţilor Apostoli şi a 
ucenicilor lor a cuprins de la bun înce- 
put şi aceste meleaguri ale noastre. 
Astfel, apostolul Pavel a propovăduit 
Evanghelia lui lisus Hristos ani mulţi 
în Peninsula Balcanică, din Grecia şi 
- până în Moesia romană (ce includea 
şi Dobrogea de astăzi), după cum 
afirmă el însuşi în mai multe epistole. 
De pildă, prin anii 65-66 a petrecut o 
iarnă întreagă la Nicopolis, oraş din 
Moesia Inferior, în apropierea Dunării, 
timp în care a creştinat pe unii 
locuitori şi le-a numit un conducător 
spiritual. Cum însă, între anii 64 şi 
313, în întreg Imperiul roman au avut 
loc continue prigoane sângeroase 
împotriva creştinilor - desigur, şi la 
Dunărea de Jos -, evanghelizarea 
vechilor locuitori geto-daci şi apoi da- 
co-romani s-a făcut cu multă greutate. 
Potrivit mărturiilor episcopului 
Eusebiu din Cezareea (secolul al IV- 
lea), prelat şi istoric totodată, consem- 
. nate în lucrarea “Istoria bisericească”, 
evanghelizarea locuitorilor din Scythia 
Minor (Dobrogea de astăzi) şi din unele 
zone nord-dunărene a fost făcută cu 
mult succes de către apostolul Andrei 
şi ucenicii săi în secolele II - III. Despre 
acest moment mărturisesc şi unele 
colinde şi creaţii folclorice dobrogene şi 
din stânga Dunării, ca şi unele toponi- 
me şi hidronime ce se păstrează până 
astăzi, cu toată vitregia vremurilor care 


Circulă în lumea istoricilor afirmaţia că “românii 
s-au născut creştini”. Este, de fapt, 
recunoaşterea lapidară a unui mare adevăr şi, 
totodată, expresia concentrată, până la esenţă, 
a îndelungatului proces de formare a poporului 
român şi a limbii sale (secolele II - VII), la care 
învățătura creştină a avut partea sa de 
contribuţie. A fost liantul spiritual al simbiozei 
dintre geto-dacii autohtoni şi coloniştii romani, 
dintre cultura dacică şi civilizaţia romană, 
datorită cărora s-a putut naşte un popor nou, 
creştin şi civilizat, un popor de origine latină: 


au trecut peste ele, ca de pildă Peştera 
Sfântului Andrei sau Pârâul Sfântului 
Andrei. 

Toţi cercetătorii acelei perioade 
îndepărtate - istorici, filologi, teologi - 
sunt de acord că evanghelizarea 
străromânilor s-a făcut în limba latină, 
deoarece noţiunile de bază ale 
credinţei creştine sunt redate în limba 
română prin cuvinte de origine latină, 
precum cruce (din crucem, acuzativul 
de la crux, crucis), biserică (basilica), 
Dumnezeu (Domine Deus), a cumi- 
neca (communicare), sărbătoare (dies 
servatoria), Crăciun (de la creatio, 
creare), Florii (Floralia sau Florilia - 
sărbătoarea florilor, celebrată primă- 
vara), Rusalii (Rosalia - sărbătoarea 
pomenirii morţilor), Paşte (Paschae), 
păgân (paganus), lege (lex) şi încă 
multe altele. Aceste argumente lingvis- 
tice sunt o dovadă în plus în ceea ce 
priveşte pătrunderea timpurie a creş- 
tinismului în Dacia, încă din perioada 
când stăpânea aici cel mai mare 
imperiu al antichităţii, căci termenii de 
organizare bisericească (în special cei 
administrativi) au fost împrumutaţi mult 
mai târziu prin filieră slavă. Totodată, 
terminologia creştină de origine latină 
din limba română arată că denumirile 
de bază ale credinţei şi unele forme 
ale cultului creştin românesc au fost 
asimilate până în secolul al IV-lea. 
Este semnificativ faptul că în cunos- 
cuta rugăciune “Tatăl Nostru” peste 
90% din cuvinte sunt de origine 
latină, excepţie făcând doar: ispită, 


Inscripţie creştină din secolul al VI-lea descoperită la Tomis. 


mântuieşte, voie, greşeală. 

Cuvintele de origine latină din ter- 
minologia bisericii creştine româneşti 
dovedesc şi faptul că evanghelizarea 
strămoşilor noştri s-a făcut concomi- 
tent cu romanizarea lor. Ele constituie 
un argument solid în sprijinul continu- 
ităţii daco-romane după anul 271, 
când Dacia a fost părăsită de autori- 
tăţile imperiale romane, deoarece 
numai această populaţie, ce vorbea o 
limbă de origine latină, putea să-şi 
manifeste sentimentele religioase prin 
cuvinte latine, care bucurau inima şi 
aduceau pacea în suflet. 

Aminteam mai sus de îndelungata 
prigoană la care au fost supuşi 
creştinii în Imperiul roman. Pentru 
regiunea Dunării de Jos persecuțiile 
din vremea împăratului Diocletian 
(284-305) s-au dovedit a fi deosebit 
de sângeroase. O serie de docu- 
mente ale timpului, din care amintim 
doar “Martirologiul hieronymian”, care 
stă la baza “Martirologiului catolic” de 
astăzi, precum şi “Sinaxarul Bisericii 
constantinopolitane”, o listă de sfinţi 
martiri pe baza căreia s-a întocmit 
calendarul ortodox actual, consem- 
nează numele multor slujitori ai 
altarului - episcopi, preoţi, diaconi - 
sau ostaşi, funcţionari, negustori, 
ţărani, meşteşugari etc., bărbaţi şi 
femei, care au pătimit în cetăţile de la 
Dunăre, printre care şi cele din 
Moesia Inferior şi Scythia Minor. 

Documentele amintesc că la 
Tomis (Constanţa) au murit ca martiri 

Inscripţie creştină descoperită la Ulmetum (epoca lui Justinian). 


episcopii cetăţii Efrem, Gordian şi Tit 
(Titus), au fost arşi de vii Valerian, 
Macrobiu, Heli, Lucian şi Zotic, iar 
decapitaţi fraţii Argeu şi Narcis şi 
înecat în mare fratele lor Marcelin. La 


Axiopolis (lângă Cernavoda) au fost ` 


martirizaţi Chiril, Chindeus şi ostaşul 
Dasius. Moaştele celui din urmă se 
păstrează şi astăzi în catedrala 
oraşului italian Ancona într-un sar- 
cofag de marmură, având o inscripţie 
care îi arată numele şi oraşul de ori- 
gine. La Halmyris (Dunavăţ), în apro- 
pierea de vărsarea braţului dunărean 
Sfântul Gheorghe în mare, au pătimit 
în mod sângeros pentru credinţa lor 
doi tineri: preotul Epictet şi convertitul 
său Astion. Trupurile lor decapitate 
odihnesc şi astăzi undeva pe malul 
Lacului Razelm. 

Săpăturile arheologice efectuate în 
anul 1971 în localitatea Niculiţel au 
dus la descoperirea unei bazilici con- 
struite la graniţa dintre secolele IV - V, 
ce ascundea sub altar o criptă în care 
se aflau osemintele a patru martiri. 
Acest mormânt colectiv (maityrion) are 
pe peretele din stânga monograma lui 
Hristos, iar pe peretele din dreapta, 
sub o cruce de dimensiuni mari, nume- 
le celor patru martiri: Zoticos, Attalos, 
Kamasisi şi Filippos, nume menţionate 
ulterior în mai multe martirologii cu 
specificarea că au suferit martirajul în 
cetatea vecină Noviodunum (Isaccea). 

Această simplă înşiruire de nume 
de martiri, care au pătimit pentru lisus, 
pe teritoriul de formare a poporului 
român şi a limbii sale, este cea mai 
puternică probă a existenţei creşti- 
nismului aici încă înainte de secolul al 
IV-lea. Numai adminţând existenţa 
unei vieţi creştine în această regiune 
înainte de anii marilor perescuţii, se 


(+ 


poate găsi explicaţia unui număr atât 
de mare al celor care au murit în 
numele lui Hristos. Totodată, se con- 
stată existenţa unei organizări bise- 
riceşti, cu episcopi, preoţi, diaconi 
etc., în toate aşezările mai importante 
de la Dunărea de Jos. 

După anul 313, când împăratul 
Constantin cel Mare (306-337) a pro- 
mulgat Edictul de la Mediolanum 
(Milano), cunoscutul act prin care se 
garanta dreptul tuturor, deci şi al creş- 
tinilor, la libertatea credinţei şi a cultu- 
lui religios, învăţătura creştină 
cunoaşte o perioadă de înflorire 
rapidă: se creează noi scaune episco- 
pale, se convoacă sinoade ecumenice 
locale, se întocmesc lucrări teologice, 
se zidesc biserici. 

Săpăturile arheologice efectuate în 
Dobrogea au scos la iveală un număr 
impresionant de inscripţii şi monumen- 
te creştine funerare, obiecte de cult şi, 
mai ales, bazilici. Toate sunt însoţite de 
semnul crucii, de monograma lui lisus 
Hristos, precum şi de unele repre- 
zentări simbolice caracteristice artei 
paleocreştine: peştele, porumbelul, 
păunul, vita-de-vie, frunza de palmier 
etc. Textul acestor inscripţii este popu- 
lar şi ortodox. Prin ele se invocă mila 
lui Dumnezeu pentru cei morţi, se 
exprimă nădejdea în înviere şi bucuria 
pentru fericirea vieţii veşnice, se fac 
rugăciuni pentru odihna celor adormiţi 
sau se cere ajutorul lui Dumnezeu pen- 
tru oraş şi locuitorii lui. 

Nu de mult, la începutul anului 
1988, a fost descoperit la Constanţa, 
anticul Tomis, un monument funerar 
intact, de mari dimensiuni (2,80 x 
2,30 x 2,05 m), cu drum de acces, ai 
cărui pereţi interiori sunt acoperiţi în 
întregime de o frescă impresionantă 


prin dimensiuni, culoare, tematică şi 
execuţie artistică. El datează din seco- 
lul al IV-lea şi a fost folosit pentru mai 
multe înmormântări succesive ale ace- 
leiaşi familii (6 persoane). Inventarul 
obiectelor şi orientarea defuncţilor (de 
la vest la est), ca şi plasamentul său 
într-o necropolă creştină dovedesc că 
aparţinea unei familii locale daco-geti- 
ce, aflată în plin proces de roma- 
nizare, ca urmare a creştinării sale. 

In vechile oraşe greceşti şi romane 
din Scythia Minor (Dobrogea de 
astăzi), în care s-au efectuat cercetări 
arheologice începând cu a doua 
jumătate a secolului trecut, s-au 


. descoperit până în prezent aproximativ 


30 de bazilici creştine, repartizate pe 
localităţi după cum urmează: Tomis - 4 
(una este catedrala episcopală din 
secolele V - VI, având 48,1 x 23,45 m, 
cea.mai mare din regiune), Histria - 7, 
Callatis - 1, Argamum - 2, Tropaeum 
Traiani - 5, Noviodunum - 2, Niculiţel - 
1, Dinogeţia - 1, Troesmis - 3, lbida - 
1, Axiopolis - 2, Beroe - 1 (cea mai 
veche din Europa de sud-est). Insă 
cea mai importantă şi mai elocventă 
descoperire arheologică creştină o 
reprezintă centrul monastic de la 
Basarabi - Murfatlar, nu departe de 
Constanţa. Ea constă dintr-un complex 
de şase bisericuțe rupestre, unicate ca 
gen, săpate într-o carieră de cretă, 
având ca anexe câteva încăperi şi 
galerii funerare. Cercetările sistema- 
tice efectuate după 1957, anul des- 
coperirii, şi până în prezent plasează 
începuturile vieţii monahale de la 
Basarabi la sfârşitul secolului al IV-lea 
şi începutul celui următor, cu o durată 
neîntreruptă de funcţionare până în 
secolul al XI-lea. Pe pereţii acestor 
lăcaşe de cult sunt incizate zeci de 
cruci, chipuri de sfinţi (unii în odăjdii), 
figuri zoomorfe (balauri, cerbi, cai, 
iepuri, câini, porumbei), corăbii (unele 
cu catarge, altele cu vâsle), călăreţi şi 
multe figuri geometrice. De asemenea, 
se găsesc foarte multe inscripţii runice 
(din care 60 încă nedescifrate), ates- 
tând trecerea pasageră a varegilor 
(vikingi). Acest complex monastic a 
aparţinut unor sihaştri, retraşi în acel 
loc singuratic pentru rugăciune şi 
reculegere, care şi-au săpat în creta 
moale bisericuțe şi chilii unde să 
trăiască şi să se roage, precum şi 
cavouri în care să fie îngropaţi. 

Mulțimea bazilicilor, a obiectelor 
de cult, a numărului impresionant de 
martiri, a monumentelor funerare şi a 
inscripţiilor creştine arată cu limpe- 
zime că la Dunărea de Jos, în Dobro- 
gea de astăzi, pulsa o intensă viaţă 
religioasă creştină în mijlocul unei 
populaţii latine, daco-romane şi apoi 
româneşti. 


CORNELIU RADEŞ 

care traversează teritoriul României este destul de 

însemnat (25%). Circulația aerului din sectorul sudic 
(numită şi circulație tropicală) are, evident, o influență mai 
mare asupra Banatului, Olteniei, Munteniei, Dobrogei şi părţii 
de sud a Moldovei, ceea ce nu înseamnă că, într-o anumită 
măsură, nu beneficiază de activitatea acesteia şi celelalte 
provincii ale României. Circulaţia atmosferică pe componentă 
sudică are un rol important, după cum vom vedea, în geneza 
şi evoluţia proceselor de timp din ţara noastră, determinând 
nu de puţine ori schimbări radicale în aspectul vremii. 

De la început trebuie însă să menţionăm că în cadrul 
deplasării vântului pe componentă sudică se pot observa 
două categorii distincte de felul cum acesta influențează teri- 
toriul țării. 

În prima categorie intră circulaţia sud-vestică, de origine 
mediteraneană, ce se datorează deplasării spre şi peste ţara 
noastră a unor nuclee depresionare, cu valori ale câmpului 
baric de 1 000-1 005 mbari (adică 750-754 mm coloană Hg), 
nuclee desprinse din cicloanele mediteraneene generate în 


A portul circulaţiei sudice în ansamblul curenților aerieni 


semestrul rece al anului (noiembrie-aprilie) deasupra bazinu- 
lui central şi vestic al Mării Mediterane (cu predilecție în zona 
golfurilor Genovei şi Veneţiei şi a Mării Tireniene). În a doua 
categorie sunt incluşi curenţii aerieni ce se deplasează direct 
dinspre sud (din nordul Africii) şi dinspre sud-est (din zona 
deşerturilor Asiei de sud-vest). Ţinând seama de zonele lor 
de formare, este evident că modul de manifestare al acestor 
mase de aer asupra aspectului vremii din țara noastră va fi 
net diferit. 

Vânturile de sud-vest, cu un conţinut bogat în umezeală; 
âu un rol nemijlocit în producerea precipitațiilor de pe teritori- 
ul României, începând de la sfârşitul toamnei până spre 
mijlocul primăverii. Desigur că precipitaţiile cele mai abun- 
dente. se produc pe pantele vestice şi sud-vestice ale 
munţilor Dinarici şi Pindului, aflate de-a curmezişul circulaţiei 
curenților mediteraneeni. De altfel, în perioada amintită, în 
aceste regiuni, cad aproape 90% din totalul precipitațiilor din 
cursul anului, cantităţile de apă depăşind 2 500-3 000 l/mp. 
Astfel localitatea Cervice din Muntenegru (Republica 
lugoslavia) reprezintă „polul ploilor” din Europa, media pre- 
cipitaţiilor anuale însumând 4 648 l/mp! 

Cu toate că deasupra ţării noastre aceste mase de aer 
mediteranean ajung cu un conţinut mult-mai sărac în 
umezeală, totuşi întâlnind în calea lor culmile Munţilor 
Banatului, iar apoi ale Munţilor Apuseni şi ale Carpaţilor 
Meridionali, vor produce o intensificare a precipitațiilor 
(datorită mişcărilor ascendente ale aerului de-a lungul pan- 
telor montane), de care vor beneficia chiar şi zonele înconju- 
rătoare, precum Dealurile Vestice, Subcarpaţii Sudici, şi, în 
mai mică măsură, Câmpia Vestică şi Câmpia Română. In 
celelalte regiuni influenţa vânturilor bogate în umezeală din- 
spre sud-vest se va face mai puţin resimţită, fără însă ca în 
anumite situaţii să nu determine precipitaţii cu caracter local. 

Când concomitent cu deplasarea nucleelor depresio- 
nare dinspre Marea Mediterană are loc şi o extindere spre 
sud-vest a dorsalei anticiclonului est-european - de care am 
amintit în cuprinsul acestui serial -, iar la zona de contact 
dintre centrii barici menţionaţi gradienţii de presiune şi de 
temperatură sunt foarte mari, se poate produce fenomenul 
de viscol. Acest fenomen meteorologic complex se mani- 
festă prin căderi, mai mult sau mai puţin abundente, de 
zăpadă, însoţite de intensificări ale vântului, în rafale, uneori 
deosebit de puternice, ce pot depăşi chiar 100 km/h. 
Evident că cele mai afectate de viscol sunt zonele montane 
înalte, unde acesta se poate produce în orice anotimp (chiar 


şi în plină vară!). În zonele de câmpie şi de podiş, viscolul - 


are o frecvenţă mai mare în lunile ianuarie şi februarie, ceva 
mai redusă în lunile noiembrie, decembrie şi martie, dar îşi 
poate face apariţia (este drept mult mai rar) chiar şi spre 
sfârşitul lunii octombrie şi în prima jumătate a lunii aprilie. 

Dintre regiunile cele mai expuse viscolului menţionăm: 
Câmpia Bărăganului, Podişul Bârladului, Dobrogea şi Câmpia 
Jijiei, iar cu o frecvenţă mai redusă pot fi afectate Câmpia 
Vlăsiei şi Mostiştei, Câmpia Burnasului, sudul Câmpiei Olteniei 
şi Depresiunea Braşovului. Bineînţeles că şi în celelalte regiuni 
ale ţării viscolul îşi poate face simțită prezenţa, dar mult mai rar 
şi mai puţin intens decât în zonele menţionate. 

Cel mai cumplit viscol care s-a abătut vreodată asupra 
țării noastre a fost cel din intervalul 1-4 februarie 1954, când 
într-o singură noapte (de 1 februarie) a nins atât de abun- 
dent în sud-estul ţării, încât s-a depus un strat de zăpadă de 
50-100 cm, zăpadă care apoi a fost viscolită, formând 
troiene de 4-5 m înălţime, ca urmare a vântului care a suflat 
în rafale ce au atins 100-120 km/h! Şi cum acest lucru n-ar fi 
fost de ajuns, viscolul de la începutul lunii a fost succedat de 


încă trei (este drept de o intensitate mult mai redusă), care 
au afectat aproape toată luna februarie. Şi ca să ne dăm 
seama cât de schimbătoare poate fi vremea în ţara noastră, 
să ne gândim cât de primăvăratică a fost luna februarie din 
1995, când la Medgidia s-a înregistrat temperatura maximă 
absolută a lunii (26*C), iar stratul de zăpadă s-a topit în toate 
regiunile, exceptând, bineînţeles, zona montană! 

Deosebit de păgubitoare, dar în alt context, sunt şi 
vânturile de sud-est determinate, în timpul verii, de pătrun- 
derea unor mase de aer fierbinte şi uscat care se formează 
deasupra întinselor deşerturi din Asia de sud-vest, unde, în 
acest anotimp, temperaturile maxime depăşesc (nu de 
puţine ori) 50*C la umbră! Aceste mase de aer ajung dea- 
supra regiunilor sudice şi sudestice ale României, ca 
urmare a extinderii către zona bazinului Mării Negre a 
depresiunii barice arabe, ce se formează în perioada caldă 
a anului în zona Golfului Persic şi a Câmpiei Irakului. 

Aerul tropical continental purtat de vânturile de sud-est 
ajunge până deasupra Europei sud-eștice, determinând tem- 
peraturi caniculare, când în lunile august şi septembrie 
mercurul termometrelor se apropie sau depăşeşte valoarea 
de 40*C în Câmpia Română şi sudul Moldovei. O astfel de 
invazie de aer tropical a făcut ca la 10 august 1951 să se 
înregistreze în localitatea lon Sion (jud. Brăila) temperatura 
de 44,5*C, maxima absolută produsă în ţara noastră, iar la 
sfârşitul primei decade a lunii septembrie 1946, la Strehaia, 
să se consemneze 43,5*C, o valoare termică neobişnuit de 
ridicată pentru această lună. 

Zile deosebit de călduroase sunt datorate şi circulaţiei 
sudice, care revarsă (îndeosebi în anotimpul estival) peste 
țara noastră aerul încins de pe întinderile deşertice din nord- 
estul Saharei. Persistenţa circulaţiei sudice, numită şi circu- 
laţie meridianală (deoarece păstrează direcţia meridianelor), 
determină zile însorite şi practic fără precipitaţii, cu toate că 
aerul uscat al tropicelor, deşi traversează Marea Mediterană, 
nu se poate încărca cu vapori de apă, datorită vitezei mari 
de deplasare a vântului. Frecvența mare, atât a circulaţiei 
sudice, cât şi a celei sud-estice accentuează şi întreţine 
fenomenul de secetă pentru regiunile extracarpatice. ` 

In acest fel am epuizat descrierea sumară a rolului pe 
care-l au principalele direcţii de deplasare a curenților de 
aer ce converg deasupra teritoriului României, care cel 
puţin din punct de vedere meteorologic putem spune că se 
află la o... răscruce de vânturi! 


IOAN STĂNCESCU ` 

Din cele mai vechi timpuri au rămas 
consemnări referitoare la consumul unor 
ciuperci comestibile, apreciate de către vechii 
romani. Renumiţi oameni de ştiinţă ai timpului 
amintesc în operele lor despre acestea. Astfel, 
Pliniu cel Bătrân (24-79) istoric şi literat roman, 
în lucrarea sa “Istoria naturală”, face referiri la 
ciupercile bune de mâncat, iar Dioscoride 
(sec. I), medic şi botanist grec, originar din Asia 
Mică, citează, în lucrarea sa “Despre mijloacele 
de vindecare”, şi medicamente 
de origine vegetală obținute din ciuperci. 


fără clorofilă, de mărimi şi forme 

foarte variate, răspândite peste 
tot: de la poli la ecuator, pe toate meri- 
dianele globului pământesc, adaptân- 
du-se la cele mai vitrege condiţii de 
viaţă. 

Din cele circa un milion de specii 
de plante, câte populează planeta 
noastră, peste o sută de mii de specii, 
subspecii, varietăţi şi forme ale acesto- 
ra sunt ciuperci. Din studiile efectuate 
asupra ciupercilor superioare (macro- 
micete) din ţara noastră, rezultă că cel 
puţin 20% din speciile identificate sunt 
comestibile. Acestea oferă omului o 
importantă sursă de hrană, fiind un ali- 
ment complet cu înaltă valoare alimen- 
tară. Ele pot fi culese direct şi gratuit 
din flora spontană sau pot fi obţinute 
prin cultivarea lor dirijată în spaţii spe- 
cial amenajate. 

Se apreciază că dacă toate ciuper- 
cile bune de consum, care cresc prin 
păduri, parcuri, livezi, fânețe, ar fi 
recoltate, numai în ţara noastră, pro- 
ducţia ar depăşi 300 000 de tone anual. 
Întreprinzător, omul a căutat ca, prin 
mijloace create de el, să cultive ciuperci 
pentru a obţine producţii cât mai mari şi 
de calitate, excluzând, în acelaşi timp, 
pericolul de a confunda speciile 
comestibile cu cele otrăvitoare. Această 
preocupare îşi are începuturile cu 
aproape trei secole în urmă şi s-a 
extins în întreaga lume (azi peste 80 de 
ţări cultivă ciuperci), Europa situân- 
du-se pe primul loc, realizând peste 
50% din totalul producţiei pe glob. 

Preocupări demne de luat în 

„seamă se constată şi la noi, unde se 


C iupercile sunt plante inferioare 


fac remarcabile eforturi pentru a 
ajunge din urmă țările avansate în 
acest domeniu de activitate. In țara 
noastră se cultivă 8 specii de ciuperci 
comestibile: Agaricus bisporus, 
Pleuros ostreatus, P. florida, P. sajor 
caju, P. cornucopiae, Agaricus edulis, 


Coprinus comatus şi Stropharia- 


rugoso-annullata, pentru care vom 
pune la dispoziția cultivatorilor tehnolo- 
giile de cultură. 


pat tonța alimentară 
a ciupercilor comestibile 


Se cunoaşte că valoarea alimen- 
tară a unui produs depinde în principal 
de doi factori, şi anume compoziţia 
chimică şi digestibilitatea compuşilor 
ce intră în alcătuirea acelui aliment. 

Compoziţia chimică diferă de la o 
specie la alta, iar în cadrul aceleiaşi 
specii de substratul nutritiv pe care se 
dezvoltă, de partea carpoforului luată 
în considerare (pălărie, picior etc.), de 
condiţiile de climă în perioada de 
creştere etc. 

Digestibilitatea diferitelor substanţe 
care intră în compoziţia chimică, chiar 
dacă teoretic rămâne constantă, poate 
suferi modificări în raport cu alte sub- 
stanţe ce participă la alcătuirea unui 
aliment. Privite din aceste puncte de 
vedere, ciupercile constituie un aliment 


“complet, cu o ridicată valoare nutritivă. 


Ciupercile, ca orice vieţuitoare, 
conţin apă, substanţe organice şi 
săruri minerale. 

Prezentăm procentual principalele 
grupe de substanţe care intră în alcă- 
tuirea ciupercilor (la 100 g substanţă 
proaspătă). 


Pleurotos ostreatus 


Apă 82-92 
„ Substanţă uscată 8-18 
din care: 
Substanțe organice 7,5-16,5 
ce cuprind: 
e proteine 3-5 
e glucide 1-3 
e lipide 0,5-1 
e alte substanţe organice 0,5 
Săruri minerale (cenuşă) 0,5-1,5 


Structura proteinelor din ciuperci 
este asemănătoare cu cea din caze- 
ina laptelui, albumina din ou, gliadina 
din grâu, fiind alcătuite din aceiaşi 
aminoacizi esenţiali (leucina, isoleuci- 
na, treonina, arginina, valina, metioni- 
na, fenilalanina, histidina, lizina, trip- 
tofanul). De asemenea, proteinele din 
ciuperci sunt comparabile cu cele din 
carne şi chiar dacă din punct de 
vedere cantitativ ciupercile conţin mai 
puţine proteine decât carnea, ele sunt 
suficiente pentru organismul uman, 
fapt pentru care pot fi considerate un 
aliment complet. 

Glucidele sunt substanţe organice 
cu rol important în metabolism, fiind 
constituente fundamentale ale materiei 
vii. Ele sunt reprezentate prin zaharuri 
(glucoză, zaharoză, trehaloză, manita 
etc.) şi prin alte substanţe organice lip- 
site de azot (glicogen, chitină, 
hemiceluloză etc.). Prezenţa glico- 
genului în ciuperci, substanţă caracte- 
ristică regnului animal, face ca acestea 
să fie numite “carne vegetală”. 

Lipidele (substanţe grase) sunt 
substanţe organice insolubile în apă, 
dar solubile în eter, alcool, cloroform, 


i 


-„ 


fiind constituente principale ale orga- 
nismelor vii. In ciuperci se găsesc în 


cantităţi mici şi sunt reprezentate, în. 


principal, prin lecitină, substanţă: com- 
plexă care conţine acizi organici, acid 
fosforic şi colină. Faptul că ciupercile 
conţin cantităţi mici de grăsimi le reco- 
mandă ca pe un aliment dietetic, 
putând fi consumate fără restricţii din 
punct de vedere cantitativ şi fără 
teamă de îngrăşare. 

Alte substanţe organice. În această 
grupă sunt incluse o serie de sub- 
stanţe care, în ciuperci, deşi se găsesc 


în cantităţi mici, din punct de vedere 


vital, unele dintre ele au un rol foarte 
mare. Acizii organici sunt reprezentaţi 
prin: acidul malic, acidul citric, acidul 
tartric, acidul oxalic etc. Enzimele (fer- 
menţii) sunt compuşi organici, de 
natură proteică, prezenţi în celulele vii 
şi au rol în sinteza şi degradarea sub- 
stanţelor organice cu producerea şi 
înmagazinarea de energie. Vitaminele 
sunt substanţe organice care, în canti- 
tăţi mici, joacă un rol esenţial în proce- 
sele vitale ale organismelor. Lipsa lor 
din alimentaţie duce la grave îmbol- 
năviri, deoarece organismul uman nu 
produce vitamine. lată care sunt vita- 
minele produse de ciuperci. Vitamina 
A se găseşte sub formă de provita- 
mină (caroten). Lipsa ei duce la tul- 
burări oculare, tegumentare etc. Vita- 
mina B este de fapt un complex de 
vitamine, B-complex (B,, Bg, B2, B42, 
precum şi vitamina H şi PP). In ciuperci 
se găseşte vitamina B, (tiamina) cu rol 
în activarea sistemului nervos şi în 
nutriția tegumentelor, vitamina B, 
(riboflavina) este antianemică. Vita- 
mina C (sin. acidul ascorbic) repre- 
zintă o substanţă foarte răspândită în 
natură: lipsa ei din alimentaţie duce la 
scorbut, boală care se manifestă prin 
anemie, edeme ale membrelor, hemo- 
ragii şi ulceraţii ale gingiilor şi altor 
mucoase. Vitamina D este un grup de 


y 


substanțe prezente în organismele 
animale, iar dintre plante numai în ciu- 
perci. Din acest grup, cea mai impor- 
tantă este vitamina D, (calciferol), al 
cărui rol esențial constă în resorbția 
calciului şi fosforului alimentar. Vita- 
mina H (sin. biotina), substanţă ce 
aparţine grupului de vitamine B, este 
foarte răspândită în natură şi reprezin- 
tă un factor esenţial de creştere. Lipsa 
acestei vitamine din alimentaţie poate 
duce la o formă gravă de anemie. 
Vitamina K are acţiune antihemora- 
gică. Vitamina PP este o substanţă din 
grupul vitaminelor B, de tipul acidului 
nicotinic, cu rol esenţial în prevenirea 
pelagrei (eradicată în ţara noastră). 
Substanțele tanate sunt compuşi 
organici ai taninului, substanţe ase- 
mănătoare cu cele din scoarţa copa- 
cilor, din fructe sau din tegumentul 
lemnos al unor seminţe de fructe sau 
legume. Aceste substanţe se remarcă 
prin proprietăţile lor conservante. 
Astfel de substanţe se pot obţine şi 


pe cale sintetică. In ciuperci se: 


găsesc în cantităţi foarte mici. 
Uleiurile eterice sunt substanţe or- 
ganice cu aspect uleios, volatile, cu mi- 
ros pronunţat, caracteristic fiecărei spe- 
cii de plante, inclusiv ciupercilor. Prin 
conţinutul unor astfel de substanţe, ciu- 
percile împrumută mirosul specific mân- 
cărurilor pregătite din ele, contribuind la 
ridicarea valorii lor alimentare. 
Substanțele minerale reprezintă 
acea parte dintr-un organism (viu sau 
mort) care rezultă după eliminarea 
apei prin evaporare şi arderea sub- 


stanţelor organice; în mod curent, ` 


acestei grupe de substanţe i se mai 
spune şi cenuşă. In raport cu celelalte 
substanţe care intră în alcătuirea ciu- 
percilor, substanţele minerale au o 
pondere mică, abia 0,5-1,5%. Dacă 
ținem seama că cenuşa este alcătuită 
din mai multe minerale, se poate apre- 
cia că pentru fiecare mineral în parte 


Agaricus edulus 


cantitatea este şi mai mică, pentru 
unele din ele putându-se determina 
numai urme. 


Principalele elemente care intră în . 


alcătuirea cenuşii, respectiv a ciuper- 
cilor, sunt: potasiul, fosforul, siliciul, 
calciul — în cantităţi mai mări - şi 
fierul, cuprul, magneziul, sodiul, clorul 
ş.a. în cantităţi mai mici. 

Potasiul reprezintă circa 45% din 
totalul substanţelor minerale, găsin- 
du-se în cantităţi mai mari în pălărie 
şi în cantităţi mai mici în picior. Impor- 
tanţa potasiului constă în faptul că din 
combinaţia oxizilor lui cu'apa iau naş- 
tere baze, care contribuie la men- 
ţinerea echilibrului acido-bazic în 
organism, iar sărurile de potasiu ajută 
la reglarea conţinutului de apă din 
celulele vii. 

Fosforul se găseşte, în medie, în 
proporţie de 19% din totalul sub- 
stanţelor minerale din ciuperci. El se 
află sub formă de acid fosforic sau 
fosfatide (substanţe organice grase în 
molecula cărora intră fosforul). Are rol 
important în funcţionarea celulelor 
nervoase şi ia parte la constituirea 
sistemului osos, precum şi a albu- 
minelor. ; 

Siliciul reprezintă circa 18% din to- 
talul substanţelor minerale din ciuperci. 

Calciul este un element de mare 
importanţă în organism, având rol 
plastic în formarea țesutului osos. 


Industria farmaceutică l-a inclus în * 


prepararea unor medicamente cu 
acţiune sedativă sau antialergică. 

Fierul are rol în prevenirea şi com- 
baterea anemiilor. 

Cuprul este un element cu rol 
deosebit în metabolism şi prevenirea 
anemiilor. 

Magneziul se găseşte în cantităţi 
mici în ciuperci. 

Sodiul se găseşte; de asemenea, 
în cantităţi mici, ceea ce face ca, în 
comparaţie cu alte alimente, ciuper- 
cile să fie socotite puţin sărate. 

Clorul este întâlnit numai în unele 
specii de ciuperci (hribii), ca şi alte 
elemente minerale de importanţă mai 
mică. 

Din succinta prezentare a sub- 
stanţelor minerale se poate afirma că 

i din acest punct de vedere ciuper- 
cile pot fi socotite un aliment complet, 
ele conţinând majoritatea elementelor 
de care are nevoie organismul uman. 


Ing. IOANA TUDOR, 
Institutul de Cercetări pentru 
Legumicultură şi Floricultură 

Vidra SA, Ilfov 

Nici păsările de curte nu trebuie 
neglijate în timpul iernii. Dacă vara 
dorm în copaci sau în alte părți, iarna 
au nevoje de un adăpost bun pentru 
că fac degerături grave la creastă şi 
bărbiţe şi pot chiar muri de frig. Apa 
se va da caldă şi va fi schimbată de 
câteva ori pe zi. Hrana trebuie să fie 
mai abundentă iarna şi, pe cât posibil, 
bogată în vitamine. 

Pisicile sunt mai rezistente la frig 
decât ne-am aştepta de la nişte ani- 
male atât de amatoare de căldură. Cu 
toate acestea, trebuie să ne gândim 
la cele ce îşi petrec viaţa în exteriorul 
locuinţelor umane, căci este vorba de 
nişte fiinţe fragile şi care ne fac ser- 
vicii imense, şi să le deschidem uşa 
blocurilor şi a centralelor termice, să 
se bucure şi ele de relativa căldură 
pe care o primim noi, oamenii. Ele vor 
toarce mulţumite, întinse pe calorifer, 
şi noi vom avea conştiinţa un pic, un 
pic mai împăcată pentru că am făcut 
ceva pentru pisicile care nu se pot 
bucura de căldura unui cămin. 

Şi acum despre aspectul cel mai 
dureros al precarei noastre civilizaţii - 


Este iarna pentru toată lumea! 


uletinele meteorologice 'au reu- 
R, şit să ne alarmeze în ceea ce 

priveşte durata iernii şi rigorile 
ei, în special în cea de-a doua parte. 
Poate că una dintre reminiscenţele 
comunismului cel mai adânc înră- 
dăcinate în sufletul nostru este teama 
de iarnă, teama de frig; aproape nu 
ne putem bucura de albul imaculat al 
unei zăpezi proaspete, care ar trebui 
să inducă o stare bună, de puritate, 
de veselie, pentru că ne temem de 
consecinţele ei dezastruoase în case- 
leşi în buzunarele noastre. 

Să vedem însă ce se întâmplă cu 
animalele domestice şi sălbatice în 
această a doua parte a iernii pe care 
meteorologii o prevăd aspră. Sigur că 
iarna este un anotimp greu de supor- 
tat pentru animalele care trăiesc 
afară, datorită frigului, lipsei de hrană 
şi, în principal, datorită lipsei de apă, 
care îngheaţă. 

Păsările care nu au migrat sunt în 
mare suferinţă în timpul iernii; având 
un metabolism deosebit de activ, ele 
nu pot răbda mult de foame. Vrăbiile 
suportă foarte greu viscolul; fiind 
uşoare, sunt luate de vânt şi cad 
îngheţate ca nişte pietre. Păsările 
mici, nu numai vrăbiile, care ne încân- 
tă în anotimpurile calde cu veselia, 
frumuseţea şi trilurile lor, trebuie pro- 
tejate în timpul iernii. 

Poate că profesorii vor citi aceste 


rânduri şi îşi vor face timp să îi înveţe 
pe elevi că este bine să observe 
păsările în suferinţă şi să le constru- 
iască mici adăposturi în locuri ferite 
de vânt. Ele pot fi hrănite cu resturile 
care rămân în orice casă - firimituri de 
pâine, cereale şi în special grăsime. 
În timpul iernilor aspre, păsările au 
mare nevoie de grăsime pentru a 
reuşi să reziste la frig. In orice casă 
rămân resturi de grăsime necon- 
sumată în care se poate pune pâine; 
idealul însă sunt bucăţile de slănină 
sau seu pe care păsările le consumă 
cu o deosebită plăcere. 

Îmi aduc aminte de cea mai 
cumplită iarnă din România - februa- 
rie 1954 -, când vrăbiile cădeau cu 
zecile, îngheţate, din copaci; ploua 
literalmente cu vrăbii. Tot atunci, îmi 
amintesc, o fetiță stătea ore întregi la 
coadă la pâine (nu era pâine nici pen- 
tru oameni), într-un viscol cumplit, ca 
să poată hrăni vrăbiile. Acum nu mai 
trebuie să stăm la coadă, trebuie 
numai un gest de bunăvoință; în loc 
să aruncăm resturile alimentare la 
gunoi, să le punem, într-un recipient, 
pe balcon sau pe pervazul ferestrei. 
Cu siguranţă că veţi simţi o plăcere 
deosebită atunci când păsările vor 
veni în stol spre dumneavoastră în 
momentul în care veţi deschide uşa 
de la balcon sau fereastra. În primă- 
vară vă vor mulţumi în felul lor. 


câinele. Vom trata subiectul pe mai 
multe categorii, aşa cum sunt împărțiți 
ciinii, în funcţie de steaua mai mult sau 
mai puţin norocoasă sub care s-au 
născut. Ne vom opri foarte puţin asu- 
pra câinilor de casă, căci nu au prea 
mult de suferit în timpul iernii. Câinii 
tineri, în special, sunt foarte amatori să 
înghită zăpadă şi chiar bucăţi de 
gheaţă. Este bine să îi oprim la vreme, 
evitând astfel o cheltuială şi timpul 
consumat la doctor pentru tratarea 
amigdalitei sau a tulburărilor gastroin- 
testinale. 

Adesea, cei ce plimbă un câine 
care are păr între perniţe pe zăpada 
încă moale, constată, cu groază, că 
animalul nu mai pune un picior în 
pământ sau că se aşază în zăpadă şi 
refuză cu desăvârşire să mai meargă. 
Ascultînd de primul impuls, omul face 
semn unui taxi şi aleargă la medicul 
curant, dar, o dată ajuns acolo, con- 
stată că animalul merge perfect, ca şi 
cum nimic nu s-ar fi întâmplat. “Pana” 
se datorează unei aglomerări de 
zăpadă în părul dintre perniţe şi câi- 
nele nu mai poate călca. In această 
situaţie, trebuie făcut un control al tăl- 
pii şi îndepărtat bulgărele de zăpadă. 

Câinii de curte sunt mai vitregiţi 
de soartă decât primii, mai ales dacă 
sunt ţinuţi în lanţ. Deosebit de impor- 
tant este coteţul, care trebuie acoperit 
cu ceva impermeabil, carton gudronat 

sau tablă, trebuie să aibă pereți 
etanşi, prin care să nu sufle vântul, şi 
trebuie să fie bine dimensionat. 
Tendința pe care o au unele per- 
soane, care suferă în mod cert de 
grandomanie, să facă coteţ gen vilă, 
cu o încăpere mare, este total greşită, 
pentru că acesta, chiar dacă are 
pereţi dubli, este foarte friguros. 
Coteţul trebuie să fie mic, evident 
respectând dimensiunile câinelui, şi 
cu o uşă mică, numai astfel se va 


“încălzi de la căldura emanată de cor- 


pul animalului. Coteţul trebuie orientat 
cu spatele în direcţia vânturilor domi- 
nante. In multe cazuri în care viscolul 
a bătut în uşa coteţului, acesta a fost 
acoperit de zăpadă, iar câinele a murit 
prin sufocare. 

Este de dorit ca, măcar în timpul 
nopţii, câinele să fie lăsat liber. Există 
câini deosebit de rezistenți la frig care, 
deşi li se oferă un coteţ de cea mai 
bună calitate, îl refuză şi dorm pe 
preşul de-la uşă. Am văzut oameni 
extrem de revoltați şi chiar alarmaţi de 
faptul că animalul nu doreşte să stea 
în cotet noaptea. Este vorba în princi- 
pal de câinii Ciobănesc german şi 
Ciobănesc românesc. Sunt rase 
foarte rezistente la frig, dar trebuie să 
le asigurăm totuşi un coteţ, iar ei vor 
face cum le este bine. Este de dorit 
ca suprafaţa de la intrarea coteţului 
să nu fie de pământ, care reţine 
umezeala, şi nici de ciment, foarte 
rece. Cel mai bun material este 
cărămida, care se curăţă uşor şi nu 
ține rece. 

În timpul iernii, câinele de curte 
trebuie să primească o hrană bogată 
în calorii şi conţinând o cantitate de 
grăsime mai mare decât în anotimpu- 
rile calde. Apa trebuie să fie călduţă 
şi va fi schimbată de trei ori pe zi. Şi 
mâncarea va fi administrată caldă. In 


afară de rasele cu o rezistenţă deose- 
bită, câinele este destul de sensibil la 
frig, motiv pentru care în coteţ se va 
pune un aşternut cald sau paie, care 
se schimbă din-când în când, pentru 
că dacă se învechesc, se mărunţesc, 
se tasează şi nu mai ţin cald. 

Imi este foarte greu să vorbesc 


despre câinii care sunt condamnaţi la: 


lanţ pe viaţă, dar ei fac parte dintr-o 
categorie care există şi soarta lor tre- 
buie să ne preocupe. Cred însă sau 
sper că măcar iarna să fie mai puţini 
câini ţinuţi în lanţ, pentru că în acest 
anotimp nu mai există pericolul de a 
distruge florile şi zarzavaturile. Dacă 
nu există posibilitatea ca animalele să 
fie libere iarna, măcar lanţul să fie 
prins pe o sârmă de 15 - 20 m 
lungime, oferindu-le o minimă posibili- 
tate de mişcare. 

Şi acum câte ceva despre cea mai 
năpăstuită categorie, câinii fără stă- 
pân. Dacă în anotimpurile calde ei se 
mai descurcă, iarna însă trăiesc o 
adevărată tragedie, în principal dato- 
rită lipsei de apă şi a unui adăpost. 
Vara se mai adăpostesc de ploaie pe 
sub maşinile pe care le păzesc, dar 
iarna vântul suflă pe sub maşini parcă 
mai rău ca afară. 

Mă preocupă în permanenţă soar- 
ta acestor câini, ce se poate face pen- 
tru ei şi sunt sigură că soluţii există, 
dar oamenii se hotărăsc foarte greu 
să facă ceva. Mă gândesc cât de uşor 
au învăţat nemţii să sorteze gunoiul 
menajer. Au recipiente pentru material 
plastic, recipiente pentru hârtie, recipi- 
ente pentru sticlă incoloră şi recipiente 


“pentru sticlă verde şi toată lumea 


pune gunoiul numai unde trebuie. 
Dacă la ei ar exista câini fără stăpân, 
cu siguranţă că ar avea şi nişte recipi- 
ente pentru resturile alimentare. 

Dacă pe lângă blocuri ar exista 


nişte recipiente, nişte jgheaburi în 
care gospodinele să pună ce le 
rămâne sau ce le prisoseşte, cu sigu- 
ranţă că nici un câine nu ar mai suferi 
de foame. Cantitatea de mâncare ce 
se aruncă din casele în care nu există 
câini este enormă, cu toată sărăcia de 
care ne plângem. Lipseşte însă 
iniţiativa, lipseşte poate un decret care 
să ne oblige să nu mai aruncăm 
pâinea uscată, oasele şi sosurile, ci 
să le punem într-un loc anume pentru 
câini. Uşa de la colectorul de gunoi 
este însă mai aproape pentru unii. 

Atunci când au apărut cercetaşii, 
am nutrit o mare speranţă: că ei, fiind 
tineri şi entuziaşti, vor organiza ceva. 
Am greşit, încă o speranţă spulberată. 
Nici măcar apă nu le oferă credin- 
cioaselor animale proprietarii maşinilor 
care sunt păzite cu străjnicie de câini, 
indiferent dacă plouă sau ninge. 

În iernile grele, şi animalele săl- 
batice, în special rumegătoarele, au 
probleme cu hrana. Altădată, în zone- 
le cu vânat mult şi protejat, aceste 
animale primeau în mod organizat 
hrană. In acest an, din informaţiile pri- 
mite, există o preocupare redusă în 
acest sens şi dacă lucrurile vor merge 
aşa în continuare, nu ne vom mai 
putea mândri cu cerbii şi căprioarele 
noastre şi nici cu caprele sălbatice, 
minunatele animale din ce în ce mai 
rare în toată Europa. Flămânde, vor fi 
o pradă uşoară pentru lupi, care şi ei 
sunt tare flămânzi iarna. 

Copiilor care au broaște țestoase, 
în mare vogă de când cu Testoasele 
Ninja, le dau un sfat: să le lase liniş- 
tite să hiberneze, să nu le tulbure 
somnul de iarnă şi să se bucure că 
au animale ajutate de Dumnezeu să 
nu afle niciodată dacă iarna a fost 
grea sau uşoară. 


Dr. RUXANDRA NICOLESCU 


ianuarie/februarie 1996 


“o 
jeni 
O 
„> 
o 
T 
© 
> 
pe 
a 
Ka 
= 
ID 
= 
fse] 
3) 
c 
= 


Sunteti sotia ideala? 


|. Cum vă începeți ziua cu soțul 
dv.? A 

a) Cum deschideţi ochii, îi 

` surâdeţi şi îl sărutaţi. 

b) Preparaţi repede cafeaua şi apoi 
vă grăbiţi spre sala de baie. 

c) Sunteţi rar bine dispusă dimi- 
neaţa. Nu suportaţi să vi se 
adrese nici un cuvânt înainte 
de ora 10. 

d) Evitaţi să-l treziţi înainte de a 
prepara micul dejun. 


2. Soţul dv. pleacă de acasă: 

a) Faceţi ordine în micul dv. cuib, 
pentru ca acesta să fie primitor 
când vă veţi reîntoarce acasă 
amândoi. 

b) Sunteţi încântată să fiţi singură 
şi profitaţi ca să telefonaţi pri- 
etenilor. 

c) Cada este neclătită, iar în lavoar 
găsiţi fire de păr: vă enervează 
la culme neglijenţa lui. 

d) Profitaţi pentru a vă relaxa 
puţin şi vă gândiţi la ceea ce 
veţi face împreună seara. 


3. În fiecare lună trebuie să vă 
sacrificați un weekend pentru a 
merge la socrii dv.: 
a) Acceptaţi cu plăcere, mai ales 
că ei sunt încântători, iar soţul 
dv. agreează ideea să se afle 
în familie. 
b) Este o corvoadă, pe care o 
acceptaţi însă din obişnuinţă. 
c) Aţi suportat destul prezenţa 
socrilor o dată pe lună şi, de 
câtva timp, soţul dv. se duce 
singur la această întâlnire. 
d) Mergeţi, dar puneţi condiţii: la 
reîntoarcere veţi cina en tâte- 
„ à-tête la un restaurant. 


4. În fiecare joi seara, după un 
antrenament sportiv, soţul dv. iese 
cu un grup de prieteni: 

a) Sunteţi bucuroasă că se dis- 
trează şi profitaţi pentru a vă 
petrece timpul aşa cum doriţi. 

b) Suportaţi cu greu aceste ieşiri, 
dar refuzaţi să-l imitaţi, pentru 
a-l culpabiliza. |. 

c) După o vreme, extrem de ner- 
voasă, mergeţi să-l căutaţi la 
braseria unde se găseşte. 

d) Ideea că el este fericit vă 
încântă, dar remarcaţi cu glas 


tare că ar fi mai potrivite activi- 
tăţile comune. 


5. Care este trăsătura dv. de carac- 
ter predominantă? 
a) Tolerantă şi fericită că trăiţi. 
b) Protestatară şi exigentă. 
'c) Negativistă şi nemulțumită. 
d) Generoasă şi incapabilă de a 
spune nu. 


6. Soţul dv. are de câtva timp un 
comportament distrat în ceea ce vă 
priveşte: 

a) Incercaţi să multiplicaţi ocaziile 
de a dialoga cu el, pentru a 
vedea ce se întâmplă. 

b) Comportamentul său vă pro- 
duce un intens sentiment de 
gelozie; discret, îl supuneţi 
unui interogatoriu pentru a afla 
amănunte. 

c) Vă gândiţi imediat că el vă 
înşeală şi începeţi să-l căutaţi 
prin buzunare. li verificaţi carne- 
tul de cec şi agenda, înainte de 
a provoca un scandal răsunător. 

d) Sunteţi intrigată de ceea cei 
se întâmplă, dar rămâneţi 
tăcută şi răbdătoare. 


7. în cursul zilei sunteţi chemată 
la telefon, pentru a fi prevenită că 

micuțul dv. are 39° C: 
a) Părăsiți serviciul, pentru a 
căuta un medic. Nu se pune 


Doriţi, fără îndoială, să descoperiți dacă faceți 
parte din “clubul” soțiilor ideale. Amuzaţi-vă, 
încercând să răspundeţi la întrebările acestui 
psihotest. Atunci când ezitaţi între două 
răspunsuri, reţineţi-l pe cel ce vi se pare mai 
aproape de realitate. 


problema să vă deranjaţi soţul 
doar pentru atât. i 

b) V-aţi pierdut puțin capul şi 
primul lucru la care vă gândiţi 
este.să-i cereți soțului să se 
întîlnească cu dv. 

c) Panicată, vă îndreptaţi spre 
casă şi, atunci când revine şi 
soţul, revărsaţi asupra lui spai- 
ma întregii zile, acuzându-l de 
toate relele de pe pământ. 

d) Vă place ca soţul să fie alături 
de dv., dar ştiţi că acest lucru 
este imposibil. 


8. Soțul dv. este şomer: 

a) Il asiguraţi că veţi prelua res- 
ponsabilitatea familiei până 
când îşi va găsi o slujbă şi îl sfă- 
tuiţi să nu se mai culpabilizeze. 

b) Sunteţi stresată, având tot tim- 
pul impresia că vă vor lipsi 
banii. 

c) Sub nici un motiv nu suportaţi 
această situaţie. Vă sfătuiţi 
soţul să accepte prima slujbă 
care i se oferă. În aşteptare, îi 
cereţi să se ocupe de casă. 

d) Vorbiţi cu prietenii dv. şi 
sunteţi atentă la situaţiile 
favorabile care pot să apară. 


9. Cum vă întâmpinați soțul la 
reîntoarcerea de la serviciu? 
a) Tandră, îi propuneţi să se 
relaxeze înainte de masă. 


